(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΠΗ΄

Δευτέρα, 29 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Oρκωμοσία του Βουλευτή κ. Δημητρίου Καλογερόπουλου, που αντικαθιστά τον κ. Μιλτιάδη Βαρβιτσιώτη, ο οποίος παραιτήθηκε, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Δικαιοσύνης με θέμα: «Απαραίτητη η αυτόνομη διατήρηση του Εφετείου Δυτικής Στερεάς Ελλάδας», σελ.   
 β) Προς τον Υπουργό Υποδομών και Μεταφορών με θέμα: «Τοποθέτηση σύγχρονου συστήματος ελέγχου εναέριας κυκλοφορίας (ραντάρ) για την ασφάλεια των πτήσεων, στο Διεθνές αεροδρόμιο Χανίων», σελ.   
 γ) Προς την Υπουργό Εργασίας και Κοινωνικής Ασφάλισης:   
 i. με θέμα: «Για τους εργαζόμενους του Ειδικού Προγράμματος 4000 στην Υγεία μέσω ΟΑΕΔ», σελ.   
 ii. με θέμα: «Επίδομα ανεργίας για τους εποχικά εργαζόμενους στα ξενοδοχεία», σελ.   
 δ) Προς την Υπουργό Κοινωνικής Συνοχής και Οικογένειας με θέμα: «Να αναθεωρήσετε το αποτυχημένο πιλοτικό πρόγραμμα «Προσωπικός Βοηθός για ΑμεΑ» που δεν καλύπτει τις ανάγκες των αναπήρων και παραβιάζει την εργατική νομοθεσία για τους Προσωπικούς Βοηθούς», σελ.   
 ε) Προς τον Υπουργό Ψηφιακής Διακυβέρνησης με θέμα: «Ιδιότυπο ΕΛΛΗΝΙΚΟ ΚΤΗΜΑΤΟΛΟΓΙΟ ως εισιτήριο της Παγκόσμιας Τράπεζας στην ελληνική γη με την πελατειακή παρέμβαση του κράτους», σελ.   
 στ) Προς τον Υπουργό Υγείας:   
 i. με θέμα: «Προβλήματα λειτουργίας Παιδοψυχιατρικής και Παιδοχειρουργικής του ΠΑΓΝΗ», σελ.   
 ii. με θέμα: «Ο Γολγοθάς των καρκινοπαθών στα Δωδεκάνησα δεν μπορεί να συνεχιστεί - Επιτακτική η ανάγκη λειτουργίας ακτινοθεραπευτικού τμήματος στο Νοσοκομείο της Ρόδου», σελ.   
 ζ) Προς τον Υπουργό Εθνικής Άμυνας:   
 i. με θέμα: «Ανησυχία για την παρατεινόμενη έλλειψη επιχειρησιακής διαθεσιμότητας Αεροσκαφών Ναυτικής Συνεργασίας στο Πολεμικό μας Ναυτικό», σελ.   
 ii. με θέμα: «Λήψη μέτρων για να μην επαναληφθούν οι απαράδεκτες συνθήκες διαβίωσης στα Κέντρα Εκπαίδευσης Νεοσύλλεκτων (ΚΕΝ) Οπλιτών», σελ.   
 η) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Αναίτια και αδικαιολόγητη μεταβολή όρων προγράμματος Leader», σελ.   
 ii. με θέμα: «Αποζημιώσεις αμπελουργών Ηρακλείου των οποίων η παραγωγή καταστράφηκε από τον περονόσπορο», σελ.   
 θ) Προς τον Υπουργό Προστασίας του Πολίτη:   
 i. με θέμα: «ΕΔΕ κατά αστυνομικών στην ΚΩ που έκλεισαν λακκούβα», σελ.   
 ii. με θέμα: «Ανάκληση αποσπάσεων Αστυνομικών που υπηρετούν στον Έβρο στο πλαίσιο της επιχείρησης ΑΣΠΙΔΑ», σελ.   
 ι) Προς τον Υπουργό Περιβάλλοντος και Ενέργειας:   
 i. με θέμα: «Πολύχρωμη εξαπάτηση των καταναλωτών ρεύματος με ευθύνη της Κυβέρνησης», σελ.   
 ii. με θέμα: «Η ιδιωτικοποίηση του νερού το επόμενο βήμα της Κυβέρνησης», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:H Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: Κύρωση της από 11.12.2023 Πράξης Νομοθετικού Περιεχομένου « Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α' 203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού, σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΒΑΤΣΙΝΑ Ε. , σελ.   
 ΒΟΛΟΥΔΑΚΗ Σ. , σελ.   
 ΓΕΩΡΓΙΑΔΗΣ Σ. , σελ.   
 ΖΑΜΠΑΡΑΣ Μ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΕΦΑΛΑ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΥΡΑΝΑΚΗΣ Κ. , σελ.   
 ΜΠΟΥΓΑΣ Ι. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΡΑΣΥΡΗΣ Φ. , σελ.   
 ΠΕΡΚΑ Θ. , σελ.   
 ΣΚΥΛΑΚΑΚΗΣ Θ. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΦΩΤΙΟΥ Θ. , σελ.   
  
Γ. ΠΑΡΕΜΒΑΣΕΙΣ:  
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΗ΄

Δευτέρα 29 Ιανουαρίου 2024

Αθήνα, σήμερα στις 29 Ιανουαρίου 2024, ημέρα Δευτέρα και ώρα 15.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Δημητρίου Καλογερόπουλου, που αντικαθιστά τον κ. Μιλτιάδη Βαρβιτσιώτη, ο οποίος παραιτήθηκε.

Καλείται ο συνάδελφος κ. Δημήτριος Καλογερόπουλος να προσέλθει και να δώσει τον νενομισμένο όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Βουλευτής κ. Δημήτριος Καλογερόπουλος και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Συγχαρητήρια!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

**ΠΡΟΕΔΡΕΥΩΝ (Ιωάννης Πλακιωτάκης):** Να ευχηθούμε και εμείς στον κ. Καλογερόπουλο καλότυχος να είναι και μακροημέρευση και καλή επιτυχία στα καθήκοντά σας.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Σας ευχαριστώ.

Ευχαριστώ, κύριε Πρόεδρε.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόµαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνω σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 29 Ιανουαρίου 2024 ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 591/17-1-2024 και 595/20-1-2024 επίκαιρες ερωτήσεις, οι οποίες θα απαντηθούν από τον Υπουργό Υγείας κ. Σπυρίδωνα- Άδωνι Γεωργιάδη.

Οι υπ’ αριθμόν 600/22-1-2024 και 609/22-1-2024 επίκαιρες ερωτήσεις, οι οποίες θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι υπ’ αριθμόν 597/21-1-2024 και 606/22-1-2024 επίκαιρες ερωτήσεις, οι οποίες θα απαντηθούν από τον Υφυπουργό Εθνικής Άμυνας κ. Ιωάννη Κεφαλογιάννη.

Οι υπ’ αριθμόν 584/16-1-2024 και 586/16-1-2024 επίκαιρες ερωτήσεις, οι οποίες θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Η υπ’ αριθμόν 585/16-1-2024 επίκαιρη ερώτηση, η οποία θα απαντηθεί από την Υφυπουργό Υποδομών και Μεταφορών κ. Χριστίνα Αλεξοπούλου.

Η υπ’ αριθμόν 604/22-1-2024 επίκαιρη ερώτηση και η 1919/22-11-2023 ερώτηση κατά άρθρον 130 παράγραφος 5 του Κανονισμού της Βουλής, οι οποίες θα απαντηθούν από τον Υφυπουργό Εργασίας και Κοινωνικής Ασφάλισης κ. Βασίλειο - Πέτρο Σπανάκη.

Η υπ’ αριθμόν 607/22-1-2024 επίκαιρη ερώτηση, η οποία θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 601/22-1-2024 επίκαιρη ερώτηση, η οποία θα απαντηθεί από την Υφυπουργό Κοινωνικής Συνοχής κ. Μαρία - Αλεξάνδρα Κεφάλα.

Οι υπ’ αριθμόν 599/21-1-204 και 612/22-1-2024 επίκαιρες ερωτήσεις, οι οποίες θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Και, τέλος, η υπ’ αριθμόν 610/22-1-2024 επίκαιρη ερώτηση, η οποία θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων τη διαδικασία όσο και οι ερωτώντες Βουλευτές.»

Κυρίες και κύριοι συνάδελφοι, ξεκινάμε με τη δεύτερη με αριθμό 607/22-1-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Δικαιοσύνης με θέμα: «Απαραίτητη η αυτόνομη διατήρηση του Εφετείου Δυτικής Στερεάς Ελλάδας».

Θα απαντήσει ο Υφυπουργός Δικαιοσύνης, ο κ. Ιωάννης Μπούγας.

Παρακαλώ, κύριε Βουλευτά, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, στον νομό μου, στην Αιτωλοακαρνανία, το τελευταίο διάστημα έχετε δημιουργήσει μια πολύ μεγάλη αναστάτωση. Υπάρχουν αυτή τη στιγμή πολύ μεγάλες κοινωνικές αντιδράσεις με τον καινούργιο δικαστικό χάρτη που θα αλλάξει τελείως το τοπίο στις δικαστικές υπηρεσίες του νομού.

Επειδή μέχρι στιγμής ακούγονται πολλά, υπάρχουν κάποιες διαρροές, θα θέλαμε σήμερα με σαφήνεια και ειλικρίνεια να μας απαντήσετε τι σκοπεύετε να κάνετε σε σχέση με τις δικαστικές δομές στον Νομό Αιτωλοακαρνανίας. Οι πρώτες πληροφορίες μιλούσαν για κατάργηση του Εφετείου Αγρινίου, μετά το σενάριο στην πορεία άλλαξε.

Εμείς είχαμε καταθέσει επίκαιρη για αυτό και οι διαρροές έλεγαν ότι θα καταργηθεί ένα από τα δύο Πρωτοδικεία, δηλαδή ή του Μεσολογγίου, που είναι η πρωτεύουσα του νομού, ή του Αγρινίου, ενώ η περιοχή είναι τόσο μεγάλη, κύριε Υπουργέ. Μιλάμε για δύο νομούς επί της ουσίας, όπου θα έπρεπε να υπήρχαν κανονικά τρία πρωτοδικεία.

Η ανάγκη, λοιπόν, για την ύπαρξη δύο πρωτοδικείων είναι αυτονόητη, αυταπόδεικτη και πέρα για πέρα ουσιαστική για την ομαλή λειτουργία και τη γρήγορη απονομή της δικαιοσύνης. Αυτό το λένε οι φορείς, οι κοινωνικοί φορείς, οι δικηγορικοί σύλλογοι, οι σύλλογοι εργαζομένων, τα δημοτικά συμβούλια. Θα σας καταθέσω όλα τα έγγραφα στα Πρακτικά από όλους τους φορείς, τα έχουν στείλει και σε εσάς και εύχομαι να τα έχετε διαβάσει, να τα έχετε μελετήσει και να τα έχετε λάβει υπ’ όψιν σας.

Άρα έχουμε σε μία περιοχή, όπως είναι η περιοχή του Μεσολογγίου, το Πρωτοδικείο Μεσολογγίου, που είναι το ιστορικότερο πρωτοδικείο της χώρας, που ιδρύθηκε το 1831 και καλύπτει μια τεράστια γεωγραφική περιοχή του Δήμου Μεσολογγίου, του Δήμου Ξηρομέρου, του Δήμου Ναυπακτίας, έχοντας τις απαραίτητες υποδομές, όλες τις υποδομές. Έχουμε, ταυτόχρονα, το Δικαστικό Μέγαρο Αγρινίου που καλύπτει έναν πολύ μεγάλο όγκο υποθέσεων και στεγάζεται σε ένα κτήριο που διαθέτει όλες τις προηγμένες προδιαγραφές.

Υπάρχουν ζητήματα που προκύπτουν με την κατάργηση του ενός από τα δύο πρωτοδικεία, που ξαναλέμε ότι είναι αυταπόδεικτο και πάρα πολύ σημαντικό να παραμείνουν και τα δύο λειτουργικά στον νομό. Δεν υπάρχει καμμία εξοικονόμηση δαπανών, όπως λέτε, γιατί θα γίνουν μετακινήσεις των εργαζομένων από το ένα πρωτοδικείο στο άλλο. Αν συγχωνεύσουμε τα δύο πρωτοδικεία, θα δημιουργηθεί πρόβλημα με την τήρηση των ενιαίων βιβλίων, αφού στα περιφερειακά πρωτοδικεία θα τηρούνται διαφορετικά βιβλία. Πείτε μας πώς θα γίνει αυτό. Οι υπάλληλοι θα είναι όμηροι του κεντρικού πρωτοδικείου, αλλά εγώ να σας πω ότι θα βάλουν πλάτη οι δημόσιοι υπάλληλοι. Να βάλουν πλάτη για ποιο πράγμα, για ποιο καλό, όταν θα συγχωνεύσουμε, θα καταργήσουμε το ένα από τα δύο πρωτοδικεία σε έναν τεράστιο σε έκταση νομό με τεράστιες ανάγκες και στο ζήτημα αυτό; Έχω τα στοιχεία, θα καταθέσω στα Πρακτικά τα στοιχεία που μιλάνε για τη λειτουργικότητα αυτών των δύο δομών, για το πόσο σημαντικές είναι για την περιοχή και για την ευρύτερη περιοχή.

Όμως, νομίζω, κύριε Υπουργέ, ότι αυτή η διάθεση από εσάς, αυτή η στόχευση από εσάς είναι μία στόχευση που έχει να κάνει με μία γενικότερη απαξίωση της Αιτωλοακαρνανίας, του Νομού Αιτωλοακαρνανίας, με την υποστελέχωση, την απαξίωση δημόσιων δομών, με τα νοσοκομεία μας να καταρρέουν, με τα πανεπιστήμια που έχουν κλείσει τα τελευταία χρόνια και έρχεται το κερασάκι σήμερα σε μία πολύ πικρή τούρτα με την απαξίωση και των δικαστικών δομών.

Και να πω επίσης και το εξής: Υπάρχουν αντίστοιχα παραδείγματα -και σε αυτό θέλω απάντηση, κύριε Υπουργέ- στην Έδεσσα και στα Γιαννιτσά όπου θα παραμείνουν και τα δύο πρωτοδικεία, με βάση το σχέδιο που διέρρευσε, σε πολύ μικρότερη απόσταση, πολύ μικρότεροι νομοί και πιο κοντά στη Θεσσαλονίκη. Γιατί να υποβαθμίζετε συνεχώς τον Νομό Αιτωλοακαρνανίας; Και εγώ λέω τους κυβερνητικούς Βουλευτές τους έχετε απαξιώσει, τους έχετε γραμμένους στα παλαιότερα των υποδημάτων σας, την κοινωνία γιατί την απαξιώνετε; Τον κόσμο που περιμένει μία απάντηση τι θα γίνει με τα πρωτοδικεία, με τον δικαστικό χάρτη, να μην τον απαξιώνετε!

Διότι ο Νομός Αιτωλοακαρνανίας, κύριε Υπουργέ, έχει δεχτεί τα τελευταία χρόνια πολύ σημαντικά χτυπήματα. Ξαναλέω, τα πανεπιστήμιά μας, τα νοσοκομεία μας, οι υποδομές μας, η αγροτική παραγωγή και σήμερα ένας νέος δικαστικός χάρτης, μία αναδιοργάνωση -αποδιοργάνωση θα πούμε εμείς- σε σχέση με αυτό.

Άρα, θα ήθελα μία απάντηση, τι θα κάνετε με τα πρωτοδικεία, τι θα κάνετε με τα Ειρηνοδικεία Βόνιτσας και Βάλτου, που και αυτά ακούγονται ότι θα κλείσουν και μία συνολική επίσημη απάντηση από τα δικά σας χείλη για το τι θα γίνει οριστικά σε σχέση με τον δικαστικό χάρτη στον Νομό Αιτωλοακαρνανίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Υφυπουργός Δικαιοσύνης κ. Ιωάννης Μπούγας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κύριε συνάδελφε, αντιλαμβάνομαι την αγωνία σας, νομίζω, όμως, ότι βιαστήκατε και βιαστήκατε πολύ, διότι πριν ακόμη δείτε και εσείς και το κόμμα σας τον δικαστικό χάρτη και το πώς αυτός λειτουργεί στο σύνολο της χώρας και τι τροποποιήσεις επέρχονται συνολικά στους δικαστικούς σχηματισμούς, εσείς σπεύσατε να υποβάλετε μία ερώτηση, η οποία αφορά συγκεκριμένα την Αιτωλοακαρνανία.

Και η ερώτησή σας αυτή στην οποία σήμερα καλούμαι να απαντήσω έχει να κάνει με τη διατήρηση ή μη του εφετείου. Βεβαίως, θα ήθελα ειλικρινά να σας ευχαριστήσω για την ευκαιρία που μου δίνετε να αναφερθώ στη δομή του δικαστικού χάρτη της χώρας, που παρουσιάστηκε την προηγούμενη εβδομάδα στο Υπουργικό Συμβούλιο. Και νομίζω ότι συμφωνείτε πως η αναμόρφωση του δικαστικού χάρτη είναι μία βαθιά τομή την οποία οφείλουμε να κάνουμε στην ελληνική δικαιοσύνη. Θα έλεγα, μάλιστα, ότι έχουμε καθυστερήσει αρκετά.

Στόχος, λοιπόν, του νέου δικαστικού χάρτη είναι να αντιμετωπίσει παθογένειες και δικαστικά παράδοξα δεκαετιών τα οποία δημιουργούν προβλήματα και καθυστερήσεις στην απονομή της ελληνικής δικαιοσύνης και να την καταστήσει άμεση και αποτελεσματική στους Έλληνες πολίτες. Γνωρίζετε ασφαλώς ότι η χώρα μας κατατάσσεται σήμερα στην εκατοστή τεσσαρακοστή έκτη θέση με βάση τον δείκτη ταχύτητας στην απονομή δικαιοσύνης. Σήμερα ο μέσος όρος για την έκδοση μιας τελεσίδικης απόφασης είναι χίλιες τετρακόσιες μέρες.

Με την προτεινόμενη αλλαγή, καθώς επίσης και με τις νομοθετικές παρεμβάσεις οι οποίες γίνονται και θα γίνουν στο εγγύς μέλλον στους κώδικες -και αναφέρομαι ιδιαίτερα στον Κώδικα Ποινικής Δικονομίας και στον Κώδικα Πολιτικής Δικονομίας- στην αναβάθμιση των κτηριακών υποδομών, στην ψηφιακή δικαιοσύνη, αλλά και στην εκπαίδευση δικαστών και δικαστικών υπαλλήλων προσβλέπουμε ότι στο τέλος της τρέχουσας τετραετίας ο χρόνος απονομής δικαιοσύνης θα έχει μειωθεί σε λιγότερο από δύο χρόνια και θα έχει πλησιάσει, αν δεν έχει αγγίξει, τον μέσο χρόνο έκδοσης για την τελεσιδικία της απόφασης στην Ευρωπαϊκή Ένωση.

Οι δικαστικοί σχηματισμοί, εκτός από την ταχύτερη απονομή της δικαιοσύνης, θα συντελέσουν επίσης στην καλύτερη και πιο εύρυθμη λειτουργία του κράτους δικαίου και κατ’ επέκταση στην ενίσχυση της εμπιστοσύνης των πολιτών και της προσέλκυσης επενδύσεων στη χώρα μας.

Πρέπει, επίσης, να σας ενημερώσω ότι στο Υπουργείο Δικαιοσύνης μια ομάδα έγκριτων νομικών, που εκπροσωπούν όλους τους φορείς που συμπράττουν στην απονομή δικαιοσύνης έλαβε υπ’ όψιν τα αντικειμενικά δεδομένα, καθώς επίσης και τις προτάσεις τόσο της Παγκόσμιας Τράπεζας όσο και της επιτροπής που συστάθηκε με σκοπό να δώσει την γνωμοδότησή της για τον νέο δικαστικό χάρτη, αλλά και τις προτάσεις όλων των φορέων.

Ξέρετε ότι στο Υπουργείο Δικαιοσύνης κλήθηκαν από όλες τις εφετειακές περιφέρειες της χώρας φορείς και είπαν τις απόψεις τους για τον νέο δικαστικό χάρτη και πώς πρέπει αυτός σε κάθε γεωγραφική περιφέρεια, σε κάθε εφετειακή περιφέρεια να διαμορφωθεί. Τις προτάσεις, λοιπόν, αυτές τις διαβάσαμε με προσοχή και πρέπει να σας πω ότι με δική μας πρωτοβουλία, με πρωτοβουλία του Υπουργείου Δικαιοσύνης, τις δώσαμε στη δημοσιότητα, ακριβώς για να μην υπάρχουν διαρροές και να ξέρουν όλοι οι Έλληνες, ιδιαίτερα οι εμπλεκόμενοι με την απονομή της δικαιοσύνης, ποιες είναι οι εισηγήσεις τις οποίες είχαμε δεχθεί.

Στις προτάσεις, λοιπόν, αυτές είμαι βέβαιος ότι θα διαβάσατε πως υπήρχε πρόταση για κατάργηση τριών έως πέντε εφετείων. Μάλιστα, μέσα σε αυτά προτεινόταν και η συγχώνευση του Εφετείου Δυτικής Στερεάς Ελλάδας με το Εφετείο Πάτρας. Εντούτοις, έπειτα από μελέτη και με στόχο την απρόσκοπτη πρόσβαση των πολιτών στη δικαιοσύνη, αποφασίσαμε με τον σχεδιασμό του νέου δικαστικού χάρτη της χώρας να προβούμε σε ενοποίηση του πρώτου βαθμού δικαιοδοσίας και να μην παρέμβουμε στον δεύτερο βαθμό, δηλαδή στα εφετεία. Συνεπώς, δεν καταργείται με τον σχεδιασμό μας στον δικαστικό χάρτη κανένα από τα εφετεία που λειτουργούν σήμερα στη χώρα και ως εκ τούτου, θα διατηρηθεί το Εφετείο Δυτικής Ελλάδος με έδρα το Αγρίνιο.

Στη συνέχεια, κύριε Πρόεδρε, θα έχω την δυνατότητα να πω περισσότερα πράγματα για τον δικαστικό χάρτη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Ζαμπάρας για τη δευτερολογία του.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, νομίζω ότι ήμουν σαφής στην πρώτη μου τοποθέτηση. Το γεγονός ότι αρχικά στο σχέδιό σας είχατε την κατάργηση του εφετείου και μετά είπατε ότι δεν θα το καταργήσετε, αλλά ότι θα καταργήσετε πρωτοδικεία, αυτό το παρουσιάζετε ως νίκη; Το παρουσιάζετε ως μεταρρύθμιση; Για να καταλάβω, δηλαδή! Εδώ λέμε ότι έχετε βάλει μία κοινωνία σε κοινωνικό αυτοματισμό. «Τρώμε από τις σάρκες μας» στην Αιτωλοακαρνανία και δεν έχει μείνει τίποτα αναπτυξιακό. Έχετε βάλει το Αγρίνιο και το Μεσολόγγι σε μια λογική «διαίρει και βασίλευε» για το πού θα είναι το πρωτοδικείο, ενώ επί της ουσίας, κύριε Υπουργέ, και τα δύο αυτονοήτως και αυταπόδεικτα χρειάζονται, με βάση τα στοιχεία που καταθέτουν οι επίσημοι φορείς. Άρα, νομίζω ότι η λογική ότι δεν θα πειράξετε κάτι, αλλά αντ’ αυτού πειράζετε κάτι άλλο, δεν μας βρίσκει σύμφωνους. Και γενικότερα η φιλοσοφία σας δεν βρίσκει σύμφωνη μία κοινωνία που τα τελευταία χρόνια έχει δεχτεί πολλά χτυπήματα.

Σήμερα είχαν κατάληψη στο Δικαστικό Μέγαρο Αγρινίου και έχουν βγει με πανό στο δρόμο, ενώ οι κινητοποιήσεις θα συνεχιστούν. Το ίδιο συμβαίνει και στο Μεσολόγγι, όπως και στις άλλες πόλεις. Γιατί, κύριε Υπουργέ; Γιατί; Γιατί τα αιτήματά τους είναι δίκαια, γιατί ξέρουν και οι δικηγορικοί σύλλογοι, και οι εφέτες, και οι δικαστικοί ότι αυτό που πάτε να κάνετε δεν είναι προς όφελος της πιο γρήγορης απονομής της δικαιοσύνης. Όταν κάτι το υπερσυγκεντρώνουμε, όταν κάτι το μεταφέρουμε και δεν το απλώνουμε, δεν το αποκεντρώνουμε, δεν μας διασφαλίζει ότι οι χρόνοι απονομής της δικαιοσύνης θα μειωθούν. Ίσα ίσα η λογική λέει ότι θα αυξηθούν. Άρα, πάμε να φτιάξουμε τι και με ποιο τρόπο;

Σας ευχαριστώ.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάραςκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Βουλευτή.

Τον λόγο έχει τώρα ο κύριος Υπουργός για τη δευτερολογία του.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Θα ήθελα να ενημερώσω τον κύριο συνάδελφο και μέσω αυτού τους συμπολίτες μας και τους Έλληνες πολίτες γενικότερα ότι η λογική της νέας δομής του δικαστικού χάρτη υπακούει στον κανόνα της ενοποίησης του πρώτου βαθμού. Με αυτή θα εμπλέξουμε στην απονομή της πρωτοβάθμιας δικαιοσύνης εννιακόσιους εξήντα δύο ειρηνοδίκες, οι οποίοι σήμερα δεν έχουν, τουλάχιστον στην ίδια ποσότητα και σοβαρότητα, έργο απονομής στη δικαιοσύνη με τους συναδέλφους τους πρωτοδίκες.

Με την ενοποίηση, λοιπόν, του πρώτου βαθμού θα βάλουμε ουσιαστικά στο σύστημα απονομής πρωτοβάθμιας δικαιοσύνης εννιακόσιους εξήντα δύο νέους δικαστές, οι οποίοι -σημειώστε- έχουν και εκπαίδευση και εμπειρία -ασφαλώς προβλέπουμε και έχουμε πρόνοιες για την επιμόρφωσή τους-, αλλά έχουν και τα ίδια συνταγματικά εχέγγυα προσωπικής και λειτουργικής ανεξαρτησίας.

Θέλω, επίσης, να σας διαβεβαιώσω ότι ούτε το Πρωτοδικείο Μεσολογγίου ούτε το Πρωτοδικείο Αγρινίου πρόκειται να κλείσουν. Θα υπάρχουν και τα δύο δικαστήρια και θα δικάζονται οι ίδιες ακριβώς υποθέσεις.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Με έδρα;

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η έδρα σάς απασχολεί ή αυτό που σας λέω;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ρωτάω, κύριε Υπουργέ, για να ξέρουν οι πολίτες.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ακούστε. Άρα, λοιπόν, τον πολίτη, κύριε συνάδελφε, τον ενδιαφέρει να έχει απονομή δικαιοσύνης και πρόσβαση σε αυτή, όπως έχει σήμερα ή και καλύτερη. Και θα έχει καλύτερη απονομή δικαιοσύνης στην πλειονότητα των περιπτώσεων. Οι δικηγόροι, επίσης, όσες υποθέσεις δικάζουν σήμερα σε αυτά τα δικαστήρια θα τις δικάζουν και μετά την εφαρμογή του δικαστικού χάρτη. Και επαναλαμβάνω, δεν πρόκειται να επέλθει καμμία απολύτως μεταβολή στην απονομή της δικαιοσύνης στον Νομό Αιτωλοακαρνανίας. Όπως δικάζονται σήμερα οι υποθέσεις σε αυτά τα δικαστήρια, θα δικάζονται και από το νέο δικαστικό έτος, όταν θα εφαρμοστεί ο χάρτης.

Σε ό,τι αφορά τώρα την έδρα στην οποία αναφερθήκατε, ξέρετε η ενοποίηση του πρώτου βαθμού πρέπει να υπακούει και σε μια νέα δομή, έτσι ώστε να έχουμε καλύτερη και ορθολογικότερη κατανομή των υποθέσεων και βεβαίως διαχείριση του επιστημονικού προσωπικού της δικαιοσύνης. Δεν είναι δυνατόν να συνεχίσουμε να έχουμε αυτή την άναρχη και μη ορθολογική κατανομή των δικαστικών υποθέσεων, έτσι ώστε άλλοι δικαστές να επιβαρύνονται υπέρμετρα με δικογραφίες, ενώ άλλοι συνάδελφοί τους να μην έχουν ανάλογο δικαιοδοτικό έργο. Αυτό, λοιπόν, οφείλουμε να το εξορθολογήσουμε. Σε αυτόν τον εξορθολογισμό υπακούει και η μεταφορά των οργανικών θέσεων σε κάθε πρωτοδικειακή περιφέρεια στο πρωτοδικείο, όπου θα είναι η έδρα, πλην όμως αυτό δεν πρόκειται να επιφέρει καμία απολύτως μεταβολή, που αφορά και στον απλό πολίτη, στην απονομή της δικαιοσύνης.

Αν, λοιπόν, εσείς ενδιαφέρεστε για τους συμπατριώτες σας, για τους πολίτες της Αιτωλοακαρνανίας, θέλω να τους διαβεβαιώσετε ότι στην απονομή της δικαιοσύνης δεν θα επέλθει καμμία απολύτως μεταβολή. Αντίθετα, θα έχουν δικαιοσύνη η οποία θα είναι αποτελεσματικότερη, ταχύτερη, διότι οι δικογραφίες θα μοιράζονται, όπως σας είπα, σε μεγαλύτερο αριθμό δικαστών και με έναν τρόπο ορθολογικό και βεβαίως πιο προσιτή, διότι εξορθολογίζεται και το σύστημα της επιβάρυνσης του Έλληνα φορολογούμενου. Ο Έλληνας φορολογούμενος δικαιούται να πληρώνει λιγότερα για καλύτερες και ποιοτικότερες συνθήκες απονομής της δικαιοσύνης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Η πέμπτη με αριθμό 582/15-1-2024 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Β1΄ Βόρειου Τομέα Αθηνών της Κοινοβουλευτικής Ομάδας «Ελληνική Λύση» κ. Βασίλειου Βιλιάρδου προς τον Υπουργό Υποδομών και Μεταφορών με θέμα: «Πλήρης έλλειψη νομοθετικού πλαισίου προδιαγραφών που οφείλει να διέπει τη διαδικασία απογείωσης των αεροσκαφών στα πολιτικά αεροδρόμια της χώρας» δεν θα συζητηθεί λόγω κωλύματος του Βουλευτού.

Και τώρα προχωράμε στην πρώτη με αριθμό 585/16-1-2024 επίκαιρη ερώτηση πρώτου κύκλου της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής Βολουδάκη προς τον Υπουργό Υποδομών και Μεταφορών με θέμα: «Τοποθέτηση σύγχρονου συστήματος ελέγχου εναέριας κυκλοφορίας (ραντάρ) για την ασφάλεια των πτήσεων, στο Διεθνές Αεροδρόμιο Χανίων».

Ορίστε, κυρία Βολουδάκη, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Κυρία Υπουργέ, στο αεροδρόμιο των Χανίων, στο αεροδρόμιο «ΔΑΣΚΑΛΟΓΙΑΝΝΗΣ» δεν υπάρχει, παρά την από 14-12-2015 υπογραφείσα σύμβαση, ένα αξιόπιστο σύγχρονο σύστημα ελέγχου εναέριας κυκλοφορίας, γιατί το ραντάρ προσέγγισης με τον πύργο ελέγχου δεν έχει τεθεί ακόμη σε λειτουργία.

Σύμφωνα με τη σύμβαση παραχώρησης για την αναβάθμιση, συντήρηση, διαχείριση και λειτουργία των περιφερειακών αεροδρομίων, μεταξύ των άλλων και αυτό των Χανίων, στο Παράρτημα 20, παράγραφος 6.4.3, απαιτείται ο εκσυγχρονισμός των τομέων επικοινωνιών και επιτήρησης με την απόκτηση συγκεκριμένων συστημάτων που ορίζονται λεπτομερώς και στο κείμενο της σύμβασης.

Η «FRAPORT GREECE» που έχει και την ευθύνη της διαχείρισης του αεροδρομίου -και άρα δεσμεύεται από τη σύμβαση αυτή να πραγματοποιήσει όλες τις απαιτούμενες ενέργειες- κωλυσιεργεί. Τώρα νομίζω ότι είμαστε στον όγδοο και μπαίνουμε στον ένατο χρόνο για την τοποθέτηση αυτού του σύγχρονου ραντάρ.

Δεδομένου, λοιπόν, ότι αυτό το νέο σύστημα θεωρείται απαραίτητο τόσο για την ασφαλή προσέγγιση, προσγείωση και απογείωση των αεροπλάνων, όσο και για την αύξηση των πτήσεων που θα μπορούν να προσγειώνονται στο αεροδρόμιο Χανίων, ειδικά βέβαια μετά και από τη μετά COVID τεράστια τουριστική ανάπτυξη που γνωρίζει ο νομός και βαίνει αυξανόμενη έτος με το έτος, θα ήθελα να γνωρίζω αν η ελληνική Κυβέρνηση έχει προβεί σε κάποιες ενέργειες και σε ποιες για την υλοποίηση των δεσμεύσεων της «FRAPORT GREECE», όπως προκύπτουν από τη σύμβαση. Αν ναι, σε ποιο στάδιο βρίσκονται; Επίσης, θα ήθελα να γνωρίζω αν οι αρμόδιες υπηρεσίες έχουν προσδιορίσει τις απαραίτητες προδιαγραφές, για τις οποίες, σύμφωνα με προηγούμενη ερώτηση Βουλευτού του νομού στον προκάτοχό σας, απαντήθηκε ότι έχουν προσδιοριστεί ήδη από το 2020.

Άρα, λοιπόν, προτίθεται η Κυβέρνηση να προβεί σε όλες τις απαραίτητες ενέργειες, ώστε αυτή η επένδυση να υλοποιηθεί, σε τι χρονοδιάγραμμα και γιατί υπάρχει αυτή η αδικαιολόγητη καθυστέρηση;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Βολουδάκη.

Θα απαντήσει η Υφυπουργός Μεταφορών και Υποδομών κ. Χριστίνα Αλεξοπούλου.

Ορίστε, κυρία Υπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμη κυρία συνάδελφε, το Υπουργείο Υποδομών και Μεταφορών βρίσκεται σε μία διαρκή προσπάθεια όχι μόνο για την ορθή συντήρηση και λειτουργία των υποδομών των αεροδρομίων, αλλά κυρίως για την αναβάθμισή τους. Το Διεθνές Αεροδρόμιο Χανίων, όπως πολύ καλά γνωρίζετε, αποτελεί ένα εκ των αεροδρομίων που διαχειρίζεται η εταιρεία «FRAPORT GREECE». Η εταιρεία εκτός από τη διαχείριση, σύμφωνα με τα αναφερόμενα στο Παράρτημα 20 της σύμβασης παραχώρησης που κυρώθηκε με το ν.4389/2016, ανέλαβε την ευθύνη για την προμήθεια και εγκατάσταση των κάτωθι συστημάτων αεροναυτιλίας: Προμήθεια και εγκατάσταση συστήματος επικοινωνιών και προμήθεια και εγκατάσταση συστημάτων για την κάλυψη των απαιτήσεων παροχής ελέγχου προσέγγισης με τη χρήση συστημάτων επιτήρησης στην τερματική περιοχή των Χανίων.

Προκειμένου να υλοποιηθεί η προμήθεια των προαναφερόμενων συστημάτων διαχείρισης της εναέριας κυκλοφορίας και στο πλαίσιο της συνεργασίας της Υπηρεσίας Πολιτικής Αεροπορίας με την Πολεμική Αεροπορία, διαβιβάστηκαν προς την αρμόδια υπηρεσία του Γενικού Επιτελείου Αεροπορίας ήδη από το έτος του 2019 οι απαιτούμενες τεχνικές προδιαγραφές οι οποίες εκπονήθηκαν από επιτροπές εμπειρογνωμόνων της υπηρεσίας και εγκρίθηκαν από το Συμβούλιο Έργων Πολιτικής Αεροπορίας.

Άρα, επί του ερωτήματός σας εάν έχουν προσδιοριστεί οι τεχνικές προδιαγραφές, η απάντηση είναι «ναι, και μάλιστα έχουν εγκριθεί».

Περαιτέρω, αν και σύμφωνα με τον Κανονισμό 1139/2018 ορίζεται ότι τα αεροδρόμια υπό τον έλεγχο και την εκμετάλλευση του Στρατού, καθώς και οι Υπηρεσίες Διαχείρισης Εναέριας Κυκλοφορίας που παρέχονται από τον Στρατό, θα πρέπει να εξαιρούνται από το πεδίο του Κανονισμού, τα κράτη θα πρέπει να διασφαλίσουν ότι σύμφωνα με την εθνική νομοθεσία, τα συγκεκριμένα αεροδρόμια, όταν είναι ανοιχτά για το κοινό, προσφέρουν επίπεδο ασφαλείας και διαλειτουργικότητας εξίσου αποτελεσματικό με εκείνα που επιτυγχάνονται από την εφαρμογή των βασικών απαιτήσεων στα συστήματα Πολιτικής Αεροπορίας.

Έτσι, επ’ ευκαιρία και της ερώτησής σας, ζήτησα και έλαβα ενημέρωση από το Υπουργείο Εθνικής Άμυνας σχετικά με το θέμα και σας ενημερώνω ότι η ευθύνη της Πολεμικής Αεροπορίας κατά το μέρος που την αφορά η σύνταξη του σχεδίου των τεχνικών προδιαγραφών του συστήματος έχει ολοκληρωθεί και έχει αποσταλεί εγγράφως στη «FRAPORT».

Καταθέτω εδώ, κύριε Πρόεδρε, και το σχετικό έγγραφο να υπάρχει στα Πρακτικά.

(Στο σημείο αυτό η Υφυπουργός Υποδομών και Μεταφορών κ. Χριστίνα Αλεξοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα, μετά την ολοκλήρωση των τεχνικών προδιαγραφών, η ΥΠΑ με έγγραφό της ζήτησε από τη «FRAPORT» την επίσπευση της διαδικασίας προμήθειας του εν λόγω συστήματος.

Σας ενημερώνω, λοιπόν, ότι η Πολεμική Αεροπορία για την υλοποίηση της διαδικασίας προμήθειας των συστημάτων αεροναυτιλίας σε όλα τα αεροδρόμια της χώρας κατήρτισε πρόγραμμα επισκέψεων, με πρώτο το αεροδρόμιο Χανίων για τη διευθέτηση των λεπτομερειών, όπως το ενδεχόμενο τεχνικών προβλημάτων και την οριοθέτηση τελικών θέσεων εγκατάστασης των συστημάτων.

Μετέπειτα πραγματοποιήθηκε σύσκεψη με συμμετοχή όλων των εμπλεκομένων, μεταξύ των οποίων και εκπροσώπων της «FRAPORT» και πλέον αναμένεται η υλοποίηση των υποχρεώσεων από μέρους της παραχωρησιούχου εταιρείας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει η κ. Βολουδάκη για τη δευτερολογία της.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κυρία Υπουργέ, για την πολύ κατατοπιστική απάντηση, είναι αλήθεια. Απαντήθηκαν τα περισσότερα από τα ερωτήματά μου.

Αυτό στο οποίο θα ήθελα να επιμείνω, όμως, είναι από δω και πέρα αν έχει γνώση η Υπηρεσία Πολιτικής Αεροπορίας του χρονοδιαγράμματος που πρόκειται να ακολουθηθεί, γιατί διαβάζοντας στον Τύπο και σχετική δήλωση του διευθύνοντος συμβούλου της «FRAPORT», είδα ένα χρονοδιάγραμμα το οποίο, εάν συμβούν αυτά τα οποία περιγράφει, θα ξεπεράσει την τριετία.

Εφόσον, λοιπόν, η Υπηρεσία Πολιτικής Αεροπορίας έχει κάνει τη δουλειά της όπως έπρεπε, όπως με διαβεβαιώσατε και έχουν δοθεί οι προδιαγραφές, όπως και το ίδιο και το Υπουργείο Άμυνας, εσείς ξέρετε, έχει κοινοποιηθεί στο Υπουργείο εκ μέρους της «FRAPORT» ένα χρονοδιάγραμμα για το πότε θα γίνει η προμήθεια αυτού του ραντάρ; Διότι, ξέρετε, εκτός από την προμήθεια, μετά χρειάζεται και εκπαίδευση του προσωπικού για το συγκεκριμένο σύστημα. Έχουμε κάποιο χρονοδιάγραμμα ώστε να ξέρουμε πότε αυτό θα υλοποιηθεί; Και αν όχι, σε ποιες ενέργειες πρόκειται να προβεί το Υπουργείο, ούτως ώστε να επισπευσθούν αυτές οι διαδικασίες;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμη κυρία συνάδελφε, αρχικώς να επισημάνω ότι η Υπηρεσία Πολιτικής Αεροπορίας υποχρεούται να υλοποιήσει σχέδιο αναδιοργάνωσης του κατώτερου εναέριου χώρου του FIR Αθηνών και αυτό προβλέπεται προκειμένου να μην παρεκκλίνει από τους στόχους της οικονομικής πολιτικής που συνδέονται άμεσα με το δημόσιο συμφέρον για τον καθορισμό μηχανισμού επιδόσεων των υπηρεσιών Αεροναυτιλίας και των λειτουργιών δικτύου.

Γι’ αυτόν τον λόγο, όλα τα συστήματα αεροναυτιλίας που ανέφερα θα ενσωματωθούν στο ενιαίο Σύστημα Διαχείρισης Εναέριας Κυκλοφορίας της ΥΠΑ που είναι και ο αποκλειστικός φορέας παροχής υπηρεσιών αεροναυτιλίας της Ελλάδας, έτσι ώστε να υλοποιηθεί το σχέδιο αναδιοργάνωσης του κατώτερου εναέριου χώρου. Τι σημαίνει αυτό; Σημαίνει ότι πράγματι θα αυξηθεί η χωρητικότητα και θα μειωθούν ενδεχόμενες καθυστερήσεις.

Επ’ ευκαιρία της απάντησης, λοιπόν, θα ήθελα να ενημερώσω ότι η Αρχή Πολιτικής Αεροπορίας κατά το διάστημα από τις 6 έως τις 18 Δεκεμβρίου του 2023 επιθεωρήθηκε από τον Διεθνή Οργανισμό Πολιτικής Αεροπορίας (ICAO) στον τομέα της ασφάλειας στην Πολιτική Αεροπορία, δηλαδή, στους τομείς των αεροδρομίων, της αεροναυτιλίας και των πτητικών προτύπων. Αντικείμενο του ελέγχου ήταν η αξιολόγηση της γενικότερης ικανότητας της ΑΠΑ για την επίτευξη και διατήρηση υψηλών επιπέδων ασφάλειας στην Πολιτική Αεροπορία και ειδικότερα κατά πόσο δύναται η ΑΠΑ να εποπτεύει αποτελεσματικά, με στόχο την πρόληψη ή και την έγκαιρη αντιμετώπιση κενών ασφάλειας.

Συνολικά, η ΑΠΑ τοποθετήθηκε από τους αρμόδιους εντός ή και πάνω από τον ευρωπαϊκό μέσο όρο για χώρες που υποβάλλονται για πρώτη φορά σε επιθεώρηση πλήρους κλίμακας. Είναι σημαντικό ότι μέσω της ΑΠΑ ελέγχθηκε η Ευρωπαϊκή Ένωση, καθώς η Ελλάδα αποτέλεσε το μοναδικό κράτος-μέλος της Ένωσης το οποίο επιθεωρήθηκε από τον οργανισμό εντός του 2023 και ως εκ τούτου τα αποτελέσματα της επιθεώρησης αντανακλούν και την ικανότητα της ευρωπαϊκής υπηρεσίας να παρέχει επαρκή εποπτεία προς όφελος της αεροπορικής ασφάλειας στην Ευρώπη.

Στο ερώτημά σας τι θα γίνει αν παρέλθει άπρακτος χρόνος ή αν διαπιστώσουμε καθυστερήσεις, η απάντηση είναι αυτονόητη. Στο πλαίσιο του εποπτικού μας ρόλου θα πράξουμε ό,τι είναι απαραίτητο για να προασπίσουμε το δημόσιο συμφέρον.

Συνοψίζοντας, για το Υπουργείο Υποδομών και Μεταφορών, για τους κατοίκους και επισκέπτες των Χανίων και της Κρήτης, για τους τουρίστες, τους επιχειρηματίες, η θέση σε λειτουργία των εν λόγω συστημάτων αποτελεί προτεραιότητα. Θα βελτιωθούν οι παρεχόμενες υπηρεσίες προς όφελος του καταναλωτή, του επιβάτη, του τουρίστα, του επιχειρηματία, του κάθε πολίτη.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Υφυπουργού)

Θα βρισκόμαστε και θα παρακολουθούμε το ζήτημα, θα εξετάζονται λύσεις για την πιο αποτελεσματική αντιμετώπιση των ζητημάτων που προκύπτουν και οι υπηρεσίες του Υπουργείου θα βρίσκονται σε συνεχή επικοινωνία με τις αρμόδιες υπηρεσίες, δηλαδή την Αρχή Πολιτικής Αεροπορίας και την Υπηρεσία Πολιτικής Αεροπορίας, ώστε να μην υπάρξει καμμία καθυστέρηση στην υλοποίηση του έργου και να τηρηθεί η σύμβαση μεταξύ ελληνικού δημοσίου και παραχωρησιούχου.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε τώρα με την τρίτη με αριθμό 604/22-1-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εργασίας και Κοινωνικής Ασφάλισης με θέμα: «Για τους εργαζόμενους του Ειδικού Προγράμματος 4000 στην Υγεία μέσω ΟΑΕΔ».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, στον ίδιο χώρο η ίδια συζήτηση με πρωτοβουλία του ΚΚΕ είχε γίνει τον Ιούλιο του 2021. Πέρασαν από τότε δυόμισι χρόνια. Τα ίδια και χειρότερα! Τέσσερις χιλιάδες εργαζόμενοι από περίπου εκατό ειδικότητες –νοσηλευτικό, διοικητικό, επιστημονικό, βοηθητικό, υγειονομικό και λοιπό προσωπικό, διασώστες, οδηγοί, τεχνικοί και ούτω καθ’ εξής- προσλήφθηκαν μέσω ΑΣΕΠ το 2016 για να καλύψουν κραυγαλέες ελλείψεις στον χώρο της υγείας μέσω του Ειδικού Προγράμματος Εργασιακής Επανένταξης ετήσιας διάρκειας από τον ΟΑΕΔ για μακροχρόνια ανέργους.

Οι εναπομείναντες περίπου δυόμισι χιλιάδες εργαζόμενοι που απασχολούνται σε όλο το φάσμα του ΕΣΥ δουλεύουν ήδη ανελλιπώς στην πλειοψηφία τους εδώ και επτά χρόνια και υπηρετούν, φυσικά, με ζήλο και αυταπάρνηση το δημόσιο σύστημα υγείας, καλύπτοντας σοβαρές ελλείψεις στον τομέα της υγείας που διαρκώς διογκώνονται.

Ωστόσο παραμένουν συμβασιούχοι, με το δυσβάσταχτο βάρος της εργασιακής ανασφάλειας, με ετήσιες ανανεώσεις μέσω συνεχών συμβάσεων ορισμένου χρόνου. Σημειωτέον, έχουν γίνει έξι συνεχόμενες παρατάσεις του ειδικού προγράμματος, συνολικά ογδόντα τέσσερις μήνες τα επτά χρόνια και στην παρούσα φάση, ενώ υπάρχει δέσμευση ότι προσεχώς θα γίνει η έβδομη παράταση, ο όγδοος χρόνος δηλαδή του προγράμματος, έχει ήδη καθυστερήσει με δεδομένο ότι λήγουν οι συμβάσεις.

Ένα δεύτερο ζήτημα αφορά τις μισθολογικές αδικίες σε βάρος τους. Παρ’ ότι προβλέπεται για τους εργαζόμενους με συμβάσεις ορισμένου χρόνου στο δημόσιο και πάντα σύμφωνα με εγκύκλιο του ΟΑΕΔ, δεν τους χορηγούνται παρανόμως, όπως έχει ήδη κριθεί τελεσίδικα με την απόφαση 206/2023 του Μονομελούς Πρωτοδικείου Κω, μισθολογικά κλιμάκια με συνέπεια να έχουν παγιωμένες μισθολογικές απολαβές από το 2016, μη κατοχυρωμένη προϋπηρεσία στο δημόσιο, με ό,τι συνεπάγεται αυτό, καθώς επίσης και το επίδομα τέκνων και το επίδομα παραμεθόριων και απομακρυσμένων περιοχών. Δεν τους αναγνωρίζεται, επίσης, το γεγονός ότι έχουν μεταπτυχιακούς και διδακτορικούς τίτλους.

Ένα τρίτο ζήτημα που εδώ και επτά έτη συντελείται σε βάρος τους, είναι ότι ενώ είναι σε ισχύ ΚΥΑ με ΦΕΚ 2611/2023 που προβλέπει νέο ανθυγιεινό επίδομα και έχει αναδρομική ισχύ από 1-1-2023, εν τούτοις, παράνομα, με διάφορες αλχημείες και πονηριές, το Υπουργείο Εργασίας -η Κυβέρνηση, δηλαδή- και η διοίκηση της ΔΥΠΑ, ροκανίζουν το θέμα εδώ και οκτώ μήνες, προκειμένου να αποφύγουν αυτή την αναδρομική καταβολή από 1-1-2023 των επιπλέον ποσών που δικαιούνται ανά ειδικότητα.

Με δεδομένο, λοιπόν, τις τεράστιες ελλείψεις στη δημόσια υγεία εξαιτίας της πολιτικής των κυβερνήσεων που αντιμετωπίζουν την υγεία του λαού ως κόστος, σας ρωτάμε:

Πρώτον, τι μέτρα προτίθεται να πάρει η Κυβέρνηση για την άμεση μετατροπή των συμβάσεων ορισμένου χρόνου των εργαζομένων του προγράμματος 4000 στην υγεία μέσω του ΟΑΕΔ καθώς, επίσης, και όλων των εργαζομένων που εργάζονται με ελαστικές μορφές απασχόλησης, με συμβάσεις αορίστου χρόνου, με πλήρη μισθολογικά εργασιακά δικαιώματα;

Δεύτερον, για την άμεση αποκατάσταση των μισθολογικών αδικιών σε βάρος τους και την αναγνώριση της προϋπηρεσίας τους.

Τρίτον, τι προτίθεστε να κάνετε για να τους καταβληθεί το νέο ανθυγιεινό επίδομα, τα επιπλέον ποσά που δικαιούνται ανά ειδικότητα, έχοντας την αναδρομική ισχύ από 1-1-2023;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο Υφυπουργός Εργασίας και Κοινωνικής Ασφάλισης κ. Βασίλειος Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, κατ’ αρχάς, θέλω να σας ευχαριστήσω για την ερώτησή σας, η οποία είναι αναλυτική, αλλά πέφτει και σε κάποιες αντιφάσεις.

Τα Προγράμματα της Δημόσιας Υπηρεσίας Απασχόλησης δίνουν την ευκαιρία σε ανέργους και κατά προτεραιότητα σε μακροχρόνια άνεργους και σε ευπαθείς ομάδες ανέργων, να εργασθούν για ορισμένο χρονικό διάστημα, να ενισχύσουν το εισόδημά τους, να αποκτήσουν εργασιακή εμπειρία και να αναβαθμίσουν τις δεξιότητές τους. Αντίστοιχα, οι φορείς οι οποίοι δέχονται τις υπηρεσίες των εργαζομένων αυτών, δυνάμει αυτών των προγραμμάτων, με την αύξηση του εργατικού τους δυναμικού βελτιώνουν την αποτελεσματικότητά τους, αναβαθμίζουν την παροχή υπηρεσιών προς τους πολίτες, οι οποίοι μπορεί να συναλλάσσονται μαζί τους.

Σε ό,τι αφορά το Ειδικό Πρόγραμμα Απασχόλησης Μακροχρόνια Ανέργων στο δημόσιο τομέα της υγείας, το οποίο ρυθμίστηκε με μία κοινή υπουργική απόφαση, έχω να αναφέρω τα εξής: Κατ’ αρχάς, πρόκειται για ένα πρόγραμμα, βάσει του οποίου τοποθετήθηκαν σε θέσεις εργασίας στον δημόσιο τομέα της υγείας τέσσερις χιλιάδες ωφελούμενοι. Το πρόγραμμα αυτό παρατάθηκε, ισχύει μέχρι και σήμερα και οι ωφελούμενοι σήμερα σε πανελλαδικό επίπεδο είναι τρεις χιλιάδες εκατόν πενήντα και όχι τέσσερις χιλιάδες, που λέτε στην ερώτησή σας.

Επίσης, με κοινή υπουργική απόφαση προβλέφθηκαν οι μηνιαίες αποδοχές των ωφελούμενων αναλόγως της εκπαίδευσής τους, το επίδομα επικίνδυνης και ανθυγιεινής εργασίας, αναλόγως του είδους της εργασίας τους, το ωρομίσθιο για την νυχτερινή απασχόληση, για την εργασία τις Κυριακές, τις εξαιρέσιμες ημέρες και την αμοιβή κατά τις εφημερίες του επιστημονικού προσωπικού, γιατί, όπως, γνωρίζετε, μιλάμε για νοσηλευτικό, διοικητικό, επιστημονικό, βοηθητικό, υγειονομικό και λοιπό προσωπικό, όπως διασώστες, οδηγοί, τεχνικοί κ.λπ..

Στο σημείο αυτό, επισημαίνω, ότι με την τελευταία τροποποιητική της αρχικής κοινής υπουργικής απόφασης προβλέφθηκε και η αύξηση του επιδόματος επικίνδυνης και ανθυγιεινής εργασίας για τους δικαιούχους αυτού, κατά αναλογική εφαρμογή της κοινής υπουργικής απόφασης, με την οποία ορίστηκε το μηνιαίο επίδομα επικίνδυνης και ανθυγιεινής εργασίας των υπαλλήλων του Υπουργείου Υγείας, αλλά και των εποπτευόμενων φορέων του.

Περισσότερα θα αναφέρω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Προφανώς, τους μακροχρόνια ανέργους τους έχει προκαλέσει η δική σας πολιτική. Οι άνθρωποι δεν θέλουν να είναι ούτε μακροχρόνια άνεργοι ούτε ολίγον άνεργοι ούτε ολίγον έγκυοι ούτε τίποτα. Θέλουν να έχουν μόνιμη και σταθερή δουλειά. Και εδώ δεν μιλάμε ότι εργάζονται για κάποιο ορισμένο χρονικό διάστημα. Εδώ μιλάμε ότι αυτοί οι άνθρωποι εργάζονται για επτά χρόνια με συμβάσεις που ανανεώνονται και καλύπτουν τι; Καλύπτουν βασικές ανάγκες στο Εθνικό Σύστημα Υγείας και εσείς τους λέτε όχι, δεν θα μονιμοποιηθείτε. Δηλαδή, αρνείστε. Αρνείστε να προσλάβετε μόνιμο υγειονομικό διοικητικό προσωπικό. Αρνείστε τη μισθολογική τους αποκατάσταση. Αρνείστε τα βαρέα και ανθυγιεινά, εκείνα που με βάση την ΚΥΑ επιπλέον είναι πολύ περισσότερα και πρέπει να καταβληθούν και δεν τα έχετε καταβάλει. Αν κατάλαβα καλά, δεν έχουν καταβληθεί τα επιπλέον που οφείλετε να καταβάλλετε, αλλά αυτή η πολιτική. Υλοποιείτε μία πολιτική, με βάση τη στρατηγική της Ευρωπαϊκής Ένωσης, σύμφωνα με την οποία η σχεδιαζόμενη λειτουργία των δημοσίων μονάδων υγείας θα πρέπει να λειτουργεί με ιδιωτικοοικονομικά κριτήρια, που σημαίνει ότι δεν πρέπει να υπάρχει μόνιμο προσωπικό, πρέπει να είναι σε διαρκή ομηρία οι συμβασιούχοι και εναλλασσόμενοι, να προϋποθέτει τη διαιώνιση των ελλείψεων σε προσωπικό και την επέκταση των ελαστικών εργασιακών σχέσεων. Αυτές οι θέσεις δημιουργήθηκαν, για να καλυφθούν οι κενές θέσεις -προσέξτε- που προέκυψαν στον χώρο της υγείας τα μνημονιακά χρόνια μετά τη μαζική αποχώρηση μονίμου προσωπικού από το ΕΣΥ λόγω συνταξιοδότησης. Δεν έπρεπε να καλυφθεί αυτό το κενό; Και αντί να φέρετε στη θέση τους μόνιμο προσωπικό, εσείς φέρνετε συμβάσεις ορισμένου χρόνου.

Το πρόγραμμα, λοιπόν, αποτελείται από περίπου εκατό ειδικότητες που καλύπτουν καίριες περιπτώσεις θέσεων στο Εθνικό Σύστημα Υγείας και μιλάμε για πανεπιστημιακά γενικά νοσοκομεία, κεντρική υπηρεσία του Υπουργείου Υγείας, κέντρα υγείας, μονάδες του ΠΕΔΥ, περιφερειακά και πολυδύναμα ιατρεία στον ΕΟΠΥΥ, στον ΟΚΑΝΑ, στο ΚΕΘΕΑ, στον ΕΟΦ, στο ΕΚΑΒ στο ΕΚΕΑ. Πάρα πολλούς χώρους της υγείας καλύπτουν αυτές οι περιπτώσεις των εργαζομένων. Φυσικά, οι ελαστικές εργασιακές σχέσεις πάνε πακέτο με τη μείωση της κρατικής χρηματοδότησης, προκειμένου να εξοικονομηθούν κρατικά κονδύλια για να μπορείτε να τα δίνετε στους επιχειρηματικούς ομίλους, στις τράπεζες, συνεχίζοντας τις ελλείψεις σε προσωπικό και σε βασικές υποδομές στις δομές της δημόσιας υγείας.

Αυτοί οι εργαζόμενοι συνεχίζουν να δίνουν τον καλύτερό τους εαυτό, έναν τιτάνιο αγώνα αψηφώντας κινδύνους και την προάσπιση της υγείας του νομού μας και γνωρίζετε πάρα πολύ καλά ότι βρισκόμαστε πάλι σε συνθήκες έξαρσης και του Η1Ν1 και του COVID-19 που δείχνει την ανάγκη να στελεχωθεί το δημόσιο σύστημα υγείας με μόνιμο προσωπικό. Παρ’ όλα αυτά, η πολυπόθητη μόνιμη λύση που περιμένουν, δεν ήρθε ποτέ ούτε από εσάς ούτε από καμμία άλλη κυβέρνηση και με αυτό τον τρόπο έχετε δημιουργήσει στρατιές συμβασιούχων και ανέργων.

Φυσικά οι εργαζόμενοι δεν θα κάτσουν με σταυρωμένα χέρια, θα το παλέψουν. Θα πέσουν στο κενό οι όποιες προσπάθειες γίνονται από την πλευρά της Κυβέρνησης να θεωρήσει ότι βρισκόμαστε σε συνθήκες κανονικότητας, ότι τάχα μου εξορθολογίζεται το δημόσιο σύστημα υγείας με τις βέλτιστες πρακτικές, όπως λέτε, αλλά στην πραγματικότητα ετοιμάζετε τη διάλυση του δημόσιου συστήματος υγείας -περί αυτού πρόκειται- για να δώσετε χώρο στο ιδιωτικό κεφάλαιο και στους κλινικάρχες.

Με αυτή, λοιπόν, τη σκέψη θέλουν οι εργαζόμενοι να απαντήσετε στη δευτερολογία σε αυτά τα πολύ απλά τρία ζητηματάκια, τα οποία σας έθεσα. Δηλαδή, για την μετατροπή των συμβάσεων ορισμένου χρόνου των εργαζομένων σε αορίστου -σας δώσαμε τη δυνατότητα με πρόταση που κάναμε κατά την Αναθεώρηση του Συντάγματος να αλλάξετε το άρθρο 103, δεν το δεχθήκατε εσείς, δεν το δέχτηκε ο ΣΥΡΙΖΑ, δεν το δέχθηκε και το ΠΑΣΟΚ, θα μπορούσαν σήμερα αυτοί οι εργαζόμενοι να έχουν μονιμοποιηθεί και το αρνηθήκατε- για την αποκατάσταση των μισθολογικών αδικιών και για την καταβολή του νέου κοινού επιδόματος, με εκείνα τα ποσά που δικαιούνται, με βάση την ειδικότητά τους αναδρομικά από 1-1-2023.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός για τη δευτερολογία του.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, στην ερώτησή σας μιλάτε για κραυγαλέες ελλείψεις. Σας απαντώ ότι η Κυβέρνηση Μητσοτάκη έχει ως πρώτη προτεραιότητα την ενίσχυση της υγείας, των νοσοκομείων μας, των κέντρων υγείας, την αναβάθμιση της πρωτοβάθμιας φροντίδας υγείας και αυτό το κάνουμε στην πράξη.

Όσον αφορά τις προσλήψεις, ξέρετε ότι το 2024 θα είναι μία χρονιά προσλήψεων συγκεκριμένου αριθμού για την υγεία που δίνουμε προτεραιότητα. Πράγματι, μέχρι και σήμερα, τρεις χιλιάδες εκατόν πενήντα ωφελούμενοι εργάζονται, δυνάμει διαδοχικών αιτήσεων παρατάσεων του εν λόγω ειδικού προγράμματος απασχόλησης.

Ωστόσο, όπως και εσείς ο ίδιος πολύ καλά το γνωρίζετε, γιατί είστε ένας πολύ διαβασμένος Βουλευτής, σύμφωνα με το Σύνταγμα και συγκεκριμένα το άρθρο 103 παράγραφος 8, όπως αναφέρατε και εσείς, απαγορεύεται η με νόμο μονιμοποίηση προσωπικού το οποίο εργάζεται με σχέση εργασίας ιδιωτικού δικαίου στο δημόσιο και τον ευρύτερο δημόσιο τομέα, όπως εν προκειμένω, καθώς και η μετατροπή των συμβάσεων αυτών από ορισμένου σε αορίστου χρόνου. Οι απαγορεύσεις αυτές ισχύουν και ως προς τους απασχολούμενους με σύμβαση έργου, δηλαδή δεν επιτρέπεται η μονιμοποίησή τους στο δημόσιο με τυπικό νόμο.

Ωστόσο το Υπουργείο μας ήδη επεξεργάζεται σχέδιο για κοινή υπουργική απόφαση και για την παράταση του ειδικού αυτού προγράμματος και της απασχόλησης των τριών χιλιάδων εκατόν πενήντα ωφελουμένων για ακόμη δώδεκα μήνες υπό τους ίδιους όρους και στις ίδιες ακριβώς θέσεις.

Κύριε συνάδελφε, θα ήθελα να σας θυμίσω το εξής αναμφισβήτητο: Στον χώρο της εργασίας επί Κυβέρνησης Νέας Δημοκρατίας και Κυριάκου Μητσοτάκη έχουν επιτευχθεί στόχοι δεκαετιών.

Ενδεικτικά αναφέρω στον περιορισμένο χρόνο που έχω, ότι για πρώτη φορά η ανεργία μειώθηκε σε μονοψήφιο ποσοστό, στο 9,4% συγκεκριμένα, το οποίο αποτελεί ρεκόρ των τελευταίων δύο δεκαετιών.

Επίσης, από την 1η Ιανουαρίου ξεπαγώσαμε τις τριετίες δύο χρόνια νωρίτερα στον ιδιωτικό τομέα, οι οποίες ήταν σε αναστολή από τις 14 Φεβρουαρίου του 2012, κάτι που επιταχύνει και τη μισθολογική εξέλιξη των εργαζομένων. Και να προσθέσω ότι ετοιμάζεται ήδη η σχετική τροπολογία για την τέταρτη αύξηση του κατώτατου μισθού.

Και η Κυβέρνησή μας δεν σταματάει εδώ. Είναι έτοιμη με σχέδιο, με αποφασιστικότητα να αναλάβει και άλλες πρωτοβουλίες με θετικό πρόσημο για την κοινωνία και μάλιστα με σημαντικό κοινωνικό αντίκτυπο, που αφορούν χιλιάδες συμπολίτες μας και κυρίως στην αγορά εργασίας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 1919/22-11-2023 ερώτηση του κύκλου των αναφορών - ερωτήσεων του Βουλευτή Ηρακλείου της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Φραγκίσκου Παρασύρη προς την Υπουργό Εργασίας και Κοινωνικής Ασφάλισης με θέμα: «Επίδομα ανεργίας για τους εποχικά εργαζόμενους στα ξενοδοχεία».

Κύριε Βουλευτά, έχετε τον λόγο.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε το ζήτημα με το επίδομα ανεργίας στους εποχικά εργαζόμενους στα ξενοδοχεία και στον επισιτισμό. Υπάρχει ένα πολύ μεγάλο ιστορικό. Ενώ η χώρα εισερχόταν στην κρίση, επιχειρήθηκε να καταργηθεί εντελώς το επίδομα ανεργίας. Με μια παρέμβαση του τότε Υφυπουργού Βασίλη Κεγκέρογλου το 2013 εν τέλει διεσώθη σε τρεις μήνες και πέντε μέρες. Αυτό είναι το επίδομα ανεργίας για τους ξενοδοχοϋπαλλήλους και τους εποχικά εργαζόμενους στον επισιτισμό.

Γνωρίζετε ότι στον Νομό Ηρακλείου και ειδικότερα στην Κρήτη απασχολεί πάρα πολύ κόσμο το συγκεκριμένο ζήτημα. Το 90% των ξενοδοχοϋπαλλήλων σύμφωνα με τα στοιχεία του σωματείου τέλη Οκτωβρίου απολύεται και επαναπροσλαμβάνεται τον Μάιο με καταβολή πρώτου μισθού τον Ιούνιο. Συνεπώς, υπάρχει ένα διάστημα τριών μηνών μέσα σε αυτό το εξάμηνο στο οποίο δεν λαμβάνουν τίποτα οι εργαζόμενοι στον τουρισμό. Κατανοείτε ότι αυτό μέσα στις συνθήκες, ακρίβειας, αύξησης του κόστους ζωής, που βιώνουμε, δυσκολεύει εξαιρετικά τους ανθρώπους αυτούς να αντεπεξέλθουν σε βασικές ανάγκες βιοπορισμού.

Αυτή η ανασφάλεια, σύμφωνα και με μελέτη που έχει γίνει, έχει οδηγήσει το 48,5% των εργαζόμενων αυτών να αναζητούν εργασία κάπου αλλού, ενώ σύμφωνα με τις μελέτες και από το ΙΝΣΕΤΕ και από την ΓΣΕΕ, έχουμε σοβαρές ελλείψεις στον τουριστικό τομέα, σε έναν τομέα ο οποίος αποτελεί τη βαριά βιομηχανία της χώρας μας.

Άρα χρειάζεται ένα πλαίσιο έτσι ώστε να ξανακάνουμε ελκυστικές τις θέσεις στον τουρισμό και στον επισιτισμό. Έχοντας αυτό στο μυαλό μας, κάνουμε τα εξής τρία ερωτήματα:

Πρώτον, σκοπεύετε να επεκτείνετε το επίδομα ανεργίας στους εποχικά εργαζόμενους, έτσι ώστε να μακρύνει και να φτάσει να καλύψει αυτό το εξάμηνο;

Δεύτερον, υπάρχει ένα πλαίσιο διαφορετικό μέσα από το οποίο θα μπορούσαμε να κάνουμε ακόμα πιο ελκυστικό το επάγγελμα; Για παράδειγμα, ο ΣΥΡΙΖΑ το 2016 κατήργησε το εφάπαξ στην εικοσαετία, ένα κίνητρο έτσι ώστε να μείνει ο κόσμος στον τουρισμό.

Τρίτον, αν δεν υπάρχουν οι δυνατότητες αυτές, υπάρχει η δυνατότητα να υπάρξει ένα πρόγραμμα εκπαίδευσης ή μετεκπαίδευσης στους τρεις μήνες που απομένουν χωρίς επίδομα ανεργίας οι συγκεκριμένοι εργαζόμενοι;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εγώ ευχαριστώ.

Τον λόγο έχει ο Υφυπουργός Εργασίας και Κοινωνικής Ασφάλισης ο κ. Σπανάκης.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, ευχαριστώ για την ερώτησή σας. Θα ήθελα, όμως, μέσα στο κείμενο της ερώτησής σας ή σε επόμενο κείμενο να δούμε και διαχρονικά πώς κινείται η αγορά εργασίας στον τουρισμό και αν έχει μεγαλώσει η τουριστική περίοδος ή όχι με την Κυβέρνηση της Νέας Δημοκρατίας.

Θίγετε, όμως, ένα κρίσιμο ζήτημα σχετικά με τους εργαζόμενους στον τουρισμό, οι υπηρεσίες των οποίων είναι πολύτιμες, καθώς ο τουρισμός αποτελεί για τη χώρα μας έναν σημαντικό πυλώνα ανάπτυξης και μια δύναμη για την οικονομική πρόοδο και την κοινωνική ευημερία. Ιδίως η επέκταση της τουριστικής περιόδου και παράλληλα η προώθηση των εναλλακτικών μορφών τουρισμού μάς υποχρεώνουν να σχεδιάζουμε από τώρα στρατηγικές παρεμβάσεις για τη διαρκή ποιοτική αναβάθμιση των συνθηκών εργασίας στον κλάδο του τουρισμού, καθώς και για τη βελτίωση των συνθηκών διαμονής των εν λόγω εργαζομένων, όταν αυτοί εργάζονται μακριά από τον τόπο της κατοικίας τους.

Με τη λήξη της τουριστικής περιόδου και τη λήξη των συμβάσεων των εποχικά εργαζόμενων στον τουρισμό οι εργαζόμενοι αυτοί, κύριε συνάδελφε, δικαιούνται να λάβουν το επίδομα ανεργίας. Αυτό διαμορφώνεται ανάλογα με τον αριθμό των ημερών που εργάστηκε ο εργαζόμενος κατά το τελευταίο δωδεκάμηνο από τη λήξη της δεύτερης σύμβασής του. Και για να γινόμαστε και κατανοητοί από όσους μας παρακολουθούν αυτό γίνεται ως εξής: Ο εργαζόμενος που εργάστηκε από εκατό έως εκατόν σαράντα εννέα μέρες δικαιούται επιδότηση διάρκειας τριών μηνών και πέντε ημερών εξαιρούμενος από τον περιορισμό του ορίου των τετρακοσίων ημερών επιδότησης την τελευταία τετραετία. Ασφαλισμένοι της κατηγορίας αυτής που πραγματοποίησαν εργασία πάνω από τις εκατόν πενήντα ημέρες είναι δυνατόν με αμετάκλητη δήλωσή τους να επιδοτηθούν από πέντε έως δώδεκα μήνες σύμφωνα με τη νομοθεσία μας.

Σε ό,τι αφορά τώρα το ερώτημά σας σχετικά με την επέκταση του επιδόματος ανεργίας για τους εποχικά εργαζόμενους σε ξενοδοχεία βασική επιδίωξή μας -και είναι ξεκάθαρη η απάντησή μας- είναι η ουσιαστική στήριξη του κλάδου τού τουρισμού και η αναβάθμιση των συνθηκών εργασίας των εργαζομένων στον κλάδο αυτόν. Αυτό δεν μπορεί ασφαλώς να επιτευχθεί με μια χρονική παράταση του επιδόματος ανεργίας, αλλά με στρατηγικές παρεμβάσεις, οι οποίες ανάγονται στον γενικότερο σχεδιασμό της κυβερνητικής πολιτικής. Ήδη κατά τη διάρκεια της θητείας της Κυβέρνησης Μητσοτάκη πετύχαμε την επέκταση της τουριστικής περιόδου, με αποτέλεσμα οι εργαζόμενοι στον κλάδο τού τουρισμού να εργάζονται για περισσότερο χρονικό διάστημα από όσο κατά το παρελθόν.

Επιτρέψτε μου λόγω του χρόνου να αναφερθώ ειδικότερα στα υπόλοιπα ερωτήματά σας στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Παρασύρη, έχετε τον λόγο για τη δευτερολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, δεν ξέρω από πού να ξεκινήσω. Αυτά που ακούστηκαν, όμως, είναι λίγο «άλλα λόγια να αγαπιόμαστε». Τα εκατόν πενήντα ημερομίσθια είναι έξι μήνες. Αυτό ακριβώς σας λέμε, ότι όσοι δουλεύουν έξι μήνες, όσο δηλαδή είναι η εποχικότητα στα νησιά και ειδικά στην Κρήτη, αυτοί παίρνουν τρεις μήνες και πέντε μέρες. Τελεία και παύλα. Γι’ αυτό ζητάμε να γίνει κάτι παραπάνω.

Εγώ για να ξέρετε έχω καταθέσει ερώτηση στις 15 Ιανουαρίου, διότι τρέχει ένα πρόγραμμα στον τουρισμό για τη μετεκπαίδευση και δυστυχώς ακόμα γίνεται η συλλογή των στοιχείων. Το έχω καταθέσει στην κυρία Υπουργό, την κ. Κεφαλογιάννη, αλλά δεν έχω λάβει ακόμη απάντηση. Επειδή τρέχει αυτό το πρόγραμμα, κοιτάξτε να δείτε πώς μπορείτε να συνεννοηθείτε, έτσι ώστε να μη συμπίπτει το πρόγραμμα της μετεκπαίδευσης, που είναι επιδοτούμενο, με τα επιδόματα ανεργίας, έτσι ώστε να μη χάνεται κανένα εκ των δύο.

Υπάρχουν εργαλεία, ο κόσμος αυτός αναζητά να αναβαθμίσει τις δεξιότητές του. Συνεπώς, νομίζω ότι μπορούμε να βρούμε έναν δρόμο έτσι ώστε να αναβαθμίζουμε και το τουριστικό προϊόν και τις παρεχόμενες υπηρεσίες.

Ταυτόχρονα όμως πρέπει να σας πω το εξής. Η ΔΥΠΑ ξέρετε κάτω στην Κρήτη -κι έχουν γίνει και σχετικές ερωτήσεις- είναι εντελώς υποστελεχωμένη. Τώρα μπαίνουμε στον Φλεβάρη και ακόμα υπάρχουν άνθρωποι που δουλεύουν στον τουρισμό και ακόμα δεν έχουν λάβει το επίδομα ανεργίας, επειδή δεν έχει προλάβει το τοπικό κατάστημα της ΔΥΠΑ να τους εγγράψει και να ολοκληρώσει τη διαδικασία.

Ξαναλέω, μέσα σε αυτό το πλαίσιο του υψηλού κόστους ζωής, της μεγάλης ακρίβειας, άνθρωποι οι οποίοι δουλεύουν έξι μήνες, συν ενάμιση ουσιαστικά μήνα, ενάμιση μισθό, γιατί τόσο είναι οι τρεις μήνες του επιδόματος ανεργίας, με επτάμισι μήνες μισθούς δεν μπορούν να τα βγάλουν πέρα. Και αυτό αποδεικνύεται με μελέτες, οι οποίες σας έχουν αποσταλεί από τον Οκτώβριο του 2023, για το ότι στρέφονται σε άλλες εργασίες, με αποτέλεσμα κάθε χρόνο να βρισκόμαστε με λιγότερο προσωπικό.

Και ναι, εντάξει, οι ξενοδόχοι -και καλά το κάνουν- επεκτείνουν τις μονάδες, φτιάχνουμε και χτίζουμε συνέχεια κλίνες, το ζήτημα είναι ποιος θα τις δουλέψει. Αν δεν ξανακάνουμε με κάποιον τρόπο -και συμφωνώ σε όλα τα υπόλοιπα που λέμε, αλλά υπάρχουν δυο τρία μείζονα ζητήματα- με έναν τρόπο άμεσο, ελκυστικό, και πάλι να βρούμε μαζί λύσεις, έτσι ώστε να γίνει ελκυστικό και πάλι το επάγγελμα στα ξενοδοχεία και στον επισιτισμό, τότε πυροβολούμε τα πόδια μας ως χώρα και ως εθνική οικονομία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Σπανάκης για τη δευτερολογία του.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Κύριε συνάδελφε, στο Υπουργείο Εργασίας είμαστε ενήμεροι για τα αιτήματα των ξενοδοχοϋπαλλήλων του Νομού Ηρακλείου. Άλλωστε είχαμε συναντηθεί με εκπροσώπους τού σωματείου τους κατά τις πρώτες μέρες ανάληψης του Υπουργείου, δηλαδή τον Ιούλιο του 2023 και συζητήσαμε αναλυτικά για τα αιτήματά τους.

Επίσης, επειδή αναφερθήκατε στην ερώτησή σας στην έρευνα που διεξήχθη με πρωτοβουλία του σωματείου ξενοδοχοϋπαλλήλων του Νομού Ηρακλείου, θα ήθελα να σας ενημερώσω ότι το περιεχόμενο και τα συμπεράσματά της είναι εν γνώσει μου.

Στο πλαίσιο αυτό και ιδίως σε ό,τι αφορά σε θέματα υγείας και ασφάλειας στην εργασία, με χαροποιεί το γεγονός ότι το 70% έχει δηλώσει ότι έχει παρακολουθήσει σεμινάρια υγιεινής και ασφάλειας, αν και προσωπική μου επιδίωξη είναι η πρόληψη να είναι κοινός κανόνας για όλους τους εργαζόμενους σε όλους τους κλάδους εργασίας.

Για τον λόγο αυτόν, στο Υπουργείο Εργασίας και Κοινωνικής Ασφάλισης, μεταξύ των θεσμικών πρωτοβουλιών μας, έχουμε ξεκινήσει έναν ανοικτό κοινωνικό διάλογο για την αναμόρφωση και τον εκσυγχρονισμό του κώδικα νόμων για την υγεία και ασφάλεια στην εργασία.

Επειδή όμως αναφερθήκατε στα ζητήματα επιμόρφωσης, να σας αναφέρω ότι αυτή τη στιγμή βρίσκονται σε εξέλιξη δύο μεγάλα έργα της ΔΥΠΑ, τα οποία αφορούν στην κατάρτιση ανέργων και εργαζομένων σε μια ευρύτατη γκάμα προγραμμάτων συνεχιζόμενης επαγγελματικής κατάρτισης, με στόχο την ανάπτυξη κυρίως πράσινων και ψηφιακών δεξιοτήτων, καθώς και δεξιοτήτων σε τομείς υψηλής ζήτησης που χρηματοδοτούνται μάλιστα από το Ταμείο Ανάκαμψης και Ανθεκτικότητας.

Από τον Νοέμβριο του 2022 μέχρι και σήμερα έχουν ολοκληρώσει την κατάρτισή τους και πιστοποίησή τους περισσότεροι από διακόσιες δεκαπέντε χιλιάδες ωφελούμενοι και σύμφωνα με τον σχεδιασμό της ΔΥΠΑ, αναμένεται μέχρι τον Δεκέμβρη του 2025 να έχουν καταρτιστεί περισσότεροι από πεντακόσιες χιλιάδες ωφελούμενοι, συνολικού προϋπολογισμού ύψους περίπου 1 δισεκατομμυρίου ευρώ.

Όσον αφορά τον σχεδιασμό και την υλοποίηση προγραμμάτων συνεχιζόμενης επαγγελματικής κατάρτισης για τους εργαζόμενους στον τουρισμό, κατά το διάστημα που παραμένουν κλειστά τα ξενοδοχεία, η ΔΥΠΑ θα υλοποιεί συνεχώς τέτοιες δράσεις επαγγελματικής κατάρτισης για άνεργους και εργαζόμενους σε όλους τους κλάδους της οικονομίας, συμπεριλαμβανομένου και του κλάδου τού τουρισμού. Για τον λόγο αυτόν βρίσκεται σε συνεχή επικοινωνία και με τα συναρμόδια Υπουργεία για το σχεδιασμό νέων, εμπλουτισμένων και σύγχρονων προγραμμάτων κατάρτισης.

Για τα άλλα δύο θέματα που θέσατε στην ερώτησή σας, για τη λειτουργία της ΔΥΠΑ Ηρακλείου του Νομού Ηρακλείου και για την καθυστέρηση, θα το δω και θα επανέλθω, αλλά όμως θέλω να σας πω ότι με τον ν.5078/2023 δίνουμε και μια άλλη δυνατότητα, χωρίς να χάνεται το επίδομα ανεργίας, -προσέξτε- και με διάταξη που φέραμε, ψηφίσαμε και δώσαμε τη δυνατότητα σε ανέργους να εργαστούν σποραδικά και μάλιστα, προβλέψαμε έως τρεις ημέρες εβδομαδιαίως και έως δώδεκα ημέρες μηνιαίως και θα συνεχίσουν παράλληλα να λαμβάνουν το επίδομά τους, μειωμένο όμως αντίστοιχα προς τις ημέρες που εργάστηκαν.

Αλλά όμως έχουν τη δυνατότητα, κύριε συνάδελφε, και αυτό είναι αίτημα των σωματείων. Άρα, λοιπόν, εδώ έχουμε ένα Υπουργείο Εργασίας που ακούει, που ξέρει, που σχεδιάζει και που ανταποκρίνεται στην καθημερινότητα του κάθε εργαζόμενου, αλλά με σεβασμό προκειμένου και για τους ανέργους να δώσουμε και την κατάρτιση και να μπορέσουν να βρουν εργασία.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Προχωράμε τώρα στην πέμπτη με αριθμό 601/22-1-2024 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών Φλωρίνης της Κοινοβουλευτικής Ομάδας «Νέα Αριστερά» κ. Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να αναθεωρήσετε το αποτυχημένο πιλοτικό πρόγραμμα «Προσωπικός Βοηθός για ΑΜΕΑ» που δεν καλύπτει τις ανάγκες των αναπήρων και παραβιάζει την εργατική νομοθεσία για τους Προσωπικούς Βοηθούς».

Παρακαλώ, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υφυπουργέ, όταν κατέθεσα την επίκαιρη ερώτηση, την οποία ανέγνωσε ο Πρόεδρος, δεν είχε ακόμη απαντήσει η Υπουργός σας κ. Ζαχαράκη σε ανάλογη επίκαιρη ερώτηση της κ. Νοτοπούλου. Επαναδιατυπώνω, λοιπόν, την ερώτησή μου με βάση τις απαντήσεις της κ. Ζαχαράκη που μελέτησα προσεκτικά και θα σας παρακαλούσα να σταθείτε σε αυτά, να μην τη διαψεύσετε την Υπουργό σας ούτε να μου παρουσιάσετε το πιλοτικό πρόγραμμα του 2022 για τον προσωπικό βοηθό του ανάπηρου που όλοι το ξέρουμε πολύ καλά, για να μη χάσουμε την ώρα μας κιόλας.

Ισχυρίζομαι ότι η πρώτη φάση του πιλοτικού προγράμματος «Προσωπικός βοηθός για Άτομα με Αναπηρία» απέδειξε ότι το πρόγραμμα είναι αποτυχημένο στις βασικές προϋποθέσεις του επιλογής αναπήρων και βοηθών. Αντί να αναθεωρήσετε, επιμένετε ότι πρέπει να το συνεχίσετε, να το επεκτείνετε σε όλη την Ελλάδα μέχρι τέλος του 2025.

Γιατί το θεωρώ αποτυχημένο; Γιατί απέκλεισε πρώτον ακόμη και άτομα με αναπηρία 90%. Έχω τα στοιχεία. Να τα καταθέσω, αν θέλετε. Δεύτερον, γιατί από τα χίλια εξακόσια ογδόντα τρία άτομα που πληρούσαν τις προϋποθέσεις, απέκλεισε τους εξακόσιους ογδόντα τρεις με κλήρωση-αλγόριθμο και από αυτούς, όπως είπε η Υπουργός κ. Ζαχαράκη, τους χίλιους εξήντα έναν ωφελούμενους, τελικά εξυπηρέτησε μόνο τετρακόσιους εξήντα δύο ανάπηρους με πεντακόσιους ογδόντα εννέα προσωπικούς βοηθούς, διότι κάποιοι ανάπηροι χρειάζονται πάνω από έναν προσωπικό βοηθό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε. Ευχαριστώ.

Δηλαδή η κ. Ζαχαράκη παραδέχεται ότι σε δύο χρόνια, είκοσι έναν μήνες, έχει καλυφθεί ένας στους τέσσερις ανάπηρους που το δικαιούνται βάσει των κριτηρίων του προγράμματός σας. Αν αυτό δεν είναι αποτυχημένο πρόγραμμα, δεν ξέρω ποιο είναι; Δηλαδή από τους χίλιους εξήντα έναν που εγκρίνατε, μόνο οι τετρακόσιοι εξήντα δύο, κατά την Υπουργό, πήραν προσωπικό βοηθό, οι μισοί, και άλλους τόσους που αποκλείσατε, το ένα τέταρτο δηλαδή.

Τι φταίει; Η χαμηλή χρηματοδότηση. Δηλαδή βάλατε μόνο τη χρηματοδότηση από το Ταμείο Ανάκαμψης των 42 εκατομμυρίων και μηδέν ευρώ από τον κρατικό προϋπολογισμό. Αλλά και τους πεντακόσιους ογδόντα εννέα προσωπικούς βοηθούς τούς έχετε ανασφάλιστους. Παρανομείτε δηλαδή σε σχέση με την εργατική νομοθεσία. Κρατάει ο ΟΠΕΚΑ το 25% του μισθού τους ως εργόσημο, όμως αυτό δεν εμφανίζεται στην καρτέλα των ασφαλισμένων του ΕΦΚΑ. «Ένα τεχνικό πρόβλημα», είπε η Υπουργός. Το λύσατε; Γιατί αυτό το τεχνικό πρόβλημα είναι πολλούς μήνες, έντεκα μήνες, που παρανομείτε.

Σας ερωτώ το εξής. Με δεδομένο, λοιπόν, ότι με την κλήρωση αποκλείστηκαν άτομα με ποσοστό αναπηρίας 90% που πληρούσαν και με το παραπάνω τα κριτήρια και καλύφθηκε λιγότερο από το 50% των εγκεκριμένων, τετρακόσιοι εξήντα δύο στους χίλιους εξήντα έναν, κατά την Υπουργό σας, θα αναθεωρήσετε έστω και τώρα το πρόγραμμα ώστε να ενταχθούν όσοι πραγματικά το δικαιούνται, προσθέτοντας εθνικούς πόρους;

Δεύτερον, πότε θα σταματήσετε να παρανομείτε εις βάρος των προσωπικών βοηθών που σήμερα απασχολούνται, μην εμφανίζοντας τα δεδουλευμένα ένσημα στον ΕΦΚΑ που καταβάλλει ο ΟΠΕΚΑ;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει για να απαντήσει η Υφυπουργός Κοινωνικής Συνοχής και Οικογένειας κ. Μαρία Κεφάλα.

**ΜΑΡΙΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Σας ευχαριστώ.

Κυρία Φωτίου, μας δίνετε τη δυνατότητα σήμερα -αν και πριν λίγες μέρες παρόμοια ερώτηση απάντησε η Υπουργός Σοφία Ζαχαράκη- να τονίσουμε και να συζητήσουμε μια σημαντική πρωτοβουλία που υλοποιεί η Κυβέρνησή μας αυτή τη στιγμή και που αποτυπώνει στην πράξη το κοινωνικό πρόσωπο που οφείλει να έχει μια σύγχρονη κοινωνία.

Ο προσωπικός βοηθός πράγματι είναι ένα πρωτοποριακό για τα ελληνικά δεδομένα πρόγραμμα, το οποίο εξυπηρετεί έναν πρωταρχικό στόχο της Κυβέρνησης Μητσοτάκη, την εξασφάλιση συνθηκών ανεξάρτητης διαβίωσης και αυτονομίας των συμπολιτών μας με αναπηρία, χωρίς αποκλεισμούς και χωρίς διακρίσεις. Πρόκειται, λοιπόν, για μια μεταρρύθμιση γενναία και τολμηρή.

Επιγραμματικά και ελπίζοντας και στην ανοχή του κυρίου Προέδρου θα πω γρήγορα τι είναι αυτό το πρόγραμμα για τους συμπολίτες μας που μας ακούν.

**ΘΕΑΝΩ ΦΩΤΙΟΥ:** Σας είπα να μη μας τα ξαναπείτε, το ξέρουμε!

**ΜΑΡΙΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Είναι ο βοηθός ο άνθρωπος που υποστηρίζει το άτομο με αναπηρία, βοηθώντας το να ξεπεράσει τα φυσικά εμπόδια που αντιμετωπίζει στην καθημερινότητά του. Είναι ο προσωπικός βοηθός, που ενεργώντας με την καθοδήγηση του ίδιου του ατόμου με αναπηρία μπορεί να υλοποιεί και να ολοκληρώνει προσωπικές και κοινωνικές επιθυμίες του ατόμου. Και αυτή είναι και η διαφορά από τον προσωπικό φροντιστή.

Ποιος είναι ο στόχος του προγράμματος; Ο στόχος είναι διττός, από τη μια να ενθαρρύνουμε τα άτομα με αναπηρία να νιώσουν αυτονομία στην καθημερινότητά τους και από την άλλη να στηρίξουμε τους γονείς στο οικογενειακό τους περιβάλλον μέσω της αξιοποίησης ενός άλλου ατόμου.

Σε ποιους απευθύνεται το πρόγραμμα; Απευθύνεται σε άτομα δεκαέξι ως εξήντα πέντε ετών με ποσοστό αναπηρίας μεγαλύτερο ή ίσο του 67%. Πότε ξεκίνησε; Ξεκίνησε τον Απρίλιο του 2022 με το άνοιγμα της πλατφόρμας υποβολής αιτήσεων των ενδιαφερομένων. Από τον Μάρτιο του 2023, λοιπόν, έχουν ξεκινήσει τα πρώτα συμφωνητικά μεταξύ ωφελούμενων και προσωπικών βοηθών και όντως, στη φάση που είμαστε σήμερα, είναι χίλιοι εξακόσιοι ένας ωφελούμενοι που αξιολογήθηκαν για να λάβουν προσωπική βοήθεια, τετρακόσια πενήντα δύο άτομα έχουν απασχοληθεί, πεντακόσιοι δεκαέξι προσωπικοί βοηθοί, ενώ η παροχή της υπηρεσίας συνεχίζεται.

Τα συμφωνητικά που έχουν υπογραφεί μέχρι στιγμής είναι πεντακόσια ογδόντα εννέα. Το σύνολο των δικαιούχων θα είναι δύο χιλιάδες διακόσοι πενήντα, χίλιοι από την πρώτη φάση που αφορούσε την Αττική, χίλιοι διακόσιοι πενήντα από την επέκταση του προγράμματος στην υπόλοιπη χώρα στην περιφέρεια. Έτσι ήταν το πρόγραμμα από την αρχή, σε δύο φάσεις. Δεν το επεκτείνουμε. Δεν αλλάζουμε κάτι.

Γνωρίζετε, λοιπόν, ότι για να είναι πιο στοχευμένο το πρόγραμμα υπάρχει μια ειδική επιτροπή που αξιολογούνται αυτά τα άτομα. Δεν θα σταθώ σε αυτό. Είναι από το Ταμείο Ανάκαμψης. Κοστίζει 42 εκατομμύρια ευρώ και εφαρμόζεται πιλοτικά.

Πάμε, λοιπόν, στην πιλοτική εφαρμογή. Τι συνεπάγεται πιλοτική εφαρμογή; Ότι δεν είναι οριζόντια για όλα τα άτομα με αναπηρία. Εκ των πραγμάτων από την αρχή λέμε ότι είναι πιλοτικό και αφορά δύο χιλιάδες διακόσια πενήντα άτομα. Άρα το να έρχεστε και να μας κατηγορείτε ότι δεν το πήραν όλοι νομίζω ότι είναι αυτονόητο ότι το ξέραμε ότι δεν θα το πάρουν όλοι.

Τι γίνεται όμως με αυτό; Βλέπουμε ένα πρόγραμμα στη δράση του. Βλέπουμε πιθανές δυστοκίες. Βλέπουμε προβλήματα, όπως και έχουμε δει μέχρι τώρα και έχουμε διορθώσει αρκετά -αναφερθήκατε σε ορισμένα και θα αναφερθώ κι εγώ στη συνέχεια- για να δούμε πώς αυτό το πρόγραμμα στο τέλος και μετά από αξιολόγηση μπορεί να επεκταθεί, να προχωρήσει σε καθολική εφαρμογή, βελτιωμένη.

Σχετικά με τα εργόσημα και την ασφαλιστική ικανότητα που αναφερθήκατε, από την πρώτη μέρα υλοποίησης του πιλοτικού προγράμματος ως και σήμερα όλα τα ποσά των εργοσήμων από τον ΟΠΕΚΑ έχουν καταβληθεί πλήρως και εγκαίρως στον ΕΦΚΑ. Έχει ανακύψει πράγματι ένα πρόβλημα τεχνικό, με αποτέλεσμα τη μη απεικόνιση της ασφαλιστικής τακτοποίησης στον λογαριασμό ασφαλισμένου του e-ΕΦΚΑ. Βρισκόμαστε σε συνεργασία γι’ αυτόν τον λόγο με τον e-ΕΦΚΑ και έχει δρομολογηθεί ήδη η αποκατάστασή του. Εντοπίστηκε, λοιπόν, το ζήτημα και επιλύεται.

Όσον αφορά το ζήτημα της ασφαλιστικής ικανότητας, δηλαδή την κάλυψη για τους κλάδους υγείας, έχουν γίνει ήδη οι απαιτούμενες ενέργειες όπως ορίζει η νομοθεσία. Όσοι δηλαδή πληρούν τις προϋποθέσεις, τη συγκέντρωση πενήντα ημερών ασφάλισης, έχουν κανονικά ασφαλιστική ικανότητα, τόσο οι ίδιοι όσο και έμμεσα τα προστατευόμενα μέλη της οικογένειάς τους. Είναι ένα πιλοτικό, επαναλαμβάνω, πρόγραμμα το οποίο είναι σε εξέλιξη. Εντοπίζονται προβλήματα, αλλά διορθώνονται.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υφυπουργό.

Παρακαλώ, κυρία Φωτίου, έχετε τον λόγο για τη δευτερολογία σας.

**ΘΕΑΝΩ ΦΩΤΙΟΥ:** Κυρία Υφυπουργέ, τι μου απαντήσατε ακριβώς; Ότι, ναι, ξέρετε ότι από τους χίλιους εξακόσιους ογδόντα τρεις, που ήταν οι δικαιούχοι του προγράμματος, ενεκρίθηκαν με τα δικά σας κριτήρια οι χίλιοι εξήντα ένας και μου απαντήσατε ότι μετά από τόσον καιρό, ναι, ξέρετε ότι οι χίλιοι εξήντα ένας δεν βρήκαν προσωπικούς βοηθούς, αλλά βρήκαν μόνο οι άνθρωποι οι οποίοι ανέφερα και στην πρωτολογία μου, δηλαδή βρήκαν μόνο οι τετρακόσιοι εξήντα δύο. Αυτό μου επαναλαμβάνετε; Ότι ούτε οι μισοί δεν βρήκαν; Και το λέτε πετυχημένο το πρόγραμμα;

Δεν σκεφτήκατε μήπως δεν υπάρχουν οι προσωπικοί βοηθοί που να μπορούν να έρθουν; Δεν σκεφτήκατε ότι μπορεί να μην έρχονται με αυτά τα χρήματα που δίνετε; Δεν σκεφτήκατε ότι μπορεί αυτοί οι άνθρωποι με τους όρους που κάνετε το πρόγραμμα να μη θέλουν να έρθουν να προσφέρουν τις υπηρεσίες τους; Δεν σας πέρασε από το μυαλό καν; Και το επεκτείνετε και δεύτερη χρονιά; Αυτό μου λέτε; Τι δεύτερη, και τρίτη, μέχρι τέλος του 2025, σε όλη την επικράτεια!

Και σα να μην έφτανε αυτό, λέτε κιόλας κάτι καταπληκτικό, ότι όπως ξέρετε, κυρία Υφυπουργέ, εσείς δεν έχετε οικονομική υπηρεσία, σας σερβίρει το Υπουργείο Εργασίας, σωστά; Ξέρετε ότι η οικονομική υπηρεσία τού Υπουργείου Εργασίας, όπου είναι ο ΕΦΚΑ, δεν μπορεί να λύσει την τεχνική μαθές, το τεχνικό πρόβλημα εδώ και έντεκα μήνες -έντεκα μήνες είναι που πήρατε τον προσωπικό βοηθό- δεν μπορεί να το λύσει το τεχνικό πρόβλημα, ενώ τους κρατάει το 25% των εισοδημάτων τους των προσωπικών βοηθών, δεν εμφανίζετε τα εργόσημά τους κανονικά στον ΕΦΚΑ;

Και δεν μου λέτε, κυρία Υφυπουργέ, τι είναι αυτό που είπε η Υπουργός σας, μήπως έκανα λάθος; Είπε η Υπουργός σας να μην ανησυχούμε γιατί στη δεύτερη φάση του προγράμματος, δηλαδή αυτό τώρα, που ένα αποτυχημένο πρόγραμμα θα το πάτε σε όλη την Ελλάδα -και σας εξήγησα γιατί είναι αποτυχημένο, πιο αποτυχημένο δεν γίνεται- λέει, λοιπόν, σε αυτή τη δεύτερη φάση θα επιλέξουμε χίλια διακόσια πενήντα άτομα αντί για τα χίλια που προβλεπόταν, χάρη στην αξιοποίηση διαθέσιμων πόρων του προγράμματος.

Αλήθεια; Τι εννοείτε; Βάλατε έστω και ένα ευρώ από τον κρατικό προϋπολογισμό; Πείτε μου να το ξέρω. Γιατί αν δεν βάλατε τι εννοείτε; Μήπως εννοείτε ότι έμειναν αδιάθετα ποσά από την πρώτη φάση, ακριβώς γιατί δεν πέτυχε το πρόγραμμα και θα τα χρησιμοποιήσετε τη δεύτερη; Αυτό κι αν είναι! Αυτό είναι θα έλεγα ανεπίτρεπτο αν γίνει.

Τέλος επανέρχομαι, κυρία Υφυπουργέ, θα το αλλάξετε το πρόγραμμα; Δεν υπάρχει χειρότερο πρόγραμμα, όχι γιατί δεν καλύψατε τις ανάγκες των αναπήρων, αλλά και γι’ αυτούς που υποσχεθήκατε τους χίλιους δεν καταφέρατε να τους εξυπηρετήσετε. Γι’ αυτό, πέρα από τα άλλα, εγώ δεν σας είπα ότι οι ανάγκες των αναπήρων είναι χιλιάδες άνθρωποι, εγώ σας λέω συγκεκριμένα πράγματα γι’ αυτό το αποτυχημένο πρόγραμμα που κάνετε.

Σας λέω, ωραία, δεν έχει μέχρι στιγμής επιλυθεί το τεχνικό πρόβλημα του ΕΦΚΑ. Πόσο χρόνο χρειάζεστε για να το επιλύσετε και να πάψετε να παρανομείτε; Τόσα απλά πράγματα ρωτάω.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κυρία Υφυπουργός για τη δευτερολογία της.

**ΜΑΡΙΑ ΚΕΦΑΛΑ (Υφυπουργός Κοινωνικής Συνοχής και Οικογένειας):** Κυρία Φωτίου, από ό,τι καταλαβαίνω το πρόβλημά σας είναι ότι δεν έχουν μπει χρήματα από τον κρατικό προϋπολογισμό. Σαράντα δύο εκατομμύρια από το Ταμείο Ανάκαμψης είναι ακριβώς γι’ αυτό το πρόγραμμα, για ένα πιλοτικό πρόγραμμα για να βοηθήσουμε συμπολίτες μας με αναπηρία. Επαναλαμβάνω, είναι πιλοτικό, δεν τους καλύπτουμε όλους. Το να ζητάτε από τη θέση σας παραπάνω χρήματα το καταλαβαίνω, είναι σεβαστό. Αυτό όμως που έχει μεγαλύτερη αξία είναι τι γίνεται στην πράξη. Και επειδή πια δεν είστε το μικρό κόμμα της Αντιπολίτευσης -μικρό είστε, αλλά έχετε περάσει και από Κυβέρνηση- έχετε κυβερνήσει, θα μπορούσατε να τα είχατε κάνει. Δεν είστε εδώ μόνο για να κρίνετε.

Και λέμε, λοιπόν, ότι αυτό που κάνει η Νέα Δημοκρατία, αυτό που κάνει η Κυβέρνηση Μητσοτάκη είναι αυτό που λέμε κοινωνική πολιτική πράξη. Και αυτό γίνεται και μέσα από τον προσωπικό βοηθό. Μέσα από ένα πρόγραμμα πιλοτικό -επαναλαμβάνω- από το οποίο βρήκαν βοήθεια πολλοί συμπολίτες μας με αναπηρία.

Πεντακόσια ογδόντα εννέα συμφωνητικά υπεγράφησαν, κυρία Φωτίου, το είπαμε. Σας έχω τα στοιχεία, αν θέλετε και μπορώ να τα καταθέσω στα Πρακτικά για να δείτε και πόσοι προσωπικοί βοηθοί έχουν κάνει αίτηση και πόσοι συμπολίτες μας με αναπηρία και πόσα συμφωνητικά έχουν υπογραφεί και πόσες αιτήσεις βρίσκονται σε εξέλιξη και σε αξιολόγηση.

Το είπατε και το ξαναείπατε ότι είναι ένα αποτυχημένο πρόγραμμα. Θέλω να σας πω ότι οι άνθρωποι του αναπηρικού κινήματος δεν συμμερίζονται την άποψή σας. Ο κ. Βαρδακαστάνης, ο Πρόεδρος, έχει αναφερθεί στην προσωπική βοήθεια ως μια βαθιά ανθρώπινη υπηρεσία που αποτελεί στρατηγικό πυλώνα της ανεξάρτητης διαβίωσης και ακρογωνιαίο λίθο για το αναπηρικό κίνημα και αυτό υλοποιείται -επαναλαμβάνω- από τη δική μας Κυβέρνηση. Μπορείτε τώρα να εξανίστασθε και να λέτε όλα αυτά για αποτυχίες, όμως δεν τα είχατε κάνει νωρίτερα και έχετε περάσει από ανάλογη θέση.

Επαναλαμβάνω, λοιπόν, και για τους συμπολίτες μας που μας ακούν, ότι το πρόγραμμα θα αξιολογηθεί μέχρι το τέλος, σε όλη του τη φάση. Θα βγουν συμπεράσματα, θα αναδειχθούν τυχόν προβλήματα-δυστοκίες και θα βελτιωθούν γιατί είναι ένα πρόγραμμα το οποίο πιστεύουμε και είναι ένα πρόγραμμα, το οποίο θέλουμε να εξελίξουμε και θέλουμε να το πάμε και σε όλα τα άτομα με αναπηρία και σε μια καθολική εφαρμογή. Είναι ένα πιλοτικό πρόγραμμα. Θα αξιολογηθεί συνολικά και θέλουμε να επεκταθεί.

**ΠΡΟΕΔΡΕΥΩΝ (Ιωάννης Πλακιωτάκης):** Σας ευχαριστώ, κυρία Υφυπουργέ.

Προχωράμε τώρα στην όγδοη με αριθμό 610/22-1-2024 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Ψηφιακής Διακυβέρνησης με θέμα: «Ιδιότυπο ΕΛΛΗΝΙΚΟ ΚΤΗΜΑΤΟΛΟΓΙΟ ως εισιτήριο της Παγκόσμιας Τράπεζας στην ελληνική γη με την πελατειακή παρέμβαση του κράτους».

Παρακαλώ, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, η ταλαιπωρία των πολιτών στις ατελείωτες ουρές αναμονής έξω από τα κτηματολογικά γραφεία συνεχίζεται, παρά τις διακηρύξεις σας για επιτάχυνση με τη βοήθεια του ηλεκτρονικού φακέλου και την ψηφιοποίηση των αρχείων των υποθηκοφυλακείων.

Παρατηρείται καθυστέρηση της διαδικασίας καταχώρισης εγγραπτέων πράξεων για πολλούς λόγους, μεταξύ των οποίων η έλλειψη πρόβλεψης διόρθωσης προδήλων σφαλμάτων, που οφείλονται σε λάθη του Κτηματολογίου. Χαρακτηριστικό παράδειγμα απαράδεκτης επισφάλειας, που δημιουργεί το ηλεκτρονικό σύστημα είναι η περίπτωση απόρριψης ηλεκτρονικής αίτησης καταχώρισης, λόγω εορτασμού πολιούχου αγίου κατά τόπο. Αυτό συνέβη στο Κτηματολογικό Γραφείο Περιστερίου την ημέρα εορτής του Αγίου Αντωνίου.

Τα υποθηκοφυλακεία κλείνουν με εντολή σας. Πλην, όμως, τα αρχεία τους δεν ψηφιοποιούνται ακόμα αν και η λογική σάρωσης - σκαναρίσματος δεν είναι ψηφιοποίηση και σε κάθε περίπτωση, δεν είναι γνωστό σε ποιο στάδιο βρίσκεται η εν λόγω διαδικασία και αν αυτή γίνεται για όλο το αρχείο του υποθηκοφυλακείου ή από ποιο έτος και μετά. Επίσης, δεν είναι γνωστό αν τα αρχεία τους μεταφέρονται με ασφάλεια και με ευθύνη τίνος οργάνου.

Είναι, επιπλέον, άγνωστη η συνεισφορά της ψηφιοποίησης των αρχείων των υποθηκοφυλακείων στην κτηματογράφηση, αφού ο σκοπός και το νόημα της κτηματογράφησης είναι μετά τις αρχικές εγγραφές να έχουμε οριστικές εγγραφές.

Ερωτάται ο Υπουργός, πόσα πιστοποιητικά έχουν εκδοθεί την επομένη μέρα της κατάθεσης στην πλατφόρμα ηλεκτρονικού φακέλου και ποια λύση έχετε δώσει για τα χιλιάδες έγγραφα, τα οποία έχουν εισαχθεί στα κτηματολογικά γραφεία και τα οποία αδυνατεί το Ελληνικό Κτηματολόγιο να τα ανεβάσει στην πλατφόρμα νομικού ελέγχου που έχει δημιουργηθεί επί της Κυβέρνησής σας.

Πώς εξηγείτε ανακλήσεις έγκρισης δαπανών για υπηρεσίες που εμπίπτουν στην αρμοδιότητα του Υπουργείου Ψηφιακής Διακυβέρνησης, συνολικού ποσού άνω των 5 εκατομμυρίων ευρώ, στις 4-1-2024.

Ποια είναι η συνάφεια αυτών των ανακλήσεων με την πρόοδο της ψηφιοποίησης αρχείων; Ποιος αρμόδιος από το Ταμείο Ανάκαμψης ή και την Παγκόσμια Τράπεζα ελέγχει τη νόμιμη διαχείριση των χρημάτων του Ταμείου Ανάκαμψης για τον σκοπό που έχουν χορηγηθεί; Με μέριμνα του Υπουργείου σας θα έπρεπε ο πρόεδρος και η γενική διευθύντρια του φορέα του νομικού προσώπου δημοσίου δικαίου Ελληνικό Κτηματολόγιο όπου έχουν τοποθετηθεί μεταβατικά, να έχουν αποχωρήσει μέχρι 6 Ιανουαρίου 2024. Γιατί και με ποια νόμιμη αιτία παραμένουν στις θέσεις τους, οι οποίες θα έπρεπε να έχουν προκηρυχθεί;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε.

Στην ερώτηση της κ. Καραγεωργοπούλου θα απαντήσει ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης.

Παρακαλώ, κύριε Υφυπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κατά την πάγια τακτική σας, κυρία Καραγεωργοπούλου, έχετε αναρίθμητα ερωτήματα μέσα στην κοινοβουλευτική σας ερώτηση. Θα προσπαθήσω να απαντήσω σε όσα προλαβαίνω, στον χρόνο που μου δίνει ο Κανονισμός.

Ξεκινάω από τον τίτλο και τις υπόνοιες που αφήνετε για την Παγκόσμια Τράπεζα και τις δήθεν υποδείξεις τις οποίες μας κάνει. Ουδέποτε έχω δεχθεί εγώ προσωπικά και όσο είμαι σε αυτή τη θέση του Υφυπουργού Ψηφιακής Διακυβέρνησης και ούτε και η διοίκηση του Κτηματολογίου, καμμία απολύτως υπόδειξη από την Παγκόσμια Τράπεζα σε καμμία απολύτως από τις πολιτικές μας. Σας παρακαλώ να αποσύρετε αυτή την κατηγορία γιατί την έχετε ξανακάνει.

Δεύτερον, να απαντήσω για την ταλαιπωρία των πολιτών στις ατελείωτες ουρές που αναφέρετε. Όποιος δεν θέλει να περιμένει σε καμμία απολύτως ουρά, μπορεί να χρησιμοποιεί την ψηφιακή υποβολή όπου είναι διαθέσιμη για όλες τις εγγραπτέες πράξεις και πλέον με την πλατφόρμα akinhta.gov,gr δεν απαιτείται καμμία απολύτως παρουσία και καμμία απολύτως ενέργεια από τον αγοραστή, από τον πολίτη, για να μεταγραφεί το συμβόλαιο του. Το μόνο που χρειάζεται να πληρώσει ηλεκτρονικά μέσω πιστωτικής κάρτας είναι τα τέλη Κτηματολογίου, ώστε να μεταγραφεί η πράξη του σε μια εργάσιμη μέρα.

Επίσης αναφέρετε ότι υπάρχει καθυστέρηση στις διαδικασίες καταχώρησης εγγραπτέων πράξεων. Σωστά, υπάρχει καθυστέρηση για τις διά ζώσης πράξεις. Έχουμε αποδείξει στην πράξη εδώ και ένα μήνα, ότι όσοι υποβάλλουν μέσω του φακέλου ψηφιακής μεταβίβασης, μεταγράφεται η πράξη τους μέσα σε μια εργάσιμη ημέρα. Μάλιστα, οι πρώτες πράξεις που υποβλήθηκαν μέσω συγκεκριμένης πλατφόρμας μετεγράφηκαν σε λεπτά. Η πρώτη σε δεκατέσσερα λεπτά. Σήμερα μάλιστα είχαμε μία πράξη οποία μεταγράφηκε σε εννιά λεπτά.

Για την έλλειψη πρόβλεψης διόρθωσης προδήλων σφαλμάτων -μου λέτε- που οφείλονται σε λάθη του Κτηματολογίου. Σωστά. Αυτά αφορούν πάρα πολλά λάθη τα οποία έχουν κάνει οι ανάδοχοι κτηματογράφησης και τα οποία σε συνεργασία με τους προϊσταμένους και τους υπαλλήλους του Κτηματολογίου, προσπαθούμε καθημερινά να διορθώσουμε και δίνουμε ένα πολύ μεγάλο αγώνα.

Σωστή είναι η παρατήρησή σας για το πρόβλημα που δημιουργήθηκε στο Περιστέρι με την αίτηση καταχώρισης λόγω εορτασμού του πολιούχου αγίου κατά τόπο. Προφανώς αντιλαμβάνεστε ότι είναι αδύνατο να εντάξουμε τις τοπικές εορτές ανά την Ελλάδα σε ένα πληροφοριακό σύστημα γιατί μπορεί να είναι περιπτωσιολογική η εφαρμογή τους σαν πληροφοριακό σύστημα. Άρα, λοιπόν, αυτό το πρόβλημα το εξετάζουμε με διάφορους τρόπους για να μπορέσουμε να το λύσουμε.

Τα υποθηκοφυλακεία που λέτε στην παράγραφο β΄ δεν κλείνουν με εντολή μου, κλείνουν βάσει νόμου που έχει ψηφιστεί από τη Βουλή, άρα δεν πήρα εγώ ξαφνικά την απόφαση ένα πρωί επειδή έτσι σκέφτηκα να κλείσω τα υποθηκοφυλακεία. Και σταματήστε να δημιουργείτε μια εντύπωση ότι τα υποθηκοφυλακεία κλείνουν, σαν να λέμε ότι κλείνει η υπηρεσία. Το αρχείο και οι αρμοδιότητες ενός υποθηκοφυλακείου βάσει νόμου που έχει ψηφίσει η Βουλή εδώ και πάρα πολλά χρόνια, μεταφέρονται σε κτηματολογικά γραφεία είτε σε κεντρικά κτηματολογικά γραφεία είτε σε υποκαταστήματα.

Βάζω μια άνω τελεία, κύριε Πρόεδρε και θα επανέλθω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Καραγεωργοπούλου για τη δευτερολογία της.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Κυρανάκη, αποφεύγετε να πείτε την αλήθεια ή μάλλον θα το πω πιο ειλικρινά, λέτε ψέματα επιμελώς και διαρκώς. Λέτε ότι η διαδικασία μιας συναλλαγής αφορά σε λίγα λεπτά. Αυτό αφορά ορισμένου τύπου κοινοπραξίες, τις αγοραπωλησίες που μπορούν να υπαχθούν στο καθεστώς του ψηφιακού φακέλου, αφορά την περίπτωση που κάποιος έχει κινητό. Κι έστω ότι για εσάς είναι αυτονόητο, ένα πολύ μεγάλο μέρος των Ελλήνων πολιτών δεν το διαθέτει αυτό το κινητό.

Αφορά όμως οπωσδήποτε την περίπτωση λειτουργούντος κτηματολογίου. Λειτουργούν Κτηματολόγιο δεν έχουμε σε όλη την Ελλάδα, ένα 40% έχει καλυφθεί. Άρα δεν αφορά όλες τις άλλες περιπτώσεις, ενώ με το νομοθέτημα σας θριαμβολογήσατε. Και στον τίτλο του μιλάτε με έναν πολύ ατυχή τρόπο και δεν καταλαβαίνω γιατί το επιλέξατε για μεταγραφές ακινήτων, που πραγματικά αποδεικνύει πόσο μακριά είστε από την πραγματικότητα. Και ήδη στα τηλεοπτικά πάνελ αναφέρεστε πιο εξελιγμένα σε μεταγραφές ψηφιακών φακέλων.

Πραγματικά καμμία σχέση δεν έχετε με το πραγματικό, με αυτό που συμβαίνει, ότι κωλυσιεργούν τα πάντα και όχι για το άρθρο 26, για το οποίο είστε πολύ υπερήφανοι και θριαμβολογήσατε ως κορυφαία διάταξη. Και ήρθατε μόλις λίγες μέρες μετά αφού δημοσιεύθηκε ο νόμος και πριν στεγνώσει καλά-καλά το μελάνι με απόφαση του κ. Σακαρέτσιου του Προέδρου του Κτηματολογίου να τολμήσετε να τροποποιήσετε τη διάταξη γιατί καταλάβατε πόσο πρόχειρη ήταν και πόσα κενά δημιουργούσε. Και επιτρέψατε να γίνει και αυτό το ατόπημα ανάμεσα στα άλλα νομικά ατοπήματα που είναι ντροπή για τους νομικούς και τη νομική επιστήμη να υπάρχει νομοθέτημα που ορίζει το πώς γίνεται η κτηματογράφηση και πώς επιταχύνεται μια διαδικασία όταν μιλάτε για μεταγραφές ακινήτων.

Πέρα και έξω, όμως, από αυτά, τα πραγματικά προβλήματα, να μην οικειοποιείστε καθόλου την παράνομη και αντιδεοντολογική συμπεριφορά συναδέλφου εν είδει διαφήμισης, με τον οποίο βγήκατε σε δίδυμο να θριαμβολογήσετε για τα δεκατέσσερα λεπτά, γιατί καθόλου δεν επιλύεται το πραγματικό πρόβλημα που σκεπάζετε.

Και ποιο είναι αυτό; Είναι αυτό που δημιουργείτε με τα άπειρα λάθη που έχουν σημειώσει οι ανάδοχοι στα βιβλία, με αποτέλεσμα να μη μπορούν να «κουμπώσουν τα ΚΑΕΚ με τα μεταβιβαζόμενα ακίνητα και να δυσχεραίνουν οι συναλλαγές.

Το πρόβλημα της υποστελέχωσης, του κάκιστου οργανογράμματος, της έλλειψης υποδομής, αυτά πως τα επιλύετε; Έρχεστε με το επιτελικό σας κέντρο, που δεν υπάρχει στον ν.4512, να αποφασίζετε, ως φορέας, την 21 Δεκεμβρίου μετακίνηση ανειδίκευτων υπαλλήλων, την 15 Δεκεμβρίου επίσης για όλη την επικράτεια, ενώ είναι το επιτελικό κέντρο κάτι που δεν προβλέπεται από τον ν.4512, με πρόθεση να κλείσετε τα υποκαταστήματα.

Πώς αυτό μπορεί να γίνει; Πάτε σε κατάργηση των κτηματολογικών γραφείων; Πώς μπορεί το εξειδικευμένο προσωπικό που δεν χρησιμοποιείται, να χρησιμοποιηθεί και πώς, επιτέλους, μπορείτε να λύσετε το πρόβλημα της άμεσης διεκπεραίωσης χιλιάδων υποθέσεων που χρονίζουν στα κτηματολογικά γραφεία; Υπάρχουν άνθρωποι που θέλουν να πάρουν ένα πιστοποιητικό καταχώρισης. Μιλάμε για τριακόσιες χιλιάδες ίσως μη καταχωρημένες πράξεις και δεν αντιμετωπίζεται αυτό το πρόβλημα. Θριαμβολογείτε για εννιά και δεκατέσσερα λεπτά για την περίπτωση μιας υπόθεσης που το ακίνητο δεν έχει κανένα πρόβλημα.

Ένα ακίνητο που δεν έχει πρόβλημα και είναι μέσα στην Επανομή και είναι μια οριζόντια ιδιοκτησία και είναι όλα νόμιμα, ναι, μπορεί να γίνει γρήγορα. Το ίδιο θα μπορούσε να γίνει και με φυσικό φάκελο, αν πήγαινε κάποιος πολίτης στο κτηματολογικό γραφείο και κατέθετε το έγγραφό του και το ακίνητό του δεν έχει πρόβλημα, που βέβαια προϋποθέτει τον νομικό έλεγχο προηγουμένως και όχι αυτόματα με κουμπάκια το να καταχωρηθεί. Το «αυτόματα, με κουμπάκια» δεν λέει τίποτα.

Επίσης, διαχέετε διαρκώς στον Τύπο εσφαλμένες πληροφορίες, παραπλανώντας τους πολίτες και η πολιτειότητα, που επιβάλλεται να διαπνέει τη θέση σας και το κύρος σας, αυτό δεν σας το επιτρέπει. Λέτε στον Τύπο και δημοσιεύονται άρθρα που μιλούν για μεταφορά αρχείων υποθηκοφυλακείων, ενώ οι υποθηκοφύλακες είναι ήδη εκεί, στη θέση τους και δεν βλέπουν τον εαυτό τους σε κάποιον άλλο γαλαξία! Είπατε ότι μεταφέρθηκαν στο Υποκατάστημα Καλαμάτας εννιά υποθηκοφυλακεία. Οι άνθρωποι αυτοί δεν έχουν φύγει ποτέ από τα γραφεία τους, παραμένουν εκεί. Πώς μεταφέρθηκαν; Τινί τρόπω μεταφέρονται; Πώς ψηφιοποιείτε τα αρχεία των υποθηκοφυλακείων; Με ποιον τρόπο έχετε εξασφαλίσει, με ποια μεθοδολογία ότι θα γίνουν οι ψηφιοποιήσεις; Είναι αναγκαίες αυτές οι ψηφιοποιήσεις και πώς θα μεταφέρεται ο ΚΑΕΚ του συγκεκριμένου ακινήτου του οποίου το συμβόλαιο μεταφέρεται ψηφιακά ή σαρώνεται, πώς αυτός ο ΚΑΕΚ θα έρθει να «κουμπώσει» με τον ΚΑΕΚ των οριστικών εγγράφων; Αυτό μπορείτε να μας το απαντήσετε; Υπάρχει μια πολιτική η οποία να μας καθησυχάσει ότι δεν θα χαθούν τα ακίνητα του κόσμου, όπως συμβαίνει ήδη με πάρα πολλές άστοχες ενέργειες, όπου βλέπουμε σε κατασχέσεις να κατάσχονται άλλα ακίνητα αντί άλλων, με βάση εσφαλμένους αριθμούς ΚΑΕΚ;

Είναι τραγική η κατάσταση και παρουσιάζεται σαν να μη συμβαίνει τίποτα, ενώ αυτό που συμβαίνει είναι ότι υπάρχει τεράστια επισφάλεια και χωρίς καμμία νομιμότητα λειτουργεί ένα επιτελικό κέντρο για το οποίο ο φορέας λαμβάνει αποφάσεις να κλείνουν τα περιφερειακά κέντρα και να συγκεντρώνονται όλες οι εξουσίες εκεί, σαν να θέλετε μέσα από την εξουσία ενός κέντρου να αποφασίζετε για όλη την επικράτεια και για τα ακίνητα όλων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός, ο κ. Κυρανάκης, για τη δευτερολογία του.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τι να πω;

Νομίζω ότι δεν έχετε καταλάβει απολύτως τίποτα, κυρία Καραγεωργοπούλου. Λέτε και ξαναλέτε ότι δεν πρέπει να ταλαιπωρείται ο πολίτης. Φτάσατε σε σημείο να πείτε ότι ο συμβολαιογράφος που υπέβαλε μέσω του akinhta.gov.gr και το είπε δημοσίως σε μέσο ενημέρωσης παρανόμησε. Θέλετε ντε και καλά να ταλαιπωρηθεί ο πολίτης για να κάνετε πολιτική κριτική;

Ε, λοιπόν, εμείς λέμε στον πολίτη ότι, οι συμβολαιογράφοι πρέπει να χρησιμοποιούν το akinhta.gov.gr, που αφορά στα 42% των κτηματογραφημένων ακινήτων της χώρας, αφορά αγοραπωλησίες φυσικών προσώπων -ναι, όσων έχουν κινητό, σωστά- όσων έχουν κινητό τηλέφωνο. Γιατί; Για να μπορεί να ταυτοποιεί τον gov.gr ότι αυτός ο άνθρωπος είναι το πρόσωπο το οποίο πρέπει να ταυτοποιηθεί και δεν είναι κάποιος άλλος και δεν είναι κάποιος απατεώνας και να υπάρχει ασφάλεια δικαίου. Και υπάρχει η ασφάλεια δικαίου, διότι κλειδώνει το ακίνητο την ώρα της ψηφιακής συναλλαγής, κάτι το οποίο δεν εξασφαλίζει η έγχαρτη διαδικασία.

Και ξέρετε πολύ καλά ότι κάποιος με την έγχαρτη διαδικασία μπορεί το πρωί να πουλήσει σε εσάς το ακίνητό του, το μεσημέρι σε κάποιον άλλον, το απόγευμα κάποιον άλλον. Και όποιος πάει να μεταγράψει πρώτος την επόμενη μέρα είναι κύριος του ακινήτου. Αυτό θέλετε να διατηρηθεί, το χαρτί, το μόνιμο χαρτί.

Δεν ξέρω τι συμφέροντα εκπροσωπείτε, κυρία Καραγεωργοπούλου. Πραγματικά, δεν ξέρω! Δεν ξέρω σε ποιον κόσμο είναι λογικό το επιχείρημα ότι κάποιος ο οποίος χρησιμοποιεί μια ψηφιακή πλατφόρμα η οποία προσφέρει μεγαλύτερη ασφάλεια δικαίου, δημιουργεί ταυτοποίηση των συμβαλλομένων και του συμβολαιογράφου και οδηγεί σε ταχύτερες μεταγραφές, δεν είναι κάτι καλό και λογικό.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Για τα λάθη της πλατφόρμας να μας πείτε, ποιος ευθύνεται και ποιος είναι ο ανάδοχος!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κυρία μου, ποιος ανάδοχος; Έργο του Υπουργείου Ψηφιακής Διακυβέρνησης είναι, το οποίο παρουσιάστηκε, λειτουργεί και χρησιμοποιείται κανονικά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ιδιωτική πλατφόρμα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Και αποδείξαμε στην πράξη...

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι διάλογο, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αποδείξαμε στην πράξη, κύριε Πρόεδρε, ότι μία απόφαση νομικού ελέγχου σε μια αγοραπωλησία μπορεί να ολοκληρωθεί σε λεπτά αντί για μήνες και εσείς κάνετε κριτική και λέτε ότι ο συμβολαιογράφος που το χρησιμοποίησε κάνει παράνομη πράξη.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Απαντήστε στις ερωτήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Καραγεωργοπούλου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Πάμε, λοιπόν, να απαντήσουμε στις ερωτήσεις της προκλητικής συναδέλφου.

Λοιπόν, είναι -λέει η κ. Καραγεωργοπούλου- άγνωστη η συνεισφορά της ψηφιοποίησης των αρχείων των υποθηκοφυλακείων. Δηλαδή, ένας δικηγόρος ο οποίος στήνεται στην ουρά να πάει σε ένα υποθηκοφυλακείο να κάνει έρευνα τίτλων, τώρα που θα μπορεί να το κάνει ψηφιακά. Και ανακοινώσαμε ήδη και είναι διαθέσιμο στο archive.ktimatologio.gr ήδη η Νέα Σμύρνη και ανεβαίνει η Σαλαμίνα και ανεβαίνει ο Βύρωνας και ολοκληρώνουμε πάρα πολύ γρήγορα τα μεγάλα και μικρά υποθηκοφυλακεία σε όλη τη χώρα, για να μπορούν οι δικηγόροι και όσοι έχουν δικαίωμα έρευνας να το κάνουν ψηφιακά.

Είναι άγνωστη, λέει η κ. Καραγεωργοπούλου, η συνεισφορά. Δηλαδή, πραγματικά, τι θέλετε; Να συνεχίσει να πληρώνει ο φορολογούμενος εκατομμύρια ευρώ σε κτήρια τα οποία φιλοξενούν και διαχειρίζονται ένα δισεκατομμύριο σελίδες σε χαρτί; Αυτό θέλετε; Εκπροσωπείτε συμφέροντα κάποιου ο οποίος παράγει χαρτί; Εκπροσωπείτε συμφέροντα εταιρειών οι οποίες εκτυπώνουν;

Δεν μπορώ να καταλάβω, κυρία Καραγεωργοπούλου, πραγματικά! Δεν μπορώ να συνειδητοποιήσω τη λογική, τη συλλογιστική πίσω από την ερώτησή σας.

Πάμε, λοιπόν, εδώ, στα πιστοποιητικά. Μας κατηγορείτε ότι αδυνατεί, λέει, το Ελληνικό Κτηματολόγιο να ανεβάσει την πλατφόρμα νομικού ελέγχου που έχει δημιουργηθεί επί Κυβέρνησής σας. Ξέρετε ότι πριν από αυτή την πλατφόρμα, δεν υπήρχε κανένας απολύτως τρόπος, παρά μόνο διάφορα excel διάσπαρτα από εδώ και από εκεί, για να ξέρουμε καθημερινά πόσες πράξεις είναι εισερχόμενες και πόσες διεκπεραιώνονται; Το γνωρίζετε;

Γνωρίζετε ότι με την πλατφόρμα αυτή του νομικού ελέγχου, που κατηγορείτε και συκοφαντείτε, έχουμε πλέον στα αστικά καθημερινά για το πόσες πράξεις διεκπεραιώνονται, από ποιον και σε πόσο χρόνο; Μέχρι τώρα έχουν ανέβει σαράντα πέντε χιλιάδες και θα ανέβουν όλες οι εκκρεμότητες. Και με το έργο ψηφιοποίησης θα σαρωθούν και θα ανέβουν εκεί όλες οι εκκρεμότητες και θα ξέρει ο πολίτης, οι προϊστάμενοι και ο κοινοβουλευτικός έλεγχος κάθε πότε ολοκληρώνονται.

Πώς εξηγείτε, λέει, τις ανακλήσεις-εγκρίσεις δαπανών για υπηρεσίες που εμπίπτουν στην αρμοδιότητα του Υπουργείου Ψηφιακής Διακυβέρνησης; Κάθε χρόνο, σε κάθε Υπουργείο, όταν έχουμε ανεκτέλεστες δαπάνες έργων, έχουμε υποχρέωση, για να μη χαθούν χρήματα, να κάνουμε ανάκληση, ώστε να μεταφερθούν αυτά τα χρήματα στο επόμενο λογιστικό έτος. Διότι, αν δεν το κάνουμε, θα χαθούν χρήματα από το Ταμείο Ανάκαμψη, από ευρωπαϊκούς πόρους. Όμως, βρήκατε εσείς ευκαιρία να μας κατηγορήσετε και γι’ αυτό.

Με ρωτάτε εκτός γραπτής ερώτησης με ποιον νόμο έχουμε, λέει, το επιτελικό κέντρο, το οποίο διεκπεραιώνει πολύ γρήγορα ψηφιακές πράξεις. Να το κατηγορήσουμε και αυτό. Στοχοποιήστε και τους ανθρώπους, άμα θέλετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν προβλέπεται.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Προβλέπεται, κυρία Καραγεωργοπούλου, στον νόμο που ψήφισε η Βουλή τον Νοέμβριο. Εδώ ήσασταν. Ήσασταν και εισηγήτρια του κόμματός σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν προβλέπεται.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Προβλέπεται κανονικά στα άρθρα που ψήφισε η Βουλή τον Νοέμβριο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Το άρθρο πείτε μου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δώσαμε, λοιπόν, υπερτοπική αρμοδιότητα για να μπορέσουν να υπάρχουν προϊστάμενοι και υπάλληλοι ΠΕ Νομικής, οι οποίοι θα στελεχώσουν μια δομή για να κλείνουν γρηγορότερα ψηφιακές πράξεις, για να μπορούν γρήγορα οι άνθρωποι που δίνουν τα χρήματά τους για να αγοράσουν ένα ακίνητο, αντί να περιμένουν μήνες, όπως γίνεται με το σύστημα που υπερασπίζεστε εσείς, να το έχουν σε μία μέρα. Αυτό ακριβώς κάναμε.

Εμείς, λοιπόν, παρά την κριτική σας, παρά τις συκοφαντίες σας, παρά την υπεράνθρωπη προσπάθεια που καταβάλλετε να παραπληροφορήσετε συναδέλφους σας συμβολαιογράφους για να μη χρησιμοποιήσουν την ψηφιακή πλατφόρμα, θα συνεχίσουμε το έργο μας για να μπορέσουμε να εξυπηρετήσουμε τον πολίτη, όχι εσάς.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Η τέταρτη με αριθμό 590/17-1-2024 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Υγείας με θέμα: «Να μην απολυθούν οι πενήντα οκτώ εργαζόμενοι συμβασιούχοι ορισμένου χρόνου (ΣΟΧ) στην καθαριότητα στο Νοσοκομείο «Άγιος Σάββας» και να μετατραπούν οι συμβάσεις σε αορίστου χρόνου με πλήρη εργασιακά και μισθολογικά δικαιώματα», δεν θα συζητηθεί λόγω κωλύματος του Βουλευτή.

Σε αναμονή του κυρίου Υπουργού, θα προχωρήσουμε σε μια ολιγόλεπτη διακοπή.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Θα συζητηθεί η δεύτερη με αριθμό 591/17-1-2024 επίκαιρη ερώτηση δεύτερου κύκλου της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Υγείας με θέμα: «Προβλήματα λειτουργίας Παιδοψυχιατρικής και Παιδοχειρουργικής του ΠΑΓΝΗ».

Κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς να πω πως η παρουσία σας σήμερα εδώ με κάνει να πιστεύω πως η αρχή της θητείας σας σάς βρίσκει ενεργό και με ιδιαίτερο ενδιαφέρον να ακούσετε τα προβλήματα της δημόσιας υγείας για την Κρήτη.

Δεν το ξέρετε, όμως σίγουρα το φαντάζεστε ότι η σημερινή ερώτησή μου δεν έχει σκοπό να βάλουμε στον χώρο της υγείας μικροπολιτικές αντιλήψεις, αλλά να δεσμευτούμε για τη λύση των προβλημάτων πολύ άμεσα. Ούτε η συνείδησή μου το επιτρέπει, ούτε ο χώρος της υγείας είναι χώρος αντιπαράθεσης. Μάλιστα, εσείς έχετε εμπειρία στον χώρο αυτόν και μπορείτε εύκολα να αντιληφθείτε τα μεγέθη των προβλημάτων και τις λύσεις τους.

Η σημερινή μου ερώτηση έχει την ατυχή συγκυρία να γίνεται μία μέρα μετά τον θάνατο δύο παιδιών, ενός δεκαοκτάχρονου στον Πειραιά που απεβίωσε μετά την κατανάλωση αλκοόλ -με την έρευνα να βρίσκεται σε εξέλιξη- και ενός δεκαεπτάχρονου αγοριού στην Κρήτη, του Μάριου Πουλάκη, που οι γιατροί προσπάθησαν να τον κρατήσουν στη ζωή και μάλιστα οι περισσότεροι γιατροί ήρθαν εκτάκτως από τα σπίτια τους, χωρίς να εφημερεύουν. Να εκφράσουμε και από εδώ τα συλλυπητήριά μας στις οικογένειες αυτών των παιδιών. Αλλά και σήμερα το πρωί, μετά από δυστύχημα στον ΒΟΑΚ, ένα σοβαρά τραυματισμένο δίχρονο παιδί οδηγήθηκε στο ΠΑΓΝΗ και νοσηλεύεται σε κρίσιμη κατάσταση. Δυστυχώς, η επικαιρότητα είναι μεγάλη.

Έρχομαι, λοιπόν, στο θέμα μας που είναι η νοσηλεία και η περίθαλψη των ανηλίκων στην Κρήτη. Η Παιδοχειρουργική Κλινική του ΠΑΓΝΗ είναι υποστελεχωμένη και μιλάμε για μια κλινική που καλύπτει το Ηράκλειο Κρήτης, αλλά και περιστατικά του νοτίου Αιγαίου που αυτή τη στιγμή καλύπτονται από έναν μόνο ιατρό εφημερίας, αφού συνολικά έχει δύο γιατρούς.

Από τις αρχές του έτους ο τρίτος γιατρός συνταξιοδοτήθηκε. Επίσης, η παιδοχειρουργός του νοσοκομείου Χανίων, που είχε όμως οργανική θέση στο ΠΑΓΝΗ και πραγματοποιούσε εφημερίες εκεί, παραιτήθηκε για προσωπικούς λόγους. Να σημειωθεί ότι η παιδοχειρουργική ειδικότητα ασχολείται με συγγενείς ανωμαλίες της νεογνικής περιόδου, παθήσεις του γαστρεντερικού και ουροποιητικού συστήματος των παιδιών, παθήσεις του θώρακα, του δέρματος, των συμπαγών όγκων και της κεφαλής των παιδιών. Μιλάμε, λοιπόν, για εκατοντάδες περιστατικά για ένα τόσο ευρύ φάσμα ηλικιών. Είναι φύσει αδύνατον με αυτή την στελέχωση να εξυπηρετηθεί η περιοχή και οι ανάγκες των παιδιών.

Σε άλλο κομμάτι η παιδοψυχιατρική κλινική του ΠΑΓΝΗ λειτουργεί μόνο ως κέντρο ημέρας και δεν αναλαμβάνει τη νοσηλεία ενηλίκων καθώς δεν υπάρχουν παιδοψυχίατροι. Και δυστυχώς αντιμετωπίζονται σοβαρές δυσκολίες να βρεθεί θέση σε κλινικές της Αθήνας ακόμα και για ανηλίκους με σοβαρά ψυχικά νοσήματα όπως παιδιά με έξη σε ουσίες με αλκοόλ, σε νόμιμες, όπως λέμε, έξεις, όπως η χρήση διαδικτύου και τα video games, παιδιά που έχουν κάνει απόπειρα αυτοκτονίας. Θυμίζω -δεν ήταν στη θητεία σας όμως έγινε πανελλαδικά γνωστό- ότι πριν δύο μήνες τρία παιδιά στο Ηράκλειο βρέθηκαν λιπόθυμα λόγω χρήσης ουσιών διακοπής νικοτίνης στον χώρο του σχολείου τους. Είναι, λοιπόν, επιβεβλημένο να υπάρχουν και να λειτουργούν αυτές οι δημόσιες δομές στο Ηράκλειο Κρήτης.

Με αυτά τα δεδομένα ερωτάσθε, κύριε Υπουργέ, αν θα προχωρήσετε και πότε στην πλήρη στελέχωση του τμήματος παιδοψυχιατρικής του ΠΑΓΝΗ. Θα υπάρξει κάλυψη μόνιμων θέσεων εργασίας παιδοχειρουργού στο ΠΑΓΝΗ και εντός ποιου χρονοδιαγράμματος;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Υγείας, κ. Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία συνάδελφε, κατ’ αρχάς καλορίζικη. Είναι η πρώτη φορά που απαντώ σε δική σας επίκαιρη ερώτηση. Είμαι στη διάθεσή σας. Θεωρώ αυτονόητη υποχρέωση κάθε Υπουργού να απαντά στις ερωτήσεις του κοινοβουλευτικού ελέγχου ο οποίος έχει αποδειχθεί, κύριε Πρόεδρε -πια έχω αρκετή υπουργική εμπειρία- ότι ίσως είναι από τα βασικότερα εργαλεία παραγωγής πολιτικής. Πολύ κόσμος δεν ξέρει και νομίζει αυτό που κάνουμε εδώ σαν ένα είδος χαμένου χρόνου. Δεν ισχύει. Πάρα πολλοί Υπουργοί, εγώ πρωτίστως, ενημερώνομαι και λαμβάνω αποφάσεις για να μπορώ να απαντήσω σωστά για να λύσουμε θέματα. Άρα πρωτόλεια σας ευχαριστώ για την ερώτηση. Και δεν είναι λαϊκίστικη. Είναι πραγματική ερώτηση.

Να πω εισαγωγικά ότι το ΠΑΓΝΗ είναι ένα καταπληκτικό νοσοκομείο. Το ΠΑΓΝΗ είναι ένα από τα καλύτερα νοσοκομεία της χώρας. Και το λέω μετά λόγου γνώσεως. Δεν σας κρύβω ότι θα ήθελα να μπορούσα να κάνω μια ενδελεχή συζήτηση με όλους τους συναδέλφους Βουλευτές όλης της Κρήτης και τους παράγοντες της ιατρικής κοινότητας της Κρήτης και των ασθενών για να βρούμε μια περαιτέρω ενίσχυση του ΠΑΓΝΗ. Ίσως θα άξιζε τον κόπο μια τέτοια συζήτηση αλλά δεν είναι της παρούσης.

Ως προς την ερώτηση, «κατόπιν σχετικών εγκριτικών αποφάσεων, προκηρύχθηκαν συνολικά εννέα θέσεις ειδικότητας ψυχιατρικής παιδιών και εφήβων στα νοσοκομεία της 7ης ΥΠΕ Κρήτης για την ενίσχυση των δομών ψυχικής υγείας και εφήβων, από τις οποίες οι έξι», δυστυχώς, «απέβησαν άγονες. Πραγματοποιήθηκε μόνο ένας διορισμός στο ΠΑΓΝΗ στην παιδοψυχιατρική κλινική. Μία διαδικασία κρίσης βρίσκεται σε εξέλιξη αλλά θα καταληφθεί από υφιστάμενο προσωπικό και για μία ακόμη είναι σε εξέλιξη η διαγωνιστική διαδικασία». Θα σας καταθέσω στα Πρακτικά για να πάρετε αναλυτικά την εξέλιξη, όπως μου την έχει δώσει η υπηρεσία, των διαγωνισμών, ποιοι έχουν βγει άγονοι και τι πρέπει να κάνουμε για αυτούς. Αναφορικά με την εφημέρευση της παιδοψυχιατρικής κλινικής ΠΑΓΝΗ αυτή ενισχύθηκε με τη μετακίνηση γιατρού από την 1η ΥΠΕ.

«Η κλινική εφημερεύει καθημερινά με ενεργό εφημερία και εφημερία ετοιμότητας αντιμετώπισης παιδοψυχιατρικών υπηρεσιών. Επιπλέον, η παιδοψυχιατρική κλινική με την υπ’ αριθμόν τάδε απόφαση του 2023 αναγνωρίζεται ως κατάλληλο κέντρο εκπαίδευσης ειδικευομένων γιατρών για την ειδικότητα της ψυχιατρικής του παιδιού και εφήβου. Η Περιφέρεια Κρήτης στις 18 Ιανουαρίου 2024, μόλις πριν από λίγες μέρες εξέδωσε πρόσκληση για απόκτηση ειδικότητας ψυχιατρικής παιδιού και εφήβου για την κάλυψη δύο θέσεων ειδικευομένων η οποία θα ενισχύσει το έργο της κλινικής. Το χρονικό διάστημα υποβολής αιτήσεων είναι από τις 18 Ιανουαρίου έως το τέλος Ιανουαρίου», έως τις 31 Ιανουαρίου.

«Αναφορικά με τις παιδοχειρουργικές ΠΑΓΝΗ», γιατί αυτά ήταν τα παιδοψυχιατρικά, «αλλά και του Γενικού Νοσοκομείου Χανίων σας ενημερώνουμε για τα κάτωθι. Προσλήφθηκε στο ΠΑΓΝΗ στις 25-04-2018 σε κενή οργανική θέση ειδικότητα παιδοχειρουργικής η κ. τάδε», δεν λέμε τα προσωπικά της δεδομένα, «ανέλαβε υπηρεσία στις 22-05-2018. Αλλά στις 11-05-2020 μετακινήθηκε σύμφωνα με απόφαση της 7ης ΥΠΕ Κρήτης». Προχωράω γιατί θέλετε το ΠΑΓΝΗ εσείς. «Στο ΠΑΓΝΗ λειτουργεί η παιδοχειρουργική κλινική ως ειδική μονάδα της γενικής χειρουργικής, η μοναδική οργανωμένη στη νότια Ελλάδα και την Κρήτη στην οποία πρόσφατα συνταξιοδοτήθηκε ένας ειδικευμένος γιατρός του ΕΣΥ του οποίου η θέση έχει προκηρυχθεί ήδη και αναμένεται η κάλυψη αυτής της θέσης. Στην εν λόγω κλινική υπηρετούν δύο ειδικευμένοι γιατροί, διευθυντές ΕΣΥ, ένας επικουρικός γιατρός και δύο ειδικευόμενοι γιατροί. Με την υπ’ αριθμόν 27-12-2023 απόφαση του διοικητή της 7ης ΥΠΕ μετακινείται η κυρία η οποία ανήκε οργανικά στο ΠΑΓΝΗ και μόνο αυτή, όχι όμως και ο επικουρικός γιατρός που υπηρετεί στο Γενικό Νοσοκομείο Χανίων, για να πραγματοποιήσει πέντε μόνο εφημερίες λόγω αυξημένων αναγκών. Κατά το τελευταίο έτος στο ΠΑΓΝΗ έως τον Νοέμβριο 2023 στην παιδοχειρουργική κλινική πραγματοποιήθηκαν διακόσιες ογδόντα παιδοχειρουργικές επεμβάσεις από τις οποίες οι εκατόν σαράντα οκτώ ήταν προγραμματισμένες -τακτικά χειρουργεία- και εκατόν τριάντα δύο ήταν έκτακτες». Άρα, είναι μια παραγωγική κλινική. Λειτουργεί. «Αντίστοιχα στο Γενικό Νοσοκομείο Χανίων «ο Άγιος Γεώργιος» στο τμήμα χειρουργικής παίδων κατά το τελευταίο έτος έως τον Νοέμβριο 2023 πραγματοποιήθηκαν εβδομήντα επτά παιδοχειρουργικές επεμβάσεις εκ των οποίων οι σαράντα έξι ήταν προγραμματισμένες και οι είκοσι οκτώ ήταν έκτακτες».

Άρα, συγκεφαλαιώνοντας, για τις κενές θέσεις έχουμε προκηρύξει. Γι’ αυτές που κηρύχθηκαν άγονες προκηρύξαμε σε ορισμένες περιπτώσεις και με αυξημένα μπόνους και πάλι βγήκαν άγονες. Και τώρα μπαίνουμε στη διαδικασία να τις επανακηρύξουμε για τρίτη φορά.

Θέλω να θέσω στο Σώμα και σε εσάς, κύριε Πρόεδρε -αφορά και στον δικό σας νομό προφανώς- αλλά αφορά όλη την Ελλάδα, ότι το μεγάλο μας πρόβλημα πια στο Εθνικό Σύστημα Υγείας δεν είναι οι προκηρύξεις θέσεων. Το 2024 έχει το Υπουργείο Υγείας τον μεγαλύτερο αριθμό εγκεκριμένων προσλήψεων από καταβολής του ΕΣΥ: δέκα χιλιάδες προσλήψεις μόνιμου προσωπικού μπορούμε να κάνουμε φέτος. Δεν το έχουμε ξανακάνει ποτέ. Το πρόβλημα είναι ότι δεν βρίσκουμε προσωπικό. Και αυτή είναι η πολύ μεγάλη συζήτηση που πρέπει να κάνουμε στα σοβαρά -έχω πει να το κάνουμε και στην Επιτροπή Κοινωνικών Υποθέσεων ίσως με λίγο περισσότερο χρόνο, γιατί στον κοινοβουλευτικό έλεγχο αυτό δεν φτάνει-, τι θα έπρεπε να κάνει το κράτος για να αντιστρέψει αυτή την εικόνα, δηλαδή, με διαγωνισμούς που κάνουμε σε πολλά νοσοκομεία της χώρας οι οποίοι κηρύσσονται άγονοι, χωρίς κανέναν ενδιαφερόμενο, δηλαδή, και μετά τους επαναπροκηρύσσουμε ξανά και ξανά. Αυτό είναι το πραγματικό πρόβλημα σήμερα στο Εθνικό Σύστημα Υγείας.

Ευχαριστώ πολύ.

(Στο σημείο αυτό ο Υπουργός Υγείας κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Βατσινά για τη δευτερολογία της.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, θα κρατήσω από όσα άκουσα ότι στις προθέσεις του Υπουργείου σας είναι η στελέχωση των δομών που περιέγραψα. Χαίρομαι που δεν διαπραγματευόμαστε αυτό που είναι δεδομένο. Δηλαδή, ότι τα προβλήματα στα νοσοκομεία του Ηρακλείου είναι πολλά και μεγάλα γιατί θα ξεκινούσαμε σίγουρα από λάθος βάση. Είναι τόσα τα προβλήματα που μόνο εγώ υπέβαλα στον προκάτοχό σας πέντε ερωτήσεις και δύο επίκαιρες ερωτήσεις για θέματα του χώρου της υγείας ο οποίος επισκέφθηκε το Ηράκλειο τρεις φορές και παρ’ όλα αυτά είχαμε τις παραιτήσεις διοικητών τη μία μετά την άλλη. Άρα, πρέπει να ξεκινάμε με δεδομένο ότι χρειάζονται παρεμβάσεις, όπως κι εσείς είπατε. Σας έχω παρακολουθήσει προσεκτικά. Η υποστελέχωση είναι δεδομένη. Η βούληση της Κυβέρνησης για τη στελέχωση είναι δεδομένη και το μόνο αμφίβολο είναι αν οι γιατροί και οι νοσηλευτές θα θελήσουν να έρθουν να εργαστούν στο δημόσιο νοσοκομείο γιατί στον ιδιωτικό τομέα παίρνουν περισσότερα χρήματα. Εδώ επιτρέψτε μου, Υπουργέ μου, να διαφωνούμε. Δεν φταίει ούτε η ιδιωτική πρωτοβουλία ούτε οι κλινικές εξωτερικού ούτε και οι γιατροί και οι νοσηλευτές που προτιμούν καλύτερες συνθήκες για να ασκήσουν το επάγγελμά τους ή θέλουν να αμείβονται για τις υπηρεσίες τους. Έχουμε γιατρούς ήρωες και νοσηλευτές ήρωες που στήριξαν τη δημόσια υγεία και στις δύσκολες εποχές του COVID και μέχρι σήμερα.

Για να επανέλθω στο θέμα μας, λοιπόν, μας τιμά ότι έχουμε γιατρούς και νοσηλευτές τους οποίους εμπιστευόμαστε τις πιο δύσκολες στιγμές της ζωής μας. Έχουμε φτιάξει μια κοινωνία που θα παραδώσουμε στα παιδιά μας. Στα μάτια αυτών των παιδιών είμαστε υπεύθυνοι. Αυτό που τους προσφέρουμε να είναι άριστες παροχές ιδίως για τη ζωή τους. Σκεφτείτε μία κοινωνία, κύριε Υπουργέ, που ένας έφηβος σε μία βλακεία του, σε μία αντιξοότητα ή σε μια αδυναμία της ζωής του να μην έχει τη συμπαράσταση κανενός ή να πρέπει να μετακομίσει η οικογένειά του εκτός νησιού για να νοσηλευτεί. Σκεφτείτε μια κοινωνία που για να χειρουργηθεί ένα παιδί πρέπει οι γονείς του να φύγουν από την Κρήτη.

Όσα σας είπα δεν είναι απόψεις του ΠΑΣΟΚ, δεν είναι οι προσωπικές μου απόψεις, είναι όσα οι γιατροί και νοσηλευτές αποτύπωσαν στα αιτήματά τους και θεωρώ ότι τα γνωρίζετε καθώς πρόκειται να απεργήσουν στις 31 του Γενάρη. Είναι όσα οι γονείς των μαθητών του Ηρακλείου αποτύπωσαν για να στηρίξουν έμπρακτα την απεργία αυτή κι όσα η περιφέρεια, όπως και εσείς είπατε πριν, αποφάσισε και σας απέστειλε.

Νομίζω, λοιπόν, ότι έχετε στη διάθεσή σας όλα τα στοιχεία και τον χρόνο, στη θητεία που ξεκινάτε, να προσφέρετε ένα περιβάλλον σταθερότητας, απαραίτητο για την πορεία της υγείας των παιδιών. Και σας προτρέπω -και θα έχετε τη συνδρομή μου σε αυτό- να έρθετε στο Ηράκλειο και να συναντήσετε αυτά τα προβλήματα και να μην μείνετε σε απόψεις που θέτουν κάποιοι τα προβλήματα κάτω από το χαλάκι.

Θα περιμένω, όμως, να ακούσω το συγκεκριμένο χρονοδιάγραμμα που πρέπει να αποτυπώσετε και να αρχίσει να λειτουργεί.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο Υπουργός Υγείας κ. Σπυρίδων - Άδωνις Γεωργιάδης για τη δευτερολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Παράλειψίς μου να εκφράσω κι εγώ τα συλλυπητήριά μου στις οικογένειες των παιδιών. Συγκλονίστηκε η Ελλάδα και με τον νέο αυτόν που σκοτώθηκε στην πίστα του motocross στην Κρήτη, στην Ιεράπετρα. Να στείλω, όμως, ένα μήνυμα: Δεν πρέπει να πηγαίνουν σε μη αδειοδοτημένες πίστες. Πρέπει να προσέξουμε όλοι μας, και εμείς το κράτος περισσότερο, ώστε να δίνουμε στα παιδιά που θέλουν να αθλούνται και να συμμετέχουν σε αυτές τις δραστηριότητες –δεν το υποτιμώ καθόλου αυτό- όσο γίνεται μεγαλύτερη ασφάλεια.

Σε κάθε περίπτωση, θέλω να εκφράσω τα συλλυπητήριά μου στην οικογένεια που βιώνει μία τραγική απώλεια. Και φυσικά στην οικογένεια του παιδιού στον Πειραιά, για το οποίο περιστατικό περιμένουμε να δούμε και τα αποτελέσματα και το γιατί συνέβη αυτό το τραγικό γεγονός ακριβώς.

Κυρία συνάδελφε, θα κατέβω και εγώ στην Κρήτη. Μέσα στο Φεβρουάριο θα κατέβω σίγουρα. Όχι μόνο δεν θέλω να σας πω ότι όλα πάνε καλά και δεν υπάρχει πρόβλημα, αντιθέτως, υπάρχουν προβλήματα πολλά. Στο ΠΑΓΝΗ λιγότερα, στο Ρέθυμνο περισσότερα, στην Ιεράπετρα περισσότερα, στα Χανιά αρκετά. Επαναλαμβάνω, το Ηράκλειο είναι τυχερό που έχει το ΠΑΓΝΗ. Το ΠΑΓΝΗ είναι ένα καταπληκτικό νοσοκομείο. Δεν έχει να ζηλέψει τίποτα από κανένα από τα μεγάλα νοσοκομεία των Αθηνών. Είναι ένα νοσοκομείο με εξαιρετικούς γιατρούς, με πολύ καλές εγκαταστάσεις, με καλά μηχανήματα, με κλινικές που λειτουργούν και είναι πάρα πολύ παραγωγικές και είναι ένα από τα νοσοκομεία που θέλω πάρα πολύ να αναδείξω επί θητεία μου και να το ενισχύσω πολύ.

Άρα, έχετε τον λόγο μου ότι θα έρθω στην Κρήτη σύντομα. Ασφαλώς όλοι οι Βουλευτές όλων των κομμάτων θα είναι προσκεκλημένοι για να κάνουμε μια συζήτηση του τι πραγματικά μπορεί να γίνει σε ρεαλιστικούς χρόνους. Γιατί εμένα δεν με νοιάζει τόσο να λέμε ωραίες κουβέντες, με νοιάζει στο τέλος τί γίνεται. Και επαναλαμβάνω, η μεγαλύτερη συζήτηση που μπορούμε να κάνουμε στη Βουλή είναι το δομικό πρόβλημα που αντιμετωπίζουμε στην έλλειψη ιατρικού και νοσηλευτικού προσωπικού, οι οποίοι δεν έρχονται στις προκηρύξεις. Αυτό είναι το πραγματικό μας πρόβλημα σήμερα και δεν υπάρχει εύκολη απάντηση σε αυτό.

Να φέρω ένα παράδειγμα: Η απόφασή μας για τα απογευματινά χειρουργεία, παραδείγματος χάριν, πέραν του ότι έχει το χαρακτήρα που έχω εξηγήσει, να μπορούμε να αποσυμφορήσουμε λίγο την ενιαία λίστα χειρουργείου και κάποιοι που μπορούν να δώσουν κάποια χρήματα περισσότερα, να μπορούν να προχωρήσουν και να ελαφρύνει η λίστα η πρωινή, έχει και τον χαρακτήρα να δώσουμε μια διέξοδο στους γιατρούς να έχουν υψηλότερα εισοδήματα, ευρισκόμενοι εντός του Εθνικού Συστήματος Υγείας και άρα να έχουν ένα επιπλέον κίνητρο για να μείνουν ή για να έρθουν, παρά για να φύγουν, όπως αρκετοί το κάνουν τώρα γιατί βρίσκουν πολύ υψηλότερες αμοιβές έξω στον ιδιωτικό τομέα.

Εν πάση περιπτώσει, δεν θα λύσουμε το πρόβλημα αυτό εδώ, τώρα. Θέλω, όμως, να σας πω ότι η αγωνία σας, που είναι πραγματική, είναι και δική μου αγωνία και της Κυβερνήσεως αγωνία είναι και δεν έχει εύκολη λύση. Σε κάθε περίπτωση, όλες οι θέσεις που έχουν κηρυχθεί άγονες, θα επαναπροκηρυχθούν άμεσα εντός των επόμενων ημερών.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, συγγνώμη, ξέχασα κάτι που ήθελα να πω.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω να καλωσορίσω τον Δημήτρη Καλογερόπουλο.

Δημήτρη, η χαρά που αισθάνομαι που σε βλέπω Βουλευτή μαζί μας είναι ανυπέρβλητη.

Καλώς ήρθες!

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Καλώς σας βρήκα, κύριε Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Επιτρέψτε μου να εκφράσω και εγώ με τη σειρά μου τα θερμά μου συλλυπητήρια για το χαμό νέων ανθρώπων και ειδικά της οικογένειας του Γιώργου του Χουλάκη για το χαμό του μονάκριβου γιου του στην Ιεράπετρα. Και να συμφωνήσω, βέβαια, με την πρόταση του Υπουργού Υγείας του κ. Άδωνι Γεωργιάδη, ότι πρέπει να γίνει επιτέλους μια ουσιαστική συζήτηση στη Βουλή, πέρα και πάνω από οποιαδήποτε κομματική ή πολιτική σκοπιμότητα, για τη δημιουργία δέσμης κινήτρων για την προσέλκυση νέων ιατρών και νοσηλευτών.

Προχωρούμε τώρα στην έβδομη, με αριθμό 595/20-01-2024, επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεώργιου Νικητιάδη προς τον Υπουργό Υγείας, με θέμα: «Ο Γολγοθάς των καρκινοπαθών στα Δωδεκάνησα δεν μπορεί να συνεχιστεί - επιτακτική η ανάγκη λειτουργίας ακτινοθεραπευτικού τμήματος στο Νοσοκομείο της Ρόδου».

Παρακαλώ, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, εκλαμβάνω ότι δεν μπορούμε να έχουμε αντιπαράθεση ιδεολογική και πολιτική σε ένα θέμα όπως είναι το ακτινοθεραπευτικό. Μιλάμε για τη μάχη που δίνει ο ασθενής, κυριολεκτικώς, για να μείνει στη ζωή. Άλλωστε, γνωρίζω ότι και τώρα γίνονται κάποιες προσπάθειες. Και θέλω να υπενθυμίσω ότι ο αείμνηστος Δημήτριος Κρεμαστινός είχε ξεκινήσει κάποιες ενέργειες για την κατασκευή του ακτινοθεραπευτικού στη Ρόδο. Ο πρώην Δήμαρχος και πρώην Βουλευτής του ΠΑΣΟΚ, ο κ. Κουσουρνάς είναι αυτός που παρέδωσε τη μελέτη στον νυν Περιφερειάρχη για το ακτινοθεραπευτικό. Δεν φρονώ, λοιπόν, ότι τουλάχιστον σε αυτό το θέμα θα μπορούσε να υπάρχει ιδεολογική αντιπαράθεση.

Υποθέτω γνωρίζετε ότι τα τελευταία χρόνια πάνω από επτακόσιοι πενήντα ασθενείς έχουν αναγκαστεί να φύγουν από τα νησιά της Δωδεκανήσου και να ανέβουν στην Αθήνα ή να πάνε στην Κρήτη, προκειμένου να θεραπευτούν, προκειμένου να καταφέρουν να αντιμετωπίσουν την επάρατο ασθένεια.

Ταλαιπωρία απίστευτη, οικονομική, ψυχική, μακριά από τους δικούς τους, μακριά από τα σπίτια τους. Την οικονομική ταλαιπωρία, κύριε Υπουργέ, δεν ξέρω πόσο την έχετε υπολογίσει, αλλά εγώ έχω στοιχεία -και είναι στη διάθεσή μου να σας τα δώσω- ενός ασθενούς, για παράδειγμα, που μέχρι τώρα έχει δαπανήσει 10.000 ευρώ, δυόμιση μήνες τώρα και συνεχίζει, προκειμένου να αντιμετωπίσει την ασθένειά του. Για ξενοδοχεία, διατροφές, συνοδούς, PET scan, για όλα αυτά η συνδρομή του κράτους είναι πολύ μικρή. Αυτό αντιλαμβάνεστε ότι δεν μπορεί να συνεχιστεί.

Σήμερα ακτινοθεραπευτικά λειτουργούν, δύο στην Αττική, ένα στη βόρεια Ελλάδα, ένα στην Κρήτη, ένα στη Θεσσαλία και ένα στην Πελοπόννησο. Εμείς τι έχουμε; Καταραμένοι είμαστε στα νησιά και δεν μπορούμε να έχουμε ένα ακτινοθεραπευτικό και αναγκάζονται οι νησιώτες να εγκαταλείπουν συνέχεια τα νησιά μας;

Ο Πρωθυπουργός, γνωρίζετε ότι, εξήγγειλε προεκλογικώς τη δημιουργία ενός ακτινοθεραπευτικού κέντρου χιλίων τριακοσίων τετραγωνικών μέτρων. Εσείς συναντηθήκατε προσφάτως -είχα υποβάλει την ερώτηση πιο πριν- με τον περιφερειάρχη και συζητήσατε για το θέμα του ακτινοθεραπευτικού και υπήρχαν διαβεβαιώσεις ότι προχωράει. Όμως, ξέρετε πολύ καλά, είναι και συνταγματικό μας δικαίωμα η παροχή υγείας από το κράτος.

Τα ερωτήματα λοιπόν είναι δύο: Μπορείτε να μας δώσετε σήμερα χρονοδιάγραμμα, όχι για το πότε θα γίνει, αλλά για το πότε θα μπει ο πρώτος ασθενής στο ακτινοθεραπευτικό της Ρόδου; Και δεν θέλω να μου πείτε το μίνιμουμ, αλλά το μάξιμουμ. Να μου πείτε το 2028, το 2030, το 2027. Αν μπορείτε, να το κάνετε αυτό, για να δώσουμε μια ελπίδα στον κόσμο ότι κάτι μπορεί να αλλάξει.

Και το δεύτερο ερώτημα είναι εάν έχετε ασχοληθεί καθόλου με τον τρόπο που πρέπει να αποζημιωθούν οι άνθρωποι αυτοί με τα τόσα χρήματα που ξοδεύουν, καθώς αναγκάζονται διαρκώς να έρχονται στην Αθήνα ή να πηγαίνουν στην Κρήτη, προκειμένου να θεραπευτούν.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο τώρα έχει ο Υπουργός Υγείας κ. Σπυρίδων - Άδωνις Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, σας ευχαριστώ πάρα πολύ για την ερώτηση.

Πρώτον, γιατί μου δίνετε την ευκαιρία να αποτίσω κι εγώ έναν φόρο τιμής σε έναν συνάδελφό μας στη Βουλή, αείμνηστο γιατρό, τον Δημήτρη Κρεμαστινό, με τον οποίο με συνέδεε μία πολύ στενή φιλία και, όπως και πάρα πολλοί Έλληνες, του είχαμε μία πολύ μεγάλη εκτίμηση.

Είναι για μένα τύχη αγαθή που στην έναρξη της θητείας μου, πιστεύω, θα μπορέσω να αποβώ χρήσιμος σε κάτι που ο Δημήτρης Κρεμαστινός το ζητούσε πάρα πολλά χρόνια: Την ίδρυση του ακτινοθεραπευτικού τμήματος στο Νοσοκομείο της Ρόδου.

Πράγματι, ο Περιφερειάρχης Νοτίου Αιγαίου, ο κ. Χατζημάρκος -δεν πρόλαβα, κύριε Πρόεδρε, να κάτσω στην καρέκλα του Υπουργείου Υγείας, πρέπει να ήταν μέσα στις πρώτες επτά μέρες που ήμουν Υπουργός- με επισκέφθηκε και μου έθεσε αυτό το ζήτημα, το οποίο έχει μια νομική πτυχή την οποία δεν γνώριζα.

Το Νοσοκομείο της Ρόδου, το οικόπεδο πάνω στο οποίο έχει χτιστεί το Νοσοκομείο της Ρόδου έχει κάποιες πολεοδομικής φύσεως ατασθαλίες. Ξέρετε ότι πάρα πολλά δημόσια κτίσματα είναι σε μια, ας το πούμε, αταξία. Δεν περιποιεί τιμή αυτό για το κράτος μας προφανώς. Όμως, κάπως έτσι οικοδομήθηκε το κράτος αυτό στην πάροδο των δεκαετιών.

Άρα, έως έχει δεν μπορεί να γίνει το ακτινοθεραπευτικό. Εγώ δεν γνώριζα αυτή τη λεπτομέρεια. Με ενημέρωσε, όμως, για αυτήν ο κ. Χατζημάρκος. Την ίδια μέρα -μπορείτε να τον ρωτήσετε, αν τον δείτε, όταν πάτε πίσω στη Ρόδο- ζήτησα από τους συναρμόδιους, τον κ. Ταγαρά από το Υπουργείο Περιβάλλοντος και τον Ευθύμη τον Μπακογιάννη, τον Γενικό Γραμματέα, συμφωνήσαμε διάταξη για να θεραπεύσουμε αυτό το πρόβλημα. Η ιδέα έχει συμπεριληφθεί στο νομοσχέδιο του Υπουργείου Υγείας, που καλώς εχόντων των πραγμάτων θα είναι σε δημόσια διαβούλευση σε λίγες μέρες –λέμε την άλλη εβδομάδα-, ώστε να το έχουμε ψηφίσει το αργότερο μέχρι το τέλος Φεβρουάριου, όπου από την ώρα που το ψηφίζουμε και μετά μπορεί να ξεκινήσουν οι διαδικασίες για την ίδρυση του ακτινοθεραπευτικού.

Αποδέχομαι απολύτως την ευθύνη που έχει δημιουργήσει η υπόσχεση του Κυριάκου Μητσοτάκη. Δεν είναι υπόσχεση για να δοθεί προεκλογικά. Είναι δέσμευση για να έχει ολοκληρωθεί μέχρι τις επόμενες εθνικές εκλογές και να κριθούμε από την υλοποίησή της.

Χάρη, λοιπόν, στην έγκαιρη ενημέρωση του κυρίου περιφερειάρχη -και ευχαριστώ και εσάς για την ερώτησή σας, που επικουρικά ήρθε και αυτή, είχε κατατεθεί πιο πριν, εγώ έλαβα γνώση λίγο αργότερα λόγω της κοινοβουλευτικής διαδρομής, αυτό εννοώ- αναλαμβάνω προσωπικά την ευθύνη να ψηφιστεί η διάταξη αυτή με το πρώτο νομοσχέδιο του Υπουργείου Υγείας και, από εκεί και πέρα, να τρέξουμε τις διαδικασίες μαζί με την Περιφέρεια όσο μπορούμε πιο γρήγορα, γιατί είναι πραγματικά πολύ άδικο για τους κατοίκους των Δωδεκανήσων να πρέπει να ταξιδεύουν πολύ μακρύτερα για να λάβουν τις θεραπείες τους, ενώ η περιοχή του νοσοκομείου μπορεί να υποστηρίξει απολύτως ένα τέτοιο ακτινοθεραπευτικό τμήμα.

Άρα, το κέντρο θα γίνει, όπως το υποσχέθηκε ο Κυριάκος Μητσοτάκης, όπως το οραματίστηκε ο αείμνηστος Δημήτρης Κρεμαστινός και όπως το ζητάτε και εσείς σήμερα με την επίκαιρη ερώτησή σας και όλοι οι Βουλευτές προφανώς των Δωδεκανήσων και φυσικά ο περιφερειάρχης, ο οποίος -θέλω να το πω αυτό- προτίθεται να το χρηματοδοτήσει κιόλας μέσα από τους πόρους της Περιφέρειας για να μη χάσουμε καθόλου χρόνο.

Άρα, θα γίνει και θα πάμε μαζί -να μας έχει ο Θεός καλά- την πρώτη μέρα που θα πάνε οι πρώτοι ασθενείς να βρουν τη θεραπεία τους στο ακτινοθεραπευτικό τμήμα της νήσου Ρόδου.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ και πάλι, κύριε Πρόεδρε.

Αντιλαμβάνομαι, κύριε Υπουργέ, ότι προχωράτε. Όπως ξέρετε, έχετε τη φήμη του αποτελεσματικού Υπουργού. Ελπίζω αυτή η φήμη να μην τρωθεί με αφορμή το ακτινοδιαγνωστικό της Ρόδου. Το ελπίζω πραγματικά.

Αναφέρατε τις επαφές σας με τον Υπουργό Περιβάλλοντος, αλλά εγώ από τις πληροφορίες που έχω, το οικόπεδο το συγκεκριμένο ανήκει στο Υπουργείο Γεωργίας. Άρα, θα πρέπει και η Υπουργός Γεωργίας να συνυπογράψει αυτή την τροπολογία ή διάταξη που θα περιληφθεί σε κάποιον νόμο και χαίρομαι πάρα πολύ και αναμένω, απ’ ότι αντιλαμβάνομαι, μέσα στον μήνα αυτό να υπάρξει αυτή η διάταξη σε κάποιο νομοθέτημα και χαίρομαι πραγματικά.

Θέλω, όμως, να προσέξετε ακόμη κάποια πράγματα που τα θεωρώ πολύ σοβαρά. Από το 2018 έως σήμερα έχουν γίνει στο Νοσοκομείο της Ρόδου περίπου δεκαοκτώ χιλιάδες χημειοθεραπείες. Τι σημαίνει αυτό; Σημαίνει ότι αυξάνεται και ο αριθμός των ασθενών που έχουν ανάγκη για ένα ακτινοδιαγνωστικό, γιατί πρέπει να μεταβαίνουν στα νησιά. Σημειώστε, επίσης, ότι υπάρχουν μια σειρά από άλλα ζητήματα.

Ο χρόνος αναμονής, κύριε Πρόεδρε και κύριε Υπουργέ, όταν επιδιώκουν να κλείσουν ένα ραντεβού οι ασθενείς είναι τουλάχιστον τρεις μήνες για να κλείσουν ένα ραντεβού από τη Ρόδο, από την Κω, από τη Νίσυρο, από την Πάτμο, από την Αστυπάλαια, από οποιοδήποτε νησί για να έρθουν στην Αθήνα.

Πρέπει να έχετε πάντα υπ’ όψιν σας την απουσία σύνδεσης, ειδικά τους χειμερινούς μήνες, των νησιών μας με τον κορμό τον κεντρικό. Πρέπει να έχετε επίσης, υπ’ όψιν σας ότι πολλοί από αυτούς τους ανθρώπους χρειάζονται έναν συνοδό. Αυτός ο συνοδός αναγκάζεται να παρατήσει την εργασία του.

Δημιουργούνται πλείστα όσα προβλήματα ψυχολογικά στο οικογενειακό περιβάλλον και οι ασθενείς τελικού σταδίου δεν έχουν τη γνωστή παρηγορική φροντίδα. Αυτό είναι τεράστιο ζήτημα για έναν άνθρωπο που είναι στο τελικό στάδιο να μην μπορεί να έχει κάποιον να τον εμψυχώσει, να τον κρατήσει, να του ανεβάσει το ηθικό του. Κάποιες φορές απαιτείται, δηλαδή, και θεραπεία πέρα από το θέμα της παρηγορικής φροντίδας διπλή γιατί έχουμε μεν το νοσοκομείο για τις χημειοθεραπείες, αλλά όταν απαιτηθεί να γίνεται ταυτοχρόνως και ακτινοθεραπεία, ο άλλος φεύγει για να κάνει εδώ και τις χημειοθεραπείες.

Εγώ, κύριε Υπουργέ, δεν έχω κανέναν λόγο να μην πιστέψω τις διαβεβαιώσεις σας, αλλά θα σας στείλω τα Πρακτικά αυτής της συζήτησης της επίκαιρης ερώτησης στο Υπουργείο έτσι για να σας το θυμίζουμε όσο πιο συχνά γίνεται. Θέλω, όμως, να σημειώσετε -και γι’ αυτό θα στείλω τα Πρακτικά- ότι πέρα από το οικόπεδο, έχουμε και μια σειρά από άλλα ζητήματα, όπως η στελέχωση. Δηλαδή, πρέπει να φροντίσουμε για τη στέλεχωση. Να μην το κάνουμε σαν τα υπόλοιπα νοσοκομεία που είναι υποστελεχωμένα και το ξέρετε και δεν είναι το αντικείμενο της παρούσας επίκαιρης συζήτησης, αλλά τα νοσοκομεία μας είναι υποστελεχωμένα. Το απαντήσατε και πριν στη συνάδελφό μου, την κ. Βατσινά.

Γνωρίζετε ότι χρειάζεται αλλαγή του οργανισμού του νοσοκομείου; Για να λειτουργήσει το ακτινοθεραπευτικό στη Ρόδο πρέπει να αλλάξει οργανισμός του νοσοκομείου και ξέρετε τι γραφειοκρατία είναι αυτή. Φροντίστε, λοιπόν, από τώρα για αυτό το ζήτημα.

Γνωρίζετε ότι θα χρειαστεί μελέτη περιβαλλοντικών όρων για την εγκατάσταση του ακτινοθεραπευτικού; Απαιτείται. Άρα και για αυτό εγώ έχω υποχρέωση να σας τσιγκλάω για να μην ξεφύγουν κάποια πράγματα.

Υπάρχει και ένα άλλο ζήτημα. Σύμφωνα με δικές σας μελέτες, του Υπουργείου Υγείας, για κάθε εκατόν σαράντα χιλιάδες κατοίκους χρειάζεται ένα ακτινοθεραπευτικό κέντρο. Στα νησιά μας έχουμε πάνω από διακόσιους πενήντα χιλιάδες κατοίκους. Άρα, θα πρέπει να προβλέψετε το ακτινοθεραπευτικό της Ρόδου να έχει δύο μηχανήματα λειτουργίας, να παρέχεται από δύο εγκαταστάσεις μέσα στο ίδιο το ακτινοθεραπευτικό η θεραπεία που απαιτείται.

Θα κλείσω, κύριε Υπουργέ, λέγοντας ότι ο εκπρόσωπος των καρκινοπαθών στη Ρόδο στέλνοντας μια επιστολή και στον Πρωθυπουργό παρακάλεσε να μην θεωρούνται οι άνθρωποι αυτοί παιδιά ενός κατώτερου θεού. Εγώ νομίζω ότι ήταν πολύ ταπεινός και συνεσταλμένος.

Εγώ, κύριε Υπουργέ, θα σας πω ότι η Δωδεκάνησος προσφέρει στον κρατικό κορβανά πολύ περισσότερο από όλα τα άλλα μέρη που έχουν ακτινοθεραπευτικό κέντρο. Απαιτούμε την ίδια τουλάχιστον μεταχείριση. Δεν μπορεί με τα λεφτά που παράγονται εκεί να έχουμε – και καλώς έχουμε και καλώς τα διαθέτουμε- ακτινοθεραπευτικά κέντρα για όλους τους υπόλοιπους Έλληνες και εμείς που συνεισφέρουμε τόσο πολύ στον κρατικό κορβανά να μην τα έχουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Νικητιάδη.

Τον λόγο έχει ο Υπουργός, ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, την ευθύνη για τη δημιουργία του ακτινοθεραπευτικού την ανέλαβα εξ ολοκλήρου. Όλα τα άλλα που αναφέρατε -οι περιβαλλοντικές μελέτες, η αλλαγή του οργανισμού και ούτω καθεξής- είναι παρεπόμενα αυτής της ευθύνης.

Όμως,για να γίνουν όλα τα άλλα πρέπει πρώτα να έχουμε τη βάση όπου θα το χτίσουμε. Άρα, πρέπει πρώτα να λύσουμε το πρόβλημά μας ως προς το έδαφος που θα το χτίσουμε. Επαναλαμβάνω ότι δεν θέλω να ανοίξω τώρα κουβέντα γιατί το οικόπεδο ανήκει σε άλλο Υπουργείο, γιατί λειτουργεί από άλλο Υπουργείο, γιατί η περιφέρεια δεν μπορεί να εμπλακεί για νομικούς λόγους. Δεν θέλω να μπω σε αυτά. Είπα ότι το ελληνικό κράτος έχει διάφορες αδυναμίες.

Όταν έγινα, κύριε συνάδελφε, για πρώτη φορά στη ζωή μου Υπουργός, συγκεκριμένα Υφυπουργός Ανάπτυξης, Ανταγωνιστικότητας και Ναυτιλίας, με αρμοδιότητα τη ναυτιλία και την αλιεία στην κυβέρνηση του Λουκά Παπαδήμου, έμαθα ότι τα περισσότερα λιμάνια που ανήκαν στο κράτος ήταν αυθαίρετα και έπρεπε να εξηγήσω τότε στην τρόικα γιατί λειτουργούμε λιμάνια που ήταν αυθαίρετα χωρίς άδεια κατασκευής. Ας το αφήσουμε, λοιπόν, αυτό.

Πάμε τώρα να ξανακάνουμε το κράτος σωστά από την αρχή. Αυτό προσπαθεί να κάνει αυτή η Κυβέρνηση. Θα έρθει τροπολογία στο πρώτο νομοσχέδιο του Υπουργείου Υγείας, φυσικά θα υπογράφουν όλοι οι συναρμόδιοι. Θα δοθεί η νομική βάση για να μπορεί να χτιστεί, θα προκηρυχθεί ο διαγωνισμός της μελέτης κατασκευής του, θα συνεργαστούμε με την περιφέρεια για τη χρηματοδότησή του, θα προχωρήσουμε προφανώς στη στελέχωσή του από πριν, ώστε να ετοιμαστεί να βρει γιατρούς και θεραπευτές που χρειάζεται για να λειτουργήσει. Όλη η μελέτη έγκειται στον πληθυσμό που πρέπει να εξυπηρετεί. Εγώ δεν είμαι σε θέση να σας πω αν θα έχει ένα ή δύο μηχανήματα. Αυτά είναι ζητήματα της μελέτης που θα κάνει η αρμόδια Υπηρεσία του Υπουργείου και νομίζω ότι θα απολαύσουν οι κάτοικοι πολύ πιο σύντομα από ό,τι νομίζουν ένα ακτινοθεραπευτικό, που έπρεπε να έχουν τα Δωδεκάνησα και κακώς δεν είχαν όλα αυτά τα χρόνια.

Δεν θα συμφωνήσω με το κριτήριο του «τόσα δίνουν τα Δωδεκάνησα και πρέπει να πάρουν», να σας πω γιατί δεν θα συμφωνήσω: Εάν το κριτήριο ενός κράτους ήταν πόσα λεφτά δίνει μία περιοχή και πόσα της επιστρέφουμε, η Αθήνα με την Αττική θα έπαιρνε τα μισά και όλοι οι άλλοι θα έμεναν χωρίς. Δεν είναι έτσι. Το κράτος αγαπάει όλα τα παιδιά του, όλα τα νησιά του, όλους τους κατοίκους του, είτε είναι πλούσιοι είτε φτωχοί είτε δίνουν στον κορβανά είτε δεν δίνουν και η ευθύνη μας είναι για όλους. Η Ρόδος και τα Δωδεκάνησα είναι ευλογημένα, ειδικά η Ρόδος είναι ευλογημένο μέρος. Εννοώ ότι έχει πολύ μεγάλη τουριστική κίνηση και πολύ μεγάλα έσοδα. Η Κως, επίσης, είναι ευλογημένη. Άλλα νησιά δεν είναι τόσο ευλογημένα. Δεν σημαίνει ότι εμείς θα πούμε «α, εσύ είσαι μη ευλογημένο, θα πάρεις λιγότερη υγεία και άμα είσαι ευλογημένο, θα πάρεις περισσότερη». Εμείς θέλουμε να φροντίσουμε όλοι οι Έλληνες, ανεξαρτήτως εισοδήματος δικού τους, ατομικού, αλλά και τοπικού- να λαμβάνουν τις υπηρεσίες υγείας που δικαιούνται ως άνθρωποι πρώτα από όλα. Αναλαμβάνουμε την ευθύνη έναντι των συνανθρώπων μας και, ναι, στη Ρόδο και στα Δωδεκάνησα έπρεπε να υπάρχει πολύ καιρό τώρα. Θα γίνει επί Κυριάκου Μητσοτάκη και επί Γιώργου Χατζημάρκου περιφερειάρχου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό και κρατάμε τη δέσμευσή σας ότι θα κατεβείτε στην Κρήτη.

Συνεχίζουμε με την έβδομη με αριθμό 597/21-1-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εθνικής Άμυνας, με θέμα: «Ανησυχία για την παρατεινόμενη έλλειψη επιχειρησιακής διαθεσιμότητας αεροσκαφών ναυτικής συνεργασίας στο Πολεμικό μας Ναυτικό».

Ορίστε, κύριε Οικονομόπουλε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με πρόσφατα στοιχεία της Ελληνικής Αεροπορικής Βιομηχανίας, σχετικά με την οικονομική της πορεία για την κάλυψη των αναγκών των Ενόπλων Δυνάμεων, διαβάσαμε ότι εκτελεί το πολύ δύσκολο πρόγραμμα της αναβάθμισης των αεροσκαφών αεροναυτικής επιτήρησης και σήμερα εκτελούνται δοκιμές εδάφους, προκειμένου να είναι τα αεροσκάφη έτοιμα προς παράδοση το 2024.

Εν τούτοις, αυτό είναι το θετικό σενάριο, γιατί η ηγεσία του Πολεμικού Ναυτικού, σύμφωνα με τα σχετικά δημοσιεύματα, εκφράζει φόβους ότι παρ’ ό,τι από το 2015 έχει ξεκινήσει η σύμβαση και έπρεπε τα δύο να είναι έτοιμα το 2022 και τα άλλα δύο το 2023, δυστυχώς φτάσαμε να έχουμε ξοδέψει 500 εκατομμύρια δολάρια, τα οποία, όπως ξέρετε καλύτερα από εμένα, έχουν πληρωθεί από το 2015 μέχρι το 2021 σε επτά ισόποσες ετήσιες δόσεις και παρά το γεγονός ότι τα έχουμε εξοφλήσει, μόνο ένα αεροσκάφος και αυτό προβληματικό της ενδιάμεσης λύσης, το οποίο, χωρίς να έχει καν τα συστήματά του ολοκληρωμένα και δεν προσφέρεται ως εκ τούτου για την εκπαίδευση του προσωπικού μας, έχει παραδοθεί. Τα αίτια των καθυστερήσεων είναι γνωστά, σχετίζονται με την παλαιότητα αυτού του τύπου, με το γεγονός ότι ήταν παροπλισμένα.

Η αγωνία μας, όπως καταλαβαίνετε, γιατί είναι κάποια πράγματα που δεν πρέπει να συζητούνται σε αυτή την Αίθουσα, έχει να κάνει, πρώτον, με τη δυνατότητα του αν κρίνετε, αν είναι εφικτό, έστω και εντός του 2024 να παραδοθεί το αεροπλάνο αναβαθμισμένο και δοκιμασμένο και σε αντίθετη περίπτωση, τι κάνουμε επιχειρησιακά, διότι αυτή η ιστορία έχει χρονίσει και ανησυχούμε κυρίως για το επιχειρησιακό κομμάτι και το πώς σκέφτεστε να το αντιμετωπίσετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υφυπουργός Εθνικής Άμυνας κ. Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, δεν σας κρύβω ότι αρκετοί από τους προβληματισμούς που αναδεικνύετε και στη δική σας ερώτηση είναι και δικοί μου προβληματισμοί και, μάλιστα, προβληματισμοί από αρκετά παλιά. Θα σας παραπέμψω σε μία ερώτηση που είχα καταθέσει εγώ τον Απρίλιο του 2015 ως τομεάρχης άμυνας τότε προς τον Υπουργό κ. Καμμένο, Υπουργό της κυβέρνησης ΣΥΡΙΖΑ και Ανεξαρτήτων Ελλήνων, για το πρόγραμμα αναβάθμισης των «Papa3». Ρωτούσα μεταξύ άλλων -και νομίζω έχει σημασία αυτό και στην ουσία συμφωνώ σε πάρα πολλούς από τους προβληματισμούς τους οποίους εκφράσατε- βάσει ποιου επιχειρησιακού σχεδίου προκρίθηκε η λύση του εκσυγχρονισμού αεροσκαφών που έχουν παροπλιστεί από το 2009 και μέχρι το 2022 θα έχουν ηλικία σαράντα δύο ετών. Επίσης, ρωτούσα αν εξετάστηκε από επιχειρησιακή και οικονομοτεχνική πλευρά η απόκτηση νέων αεροσκαφών ναυτικής συνεργασίας και αν, ναι, για ποιον λόγο απορρίφθηκε. Και, μάλιστα, επισήμανα και το εξής: Η λύση η οποία προκρίθηκε -λόγω της χρονικής συγκυρίας που την περιβάλλει, θυμίζω ότι ήμασταν λίγο πριν από το περίφημο δημοψήφισμα του 2015 και είχαν περιέλθει σε μία δραματική κατάσταση τότε τα κρατικά έσοδα, υπήρχαν και άλλες προτεραιότητες στα εξοπλιστικά προγράμματα και σίγουρα όχι αυτή η οποία προκρίθηκε τότε από τον Υπουργό κ. Καμμένο- είχε δημιουργήσει έναν έντονο προβληματισμό τόσο για την αποτελεσματικότητα όσο και για τον τρόπο με τον οποίο η τότε κυβέρνηση ιεραρχούσε τις προτεραιότητές της.

Και, δυστυχώς, πολλοί από τους φόβους, τους οποίους τότε είχα εκφράσει, επαληθεύτηκαν και αυτό γιατί, κατ’ αρχάς, όπως πολύ σωστά επισημάνατε, το πρόγραμμα δεν έχει ολοκληρωθεί στην ώρα του. Αντί, λοιπόν, για παράδοση του πρώτου αεροσκάφους εντός του 2022, αυτή τη στιγμή πάμε για ολοκλήρωση της παράδοσης και των τεσσάρων αεροσκαφών για αργότερα, ενώ αρχικά το πρόγραμμα έλεγε για το 2023.

Σύμφωνα, όμως, με τα στοιχεία τα οποία έχω, θέλω να σας διαβεβαιώσω ότι το πρώτο προγραμματίζεται να παραδοθεί τον Νοέμβριο του 2024. Το χρονοδιάγραμμα για το δεύτερο είναι να παραδοθεί τον Δεκέμβριο του 2024. Όσον αφορά δε το τρίτο, πάμε για τον Απρίλιο του 2025 και τον Δεκέμβριο του 2025 θα είναι έτοιμο το τέταρτο.

Και, βεβαίως, ο λόγος για τον οποίο αυτό το πράγμα συμβαίνει, σύμφωνα πάντα με την ΕΑΒ, είναι ότι ανέκυψαν σοβαρά τεχνικά προβλήματα από την έναρξη υλοποίησης, μάλιστα, αυτού του προγράμματος, τα οποία οφείλονται κυρίως σε εκτενείς διαβρώσεις, οι οποίες οφείλονται προφανώς στο γεγονός ότι το αεροσκάφος για πάρα πολλά χρόνια ήταν παροπλισμένο, ήταν καθηλωμένο στην ουσία και μάλιστα, προσθέτει η ΕΑΒ ότι οι ιδιαίτερα απαιτητικές τεχνικά εργασίες αναβάθμισης του δεύτερου αεροσκάφους, το οποίο συνιστά και το πρωτότυπο, υλοποιήθηκαν για πρώτη φορά και χωρίς να υπάρχει προηγούμενη τεχνική εμπειρία. Επομένως, καταλαβαίνετε για ποιον λόγο οι χρόνοι υλοποίησης του προγράμματος και των κύριων εργασιών της δομικής αναβάθμισης αυτού του συστήματος έχουν, δυστυχώς, υπερβεί τους σημαντικά προβλεπόμενους.

Νομίζω, κύριε συνάδελφε, θα έχετε πλέον μια καλή εικόνα και πιστεύω ότι αυτό το πρόγραμμα έχει καθυστερήσει σημαντικά να ολοκληρωθεί και, βεβαίως, η απάντηση δεν είναι άλλη από το γεγονός ότι αυτό το πρόγραμμα, δυστυχώς, σχεδιάστηκε πρόχειρα από την τότε κυβέρνηση με λανθασμένες παραδοχές από την αρχή.

Και θα επανέλθω στη δευτερολογία μου, βεβαίως, κύριε Πρόεδρε, με περισσότερες διευκρινίσεις, αν χρειαστεί.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Οικονομόπουλος για τη δευτερολογία του.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υπουργέ, συμμερίζομαι την αγωνία σας και είναι σαφές ότι συμφωνούμε, διότι όταν πρόκειται για τα εθνικά συμφέροντα, θα πρέπει να ενεργούμε από κοινού και όχι να έχουμε διαφωνίες. Όμως, κανένας αρμόδιος τα τελευταία οκτώ χρόνια δεν έχει απαντήσει με σιγουριά για το πότε θα μπορέσει αυτό το πρόγραμμα του μισού δισεκατομμυρίου να παραδοθεί εκσυγχρονισμένο και διαθέσιμο επιχειρησιακά. Ευχόμαστε, βεβαίως, να τηρηθεί το χρονοδιάγραμμα που ανακοινώθηκε, αλλά φαίνεται ότι ακόμα έχουμε πολύ δρόμο.

Συγκεκριμένα, εκτός από την πλήρη εγκατάσταση των ηλεκτρονικών συστημάτων, έχουμε, για να ολοκληρωθεί το πρόγραμμα, και την ανάγκη δοκιμαστικών πτήσεων, την πιστοποίηση λειτουργίας και η διαδικασία είναι χρονοβόρα, σύνθετη και όσον αφορά, μάλιστα, τις πιθανές αναγκαίες βελτιώσεις στο λογισμικό, μπορεί να προκύψουν και άλλα προβλήματα εκ των υστέρων.

Θα πρέπει, επίσης, να ληφθεί υπ’ όψιν ότι ακόμα και αν παραδοθεί το αναβαθμισμένο BRP στη διοίκηση της Αεροπορίας του Ναυτικού, δεν αναμένεται να είναι επιχειρησιακά διαθέσιμο πριν το 2025, γιατί θα πρέπει να ακολουθήσει και η εκπαίδευση των πληρωμάτων από τους Αμερικανούς.

Επιπρόσθετα, να σημειωθεί ότι το αεροσκάφος ενδιάμεσης λύσης που έχει επανέλθει σε ενέργεια χωρίς αναβάθμιση, ιδιαίτερα στα ηλεκτρονικά του, βρίσκεται εκτός ενέργειας εδώ και μήνες.

Μέχρι πότε θα συνεχίζεται αυτό το καθεστώς της απόλυτης έλλειψης λογοδοσίας για την πορεία και τις επιδόσεις της κάθε κρατικοδίαιτης εταιρείας, αλλά και η αφαίμαξη των φορολογουμένων μέσω της συνεχούς χρηματοδότησης για έργα που δεν έχουν παραδοθεί ποτέ ή τα χρονοδιαγράμματα παράδοσης των οποίων έχουν εκτροχιαστεί;

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Θα ήθελα χαρακτηριστικά, κύριε Υπουργέ, να αναφέρω ότι η κυβέρνηση της Πορτογαλίας προτίθεται να αγοράσει έξι μεταχειρισμένα αεροσκάφη ναυτικών επιχειρήσεων πολύ πιο εξελιγμένης τεχνολογίας και συγκεκριμένα τα «P-3C ORION» από το γερμανικό ναυτικό, καταβάλλοντας 45 έως 51 εκατομμύρια ευρώ, όταν τα δικά μας τα "σαπάκια" κοστίζουν 80, μαζί με έξι αεροσκάφη που θα μεταβιβαστούν, ανταλλακτικά, εξοπλισμό υποστήριξη, προσομοιωτές πτήσης και άλλα. Εφόσον η συμφωνία ολοκληρωθεί, η αποπληρωμή θα αρχίσει φέτος και θα τελειώσει το 2027. Η Γερμανία αντικαθιστά τα «PR ORION» με το ικανότερο μοντέλο «P-8 Poseidon». Και ρωτώ, κύριε Υπουργέ, τα εξής: Σκέφτεστε να κάνετε κάτι; Θα μένουν πάντα ατιμώρητοι όλοι σε αυτή τη χώρα, όταν ξοδεύουν 500 εκατομμύρια δολάρια από τα διαθέσιμα του ελληνικού λαού; Δεν πρέπει κάποιος να λογοδοτήσει γι’ αυτή την ιστορία;

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Τον λόγο έχει ο Υφυπουργός Εθνικής Άμυνας κ. Κεφαλογιάννης για τη δευτερολογία του.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, όπως σας είπα και στην πρωτολογία μου, παραλάβαμε ένα πρόγραμμα το οποίο ήταν εξαρχής προβληματικό. Μάλιστα, επαναλαμβάνω, αυτό είναι κάτι που είχα αναδείξει σε αυτή εδώ την Αίθουσα ακριβώς εννέα χρόνια πριν. Ήταν ένα πρόγραμμα το οποίο ανατέθηκε στην ΕΑΒ, η οποία δεν διέθετε ούτε την τεχνογνωσία ούτε, βεβαίως, είχε και το κατάλληλα εκπαιδευμένο προσωπικό, προκειμένου να αναλάβει αυτό το πρόγραμμα.

Από τη στιγμή, όμως, που λέμε ότι η ΕΑΒ έχει πάρει πλέον όλο αυτό το πρόγραμμα, αλλά από την άλλη δεν έχει την επάρκεια σε κρίσιμες ειδικότητες, όπως είναι για παράδειγμα, οι τεχνικοί δομής αεροσκαφών, έχουμε την υποχρέωση να τη στηρίξουμε, παρ’ ό,τι, αν με ρωτάτε εμένα προσωπικά, κανονικά αυτό το πρόγραμμα με τα δεδομένα που υπήρχαν τότε δεν θα έπρεπε να προχωρήσει. Παρ’ όλα αυτά, είναι χρέος της πολιτικής ηγεσίας -σε αυτό νομίζω ότι θα συμφωνήσετε κι εσείς και για εθνικούς λόγους- αυτό το πρόγραμμα να ολοκληρωθεί.

Βεβαίως, από την άλλη, θα πρέπει -κάτι που έχει εξαγγείλει και ο Υπουργός κ. Δένδιας- να κάνουμε τα αδύνατα δυνατά, προκειμένου η ΕΑΒ να πάει σε μία νέα εποχή. Έχουμε ανάγκη την εγχώρια αμυντική βιομηχανία. Υπάρχει ένα πολύ συγκεκριμένο πρόγραμμα, τις βασικές αρχές του οποίου έχει πει και ο Υπουργός, αλλά θα έχουμε και τη δυνατότητα να συζητήσουμε τις λεπτομέρειές του όχι βεβαίως σε μια ανοιχτή αλλά σε μια κλειστή συνεδρίαση, ίσως της Επιτροπής Εξοπλιστικών ή της Επιτροπής Εξωτερικών και Άμυνας. Σίγουρα, όμως, η εγχώρια αμυντική βιομηχανία πρέπει να στηριχθεί.

Επίσης, είναι χρέος τόσο της πολιτικής όσο και της στρατιωτικής ηγεσίας του Υπουργείου Εθνικής Άμυνας αυτά τα αεροσκάφη να αποδοθούν στο Πολεμικό Ναυτικό το συντομότερο δυνατόν, ένα παραπάνω, όπως πολύ σωστά αναφέρατε, όταν έχουν ήδη πληρωθεί περίπου 500 εκατομμύρια ευρώ.

Επομένως παρακολουθούμε την εξέλιξη του προγράμματος. Τα χρονοδιαγράμματα τα οποία σας περιέγραψα είναι ρεαλιστικά, με βάση τις εργασίες που έχουν ήδη γίνει, και έστω και το 2025 θα έχουμε και τα τέσσερα αυτά αεροσκάφη στη δύναμη του Πολεμικού μας Ναυτικού.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεφαλογιάννη.

Θα συνεχίσουμε με την όγδοη με αριθμό 606/22-1-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικόλαου Παπαναστάση προς τον Υπουργό Εθνικής Άμυνας, με θέμα: «Λήψη μέτρων για να μην επαναληφθούν οι απαράδεκτες συνθήκες διαβίωσης στα Κέντρα Εκπαίδευσης Νεοσύλλεκτων (ΚΕΝ) Οπλιτών».

Θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Παρακαλώ πολύ, κύριε συνάδελφε, έχετε τον λόγο για δύο λεπτά για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, για μία ακόμα φορά υπήρξε πληθώρα διαμαρτυριών και καταγγελιών στρατευμένων από διάφορα κέντρα εκπαίδευσης νεοσύλλεκτων (ΚΕΝ). Αναφέρομαι στην περίοδο της περασμένης, της τελευταίας ΕΣΣΟ, σειράς δηλαδή, που κατατάχθηκε. Αυτά τα κέντρα, από τα οποία προέρχονται οι καταγγελίες, είναι το Κέντρο Εκπαίδευσης Ειδικών Δυνάμεων στη Νέα Πέραμο, το Κέντρο του Πυροβολικού στη Θήβα, το Κέντρο Εκπαίδευσης Τεθωρακισμένων στον Αυλώνα και το «239» στο Μεσολόγγι, σχετικά με προβλήματα που αντιμετώπισαν στη σίτιση και γενικότερα στις συνθήκες διαβίωσης.

Οι στρατιώτες, και όχι μόνο των προαναφερόμενων κέντρων, επανειλημμένα καταγγέλλουν ότι οι μερίδες του φαγητού που τους χορηγούνται δεν φτάνουν για όλους. Στα μαγειρεία και στα εστιατόρια δεν τηρούνται βασικές συνθήκες υγιεινής και καθαριότητας, με αποτέλεσμα να υπάρχουν τροφικές δηλητηριάσεις. Σε πολλά κέντρα νεοσυλλέκτων το νερό του δικτύου δεν είναι πόσιμο και αναγκάζονται να το αγοράζουν από τα στρατιωτικά κυλικεία, τα λεγόμενα ΚΨΜ. Το ΚΨΜ τούς το πουλάει, αλλά με κέρδος. Από τη μία δεν τους δίνει η υπηρεσία πόσιμο νερό και από την άλλη τούς το πουλάει με κέρδος. Νομίζω ότι συμφωνείτε κι εσείς ότι αυτό είναι πραγματικά ντροπή.

Το ίδιο συμβαίνει και με υλικά που καλύπτουν υπηρεσιακές απαιτήσεις, όπως στιλβωτικά για τα άρβυλά τους -σας αναφέρω κάποια παραδείγματα-, υλικά ατομικής υγιεινής, ακόμη και στρατιωτικά ρούχα, πέραν του ότι σε πολλές περιπτώσεις εξαναγκάζονται να οδεύουν προς τα ΚΨΜ για να συμπληρώνουν ακόμη και τις μειωμένες μερίδες φαγητού. Είναι ανησυχητικές οι αναφορές για τη μη παρουσία απαραίτητου ιατρικού προσωπικού για όλο το εικοσιτετράωρο. Δεκάδες, εκατοντάδες νεοσύλλεκτοι ζουν σε μια ιδιαίτερη στιγμή της ζωής τους μέσα σε αυτούς τους χώρους. Ακόμα, δεν υπάρχουν ασθενοφόρα οχήματα.

Το Κομμουνιστικό Κόμμα Ελλάδας στο πρόσφατο παρελθόν έχει αναδείξει πολλές φορές όλα αυτά τα θέματα με τις κοινοβουλευτικές ερωτήσεις που καταθέτει. Γνωρίζετε πολύ καλά τις διαμαρτυρίες των στρατευμένων. Δυστυχώς, όμως, δεν αντιμετωπίστηκαν, αλλά αναπαράγονται κατά τον ίδιο τρόπο.

Και σας ρωτάμε, κύριε Υπουργέ, τα εξής: Τι μέτρα προτίθεστε να πάρετε εσείς ως Υπουργείο και η Κυβέρνηση, προκειμένου να μην επαναληφθούν στις επόμενες ΕΣΣΟ τα ίδια επικίνδυνα και απαράδεκτα φαινόμενα στις συνθήκες σίτισης, υγιεινής και ασφάλειας στα κέντρα νεοσυλλέκτων; Δεύτερον, τι θα κάνετε ώστε να εξασφαλιστεί το απαραίτητο υγειονομικό προσωπικό όλο το εικοσιτετράωρο; Τρίτον, τι θα κάνετε για να καλυφθούν οι ελλείψεις σε φάρμακα, ιατρικό εξοπλισμό και ασθενοφόρα σε σχέση με τους οπλίτες που παρουσιάζονται και να υπάρχουν επαρκείς ποσότητες δωρεάν φαγητού και νερού στα γεύματα;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Ορίστε, κύριε Υφυπουργέ, έχετε τρία λεπτά για την πρωτολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, σας ευχαριστώ για την ερώτησή σας, γιατί πράγματι έχετε αναδείξει αρκετές φορές σε κοινοβουλευτικό επίπεδο το ζήτημα των συνθηκών διαβίωσης των στρατευσίμων στα κέντρα νεοσυλλέκτων και ορθά το πράττετε, καθώς με αυτόν τον τρόπο τόσο η πολιτική όσο και η στρατιωτική ηγεσία λαμβάνει υπ’ όψιν της κάποια ζητήματα τα οποία τίθενται και στον κοινοβουλευτικό διάλογο για μια σημαντική παράμετρο του θεσμού της θητείας, από την οποία κρίνεται, μεταξύ άλλων, σε πολύ μεγάλο βαθμό η ποιότητα και η αποτελεσματικότητά της.

Επιτρέψτε μου, όμως, να θέσω υπ’ όψιν σας ότι έτσι όπως αναπτύχθηκε η επιχειρηματολογία σας -άκουσα την πρωτολογία σας- μεταφέρετε μία εικόνα για τα κέντρο νεοσυλλέκτων η οποία, κατά τη γνώμη μου, απέχει από την πραγματικότητα σε αρκετά μεγάλο βαθμό. Και θα εξηγήσω τι εννοώ. Λέω ότι είναι μια εικόνα που απέχει από την πραγματικότητα, γιατί φαίνεται ότι αυτός είναι ο κανόνας και όχι, όπως θα πω εγώ, η εξαίρεση ή κάποια μεμονωμένα περιστατικά. Και το λέω αυτό, διότι και επαρκείς ποσότητες φαγητού και νερού υπάρχουν για την κάλυψη των νοσηλευτών -και αλίμονο αν δεν υπήρχε αυτό το πράγμα- και, βεβαίως, οι κανόνες υγιεινής εφαρμόζονται σε χιλιάδες στρατεύσιμους οι οποίοι μπαίνουν ανά ΕΣΣΟ, ανά δίμηνο περίπου. Βεβαίως, μπορεί να υπάρχουν αυτά τα μεμονωμένα περιστατικά. Είμαι ο τελευταίος που θα σας πει ότι όλα έχουν καλώς και ότι υπάρχει μία μαγική εικόνα. Όμως, από την άλλη, απέχει παρασάγγας το να πούμε ότι όλα είναι καταστροφικά και ότι οι νέοι μας μπαίνουν -σε εισαγωγικά θα το πω, είναι δική μου η ορολογία- σε «κολαστήριο», για να υπηρετήσουν τη θητεία τους.

Υπάρχουν, μάλιστα, πιστοποιημένα συνεργεία απολύμανσης τα οποία ανά τακτά χρονικά διαστήματα προβαίνουν τόσο σε εκτεταμένες απεντομώσεις όσο και σε μυοκτονίες για προληπτικούς λόγους και μάλιστα εφαρμόζονται όλα τα ισχυρά μέτρα υγιεινής των στρατοπέδων.

Επίσης, θα ήθελα να σας θυμίσω ότι η επαγρύπνηση όλων σε αυτό το ζήτημα πρέπει να είναι διαρκής. Μάλιστα, ως πολιτική ηγεσία εκδώσαμε μία διαταγή στις 3 Οκτωβρίου για 2023 προς όλα τα γενικά επιτελεία, προκειμένου να υπάρχουν και έκτακτοι υγειονομικοί έλεγχοι, ύστερα από αυτές τις καταγγελίες που είχαν γίνει εκείνη την περίοδο. Μάλιστα, τα αποτελέσματα όλων αυτών των ελέγχων στα κέντρα εκπαίδευσης ανέδειξαν ότι τόσο το εμπλεκόμενο προσωπικό όσο και οι διοικήσεις των κέντρων εκπαίδευσης τηρούν και κάνουν ό,τι είναι δυνατόν για την περαιτέρω αναβάθμιση του υψηλού επιπέδου υγιεινής και ασφάλειας του αεροδρομίου, όπου αυτό απαιτείται.

Όμως, θα επαναλάβω για άλλη μία φορά ότι προφανώς και υπάρχουν μεμονωμένα προβλήματα, όπως προφανώς μπορεί να υπάρχουν και στιγμιαία προβλήματα. Βεβαίως, επειδή ο εχθρός του καλού είναι πάντα το καλύτερο, θα σας πω ότι η απόσταση μεταξύ της παρουσίασης όλης αυτής της αποκαρδιωτικής εικόνας που πολλές φορές γίνεται ίσως και μέσα στον αντιπολιτευτικό, θα έλεγα, ζήλο και της πραγματικότητας νομίζω ότι είναι τεράστια.

Αν χρειαστεί, κύριε Πρόεδρε, θα επανέλθω στη δευτερολογία μου για περισσότερες διευκρινίσεις προς τον κύριο συνάδελφο.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε Παπαναστάση, έχετε τον λόγο για τρία λεπτά για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα πολύ προσεκτικά. Μακριά από εμάς οι ατεκμηρίωτες γενικεύσεις ή, αν θέλετε, ο μηδενισμός μιας κατάστασης η οποία υπάρχει. Εμείς πραγματικά μελετάμε και διασταυρώνουμε πολύ προσεκτικά κάθε πληροφορία ή καταγγελία, την οποία πραγματικά την αναδεικνύουμε όπως έχουμε υποχρέωση. Και για να μη θεωρητικολογούμε και επειδή η νέα σειρά νεοσυλλέκτων κατατάχθηκε πρόσφατα από τις 22 μέχρι τις 26 του Ιανουαρίου, θα σας αναφέρω απ’ αυτό ένα μόνο γεγονός. Στο Κέντρο Εκπαίδευσης Ειδικών Δυνάμεων στο Μεγάλο Πεύκο, πριν την κατάταξη της πρόσφατης σειράς υπήρχαν καταγγελίες ότι το φαγητό δεν επαρκεί για όλους τους στρατιώτες, που σε συνδυασμό με τη χαμηλή ποιότητά του υπήρξαν κρούσματα τροφικής δηλητηρίασης και γαστρεντερίτιδας.

Υποθέτουμε ότι το γνωρίζετε. Δεν είναι κάτι που το ξέρουμε μόνο εμείς. Υποθέτω, επίσης, ότι γνωρίζετε πως σύμφωνα με το στρατιωτικό λογιστικό σύστημα το κέρδος των κυλικείων -συνδέεται το ένα με το άλλο- από τις σχεδόν αναγκαστικές αγορές που πολλές φορές οδηγούνται να κάνουν οι στρατευμένοι, προορίζεται για την κάλυψη αναγκών συντήρησης των υποδομών των στρατοπέδων.

Αυτό το νόημα έχει το κέρδος από τα στρατιωτικά κυλικεία. Και λυπάμαι που το λέω, αλλά στρατιώτες που αμείβονται με το υπέρογκο ποσό των 8,7 ευρώ καλούνται σχεδόν αναγκαστικά να συμμετέχουν οικονομικά και στη συντήρηση των στρατοπέδων που υπηρετούν. Νομίζω ότι είναι κατανοητός ο συνειρμός. Ωθούνται οι στρατιώτες στα εξής: λίγο φαγητό, φαγητό στο ΚΨΜ. Λίγα είδη, αγορές στο ΚΨΜ. Παίρνουν 8,7 ευρώ τον μήνα.

Είναι πραγματικά απίστευτο, όμως είναι αληθινό αυτό το γεγονός. Και όλα αυτά συμβαίνουν τη στιγμή που η Κυβέρνηση διαθέτει με προθυμία και με τη σύμφωνη γνώμη, αν θέλετε, και των υπόλοιπων κομμάτων της Βουλής, αστρονομικά ποσά για τις ανάγκες του ΝΑΤΟ, ξεπερνώντας ακόμη και αυτά που το ίδιο το ΝΑΤΟ ζητάει. Επειδή δε αποκαλυπτικό είναι αυτό το γεγονός το οποίο θα σας αναφέρω, στο ΚΕΤΘ στον Αυλώνα τον Νοέμβρη του 2022 εγκαινιάστηκαν και λειτουργούν οι νέες εγκαταστάσεις του Κέντρου Εκπαίδευσης των Ενόπλων Δυνάμεων των Ηνωμένων Αραβικών Εμιράτων. Γιατί το αναφέρω αυτό που φαινομενικά είναι άσχετο; Έγιναν υπερσύγχρονες εγκαταστάσεις από τη Μονάδα Μελετών και Κατασκευών του ΓΕΕΘΑ φιλοξενίας εννιακοσίων ατόμων που σημαίνει ότι υπάρχει η υποδομή και η τεχνογνωσία αυτά τα κέντρα νεοσυλλέκτων που είναι ηλικίας εκατό και περισσότερων χρόνων, πραγματικά να εκσυγχρονιστούν.

Αυτό δείχνει στην πράξη ότι υπάρχουν όλες οι δυνατότητες να καλυφθούν οι ανάγκες των παιδιών του λαού, αλλά φαίνεται ότι άλλες είναι οι προτεραιότητες. Κατόπιν αυτών, μόνο ως ειρωνεία μπορεί να εκληφθεί η διαβεβαίωση του Υπουργού Άμυνας κ. Δένδια σε σχετικά πρόσφατη έκδοση του ΕΒΕΑ -ήταν τον περασμένο Νοέμβριο, αν δεν κάνω λάθος- ότι από τις προτεραιότητες του Υπουργείου είναι τάχα η αναβάθμιση των συνθηκών διαβίωσης του προσωπικού των Ενόπλων Δυνάμεων.

Δεν αλλάζει τίποτε. Και σε αυτήν την ΕΣΣΟ τώρα, σε αυτή τη σειρά, πάλι υπάρχουν κρούσματα. Επιτέλους, αντιμετωπίστε τα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Παρακαλώ πολύ, κύριε Υφυπουργέ, έχετε τρία λεπτά για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, το είπα και προηγουμένως. Δεν είμαι από εκείνους οι οποίοι ωραιοποιούν καταστάσεις. Προφανώς υπάρχουν και προβλήματα και δυσλειτουργίες. Νομίζω ότι θα συμφωνήσουμε ότι όταν πρέπει να συντονίσεις χιλιάδες οπλίτες, χιλιάδες νέους ανά ΕΣΣΟ, είναι βέβαιο ότι θα υπάρξουν και αυτά τα προβλήματα και οι δυσλειτουργίες. Αυτό, όμως, το οποίο σας καλώ να αναγνωρίσετε είναι ότι όταν μιλάμε για υγειονομικού ενδιαφέροντος ζητήματα, όπως για παράδειγμα στομαχικές διαταραχές, αυτά αποτελούν κάποιες μεμονωμένες περιπτώσεις. Δεν είναι ο κανόνας. Αυτό νομίζω ότι είναι, αν θέλετε, ο πυρήνας της διαφωνίας μας εδώ πέρα. Προφανώς, και μία περίπτωση να ήταν, είναι σημαντική. Όμως δεν θέλω να πάμε στο άλλο άκρο, δηλαδή να εμφανιστεί ξαφνικά όπως είπα προηγουμένως –επαναλαμβάνω, πάλι δική μου ορολογία- ότι οι νέοι μας μπαίνουν σε «κολαστήρια» -εντός εισαγωγικών- τα οποία δεν τηρούν τους κανόνες υγιεινής. Επίσης, όπου κρίνεται προηγουμένως σκόπιμο και κρίσιμο, οι διευθύνσεις υγειονομικού στέλνουν, μάλιστα, προς ενίσχυση και ειδικούς γιατρούς. Έχουν πάρει ρητή εντολή τα επιτελεία να προχωρήσουν σε αυτές τις ενέργειες.

Πολλές φορές, πράγματι, υπάρχουν και προβλήματα υδροδότησης, για τα οποία όμως πολλές φορές επίσης δεν ευθύνεται το ίδιο στρατόπεδο. Είναι ζητήματα και της τοπικής αυτοδιοίκησης, για τα οποία πολλές φορές πρέπει να είμαστε σε μία συνεννόηση και συνεργασία για να επιλυθούν.

Επιπλέον, ξέρετε πολύ καλά ότι υπάρχει ένας προληπτικός ιατρικός έλεγχος σε όλους τους νέους οι οποίοι έρχονται στα κέντρα κατάταξης και μάλιστα η παρουσία του ιατρικού προσωπικού είναι εικοσιτετράωρη, ενώ υπάρχει μάλιστα και μέριμνα να υπάρχει επάρκεια σε υγειονομικό υλικό εντός στρατοπέδου σε κάθε κέντρο νεοσυλλέκτων. Μάλιστα, στην περίπτωση των έκτακτων περιστάσεων των ιατρικών περιστατικών υπάρχουν διαθέσιμα και ασθενοφόρα για τη μεταφορά τόσο του προσωπικού, όσο και των οπλιτών, είτε σε πολιτικά, είτε σε στρατιωτικά νοσοκομεία κατά περίπτωση.

Βεβαίως, πραγματικά, αν υπάρχει στη γνώση σας κάποιο στρατόπεδο, κυρίως κέντρο νεοσυλλέκτων, το οποίο δεν διαθέτει ασθενοφόρο ή γιατρό ή ιατρική κάλυψη, παρακαλώ να μας το αναφέρετε γιατί σίγουρα θα είναι χρήσιμο και για μας. Δεν έχω υπ’ όψιν μου, ειδικά στο κομμάτι αυτό, κάπου να υπάρχει έλλειψη.

Θέλω να πω, επίσης, κλείνοντας ότι έχουμε εξαγγείλει με τον κύριο Υπουργό ένα πρόγραμμα πράγματι αναβάθμισης της θητείας πάνω σε ένα άλλο θέμα το οποίο θα έχουμε την ευκαιρία να το συζητήσουμε και σε νομοθετικό επίπεδο. Αναφέρομαι στο πρόγραμμα «Θητεία - Ευκαιρία». Είναι μια δυνατότητα στους νέους μας οι οποίοι δεν είχαν τη δυνατότητα κάτι να σπουδάσουν ή ενδεχομένως να παρακολουθήσουν, να πάρουν ένα πιστοποιητικό για την απόκτηση δεξιοτήτων, το οποίο θα τους είναι χρήσιμο την επαύριον για τον επαγγελματικό τους βίο.

Νομίζω, λοιπόν, ότι σίγουρα υπάρχουν πάρα πολλά περιθώρια, πέρα από αυτό το οποίο σας περιγράφω, να προχωρήσουμε και στην αναβάθμιση και των συνθηκών διαβίωσης. Σίγουρα, όπου υπάρχουν δυσλειτουργίες στιγμιαίες ή, αν θέλετε, προβληματικές εκείνη την περίοδο, να μπορούμε και να τις διορθώνουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κεφαλογιάννη.

Θα συνεχίσουμε με την πέμπτη με αριθμό 612/22-1-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάραπρος τον Υπουργό Αγροτικής Ανάπτυξης και Τροφίμων, με θέμα: «Αναίτια και αδικαιολόγητη μεταβολή όρων προγράμματος «LEADER»».

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Παρακαλώ πολύ, κύριε συνάδελφε, έχετε δύο λεπτά για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, το Επιμελητήριο Αιτωλοακαρνανίας με επιστολή του καταγγέλλει τη μεταβολή των όρων του προγράμματος «LEADER» των υπομέτρων 19.2 και 19.4. Ο Γενικός Γραμματέας Ενωσιακών Πόρων και Υποδομών του Υπουργείου Αγροτικής Ανάπτυξης και Τροφίμων απέστειλε προς τις Ομάδες Τοπικής Δράσης της χώρας επιστολή στις 24 Οκτωβρίου 2023 και ακολούθως μία κοινοποίηση της επιστολής, με τις οποίες –και αυτό είναι το σημαντικό- μεταβάλλεται μονομερώς το θεσμικό πλαίσιο με το οποίο είναι ενταγμένα και υλοποιούνται οριστικά και αμετάκλητα τα επενδυτικά σχέδια ιδιωτικών επιχειρήσεων και επιχειρήσεων του δημοσίου τομέα.

Συγκεκριμένα προβλέφθηκε η οριστική απένταξη των επιχειρήσεων από τα ήδη εγκεκριμένα επενδυτικά τους σχέδια, εάν εντός είκοσι πέντε εργάσιμων ημερών, ήτοι μέχρι τις 30 Νοεμβρίου 2023, δεν έχουν υποβάλει αίτημα πληρωμής του έργου τους για το αυθαίρετα καθορισμένο ποσοστό 10%.

Στο παρελθόν, όμως, ο νομοθέτης είχε καταργήσει αυτό ακριβώς το πράγμα, αναγνωρίζοντας την αντικειμενική αδυναμία για την εκπλήρωσή του. Μετά από έντονες αντιδράσεις, το μόνο που άλλαξε είναι η προθεσμία από είκοσι πέντε εργάσιμες ημέρες σε εξήντα πέντε.

Η συγκεκριμένη προθεσμία, όπως παράνομα και καταχρηστικά τίθεται για πρώτη φορά με την ως άνω επιστολή σε μία προσπάθεια μονομερούς μεταβολής των όρων του προγράμματος «LEADER» και παράνομης απένταξης των επιχειρήσεων από τα τοπικά προγράμματα, εγείρει πάρα πολλά ζητήματα σε σχέση με μία ομαλή διαδικασία ένταξης αυτών των ανθρώπων στο πρόγραμμα.

Άρα, λοιπόν, ο παράνομος και καταχρηστικός χαρακτήρας προκύπτει από τα κάτωθι, με την απόφαση του Υπουργού Αγροτικής Ανάπτυξης και Τροφίμων που δημοσιεύτηκε το 2021. Αναγνωρίζονται οι τεράστιες δυσκολίες που αντιμετωπίζουν οι μικρές επιχειρήσεις στην υλοποίηση των επενδυτικών τους σχεδίων.

Άρα, συνέπεια αυτής της αναγνώρισης, είναι στην ουσία η κατάργηση αυτού που φέρατε, εκ των υστέρων, με μία λογική απένταξης ήδη ενταγμένων προγραμμάτων την τελευταία στιγμή. Επιπλέον, με το άρθρο 15, που αφορά το χρονοδιάγραμμα υλοποίησης των πράξεων, έχουμε δύο πολύ σημαντικές ημερομηνίες, κύριε Υπουργέ, 30 Ιουνίου 2023, με αποτέλεσμα ο δικαιούχος να οφείλει σήμερα να ολοκληρώσει το επενδυτικό του έργο, στο οποίο δόθηκε παράταση μέχρι τις 30 Ιουνίου 2025, όπου επί της ουσίας μπορεί να παραταθεί για άλλα δύο έτη.

Μάλιστα, αναγνωρίζοντας η Κυβέρνηση τα προβλήματα που δημιουργούνται στις επιχειρήσεις εξαιτίας της καθυστέρησης των δημοσίων υπηρεσιών, αλλά και για λόγους ανωτέρας βίας, μπορούσε αυτή η προθεσμία να παραταθεί.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ, κύριε συνάδελφε. Έχετε περάσει τον χρόνο κατά ένα λεπτό.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι ένα λεπτό, ούτε μισό, έχετε ήδη πάρει ένα λεπτό παραπάνω.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ολοκληρώνω, κύριε Πρόεδρε, μη με διακόπτετε. Είμαι στο τέλος, σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, εγώ σας παρακαλώ! Τι τρόπος είναι αυτός;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Η προθεσμία, λοιπόν, μπορεί να παραταθεί πέρα από τις 30 Ιουνίου 2025.

Με λίγα λόγια, κύριε Υπουργέ, ενώ μέχρι πρόσφατα υπήρχε μία κατανόηση στις ασφυκτικές ημερομηνίες, όπου υπήρξαν περιπτώσεις που υπήρχε διαστολή των ημερομηνιών, τώρα εντελώς ξαφνικά και αναίτια, υπάρχει το αντίθετο με κίνδυνο απένταξης πολλών επιχειρήσεων. Το γεγονός απλά της μη υλοποίησης του 10% του έργου μέχρι τις 28 Φεβρουαρίου 2024, δεν αποτελεί σε καμμία περίπτωση σαφή και εμπεριστατωμένη τεκμηρίωση και δεν μπορεί σε καμμία περίπτωση να οδηγήσει σε απένταξη.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Τον λόγο έχει τώρα ο Υφυπουργός Αγροτικής Ανάπτυξης και Τροφίμων κ. Σταμενίτης, για τρία λεπτά για να πρωτολογήσει.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, μια μικρή εισαγωγή για το τι είναι το Μέτρο 19, για όποιον ενδεχομένως μας ακούει και δεν γνωρίζει. Το Μέτρο 19 είναι ευρύτερα γνωστό ως «LEADER» και είναι μια μέθοδος σχεδιασμού και υλοποίησης τοπικών ολοκληρωμένων αναπτυξιακών στρατηγικών με τη συμμετοχή εταίρων σε τοπικό επίπεδο, προκειμένου να αντιμετωπιστούν αποτελεσματικά οι οικονομικές, κοινωνικές, περιβαλλοντικές και δημογραφικές προκλήσεις που αντιμετωπίζουν οι αγροτικές περιοχές. Με άλλα λόγια, είναι ένα ιδιαίτερα ισχυρό εργαλείο, προκειμένου οι τοπικές κοινότητες και οι αγροτικές περιοχές να πετύχουν βιώσιμη ανάπτυξη, καινοτομία και κοινωνική συνοχή. Περιλαμβάνει δε, παρεμβάσεις δημοσίου και ιδιωτικού χαρακτήρα.

Τώρα, στο προκείμενο της ερώτησής σας. Αντιλαμβάνομαι από την τοποθέτησή σας, ότι μας προσάπτετε ότι επί Κυβερνήσεώς μας η δημόσια διοίκηση λειτουργεί καταχρηστικά και μάλιστα τιμωρητικά έναντι των επενδυτών. Θα είχε ενδιαφέρον να μας λέγατε και τον λόγο. Γιατί θα το κάναμε κάτι τέτοιο;

Το λέω αυτό, γιατί, ναι μεν, η έκκληση των ομάδων τοπικής δράσης έλαβε χώρα προς το τέλος του 2016, η διαδικασία των εντάξεων, όμως, ολοκληρώθηκε στα μέσα του 2020, δηλαδή επί Κυβερνήσεως Νέας Δημοκρατίας. Εντάξαμε πενήντα δύο τοπικά προγράμματα, για να τα απεντάξουμε μετά αυθαίρετα και χωρίς λόγο; Οι εντάξεις και για τα τρία υπομέτρα ανέρχονται στα 585.460.678 ευρώ. Ο αρχικός προϋπολογισμός της δημόσιας διοίκησης ήταν 331.700.000 ευρώ και προβήκαμε σε μια πρόσθετη κατανομή 116.136.000 ευρώ, ανεβάζοντας τον προϋπολογισμό της δημόσιας διοίκησης στα 447.836.000 ευρώ. Μια αύξηση, δηλαδή, κατά 35%. Επιπλέον αυτού, κάναμε πρόσφατα υπερδέσμευση της τάξεως των 80.000.000, τη μέγιστη δυνατή εντός των ορίων που δίνει το Υπουργείο Οικονομικών και κατά πολύ μεγαλύτερη από τα περισσότερα άλλα μέτρα. Τι σημαίνει αυτό; Μήπως ότι θεωρούμε το μέτρο πολύ σημαντικό για την ελληνική περιφέρεια και τον αγροτικό χώρο; Μήπως ότι επενδύουμε σε αυτούς που επενδύουν και οραματίζονται ή ότι πιστεύουμε σε ένα ολιστικό στρατηγικό σχέδιο ανάπτυξης της υπαίθρου του πρωτογενούς τομέα; Προφανώς, όλα τα παραπάνω. Άλλωστε, αποτελεί σταθερή στρατηγική μας, από την αρχή της διακυβέρνησης της Νέας Δημοκρατίας, η ενίσχυση και η ανανέωση των αγροτικών περιοχών τόσο σε υποδομές όσο και σε πληθυσμό.

Σας θυμίζω, ενδεικτικά, ότι με την πρόσκληση του 2021 για το μέτρο των νέων γεωργών, διπλασιάσαμε το ποσό ενίσχυσης των ενταγμένων αλλά και τον χρόνο υποχρεωτικής τους παραμονής στο επάγγελμα, με σκοπό να δημιουργήσουμε πραγματικές και βιώσιμες εκμεταλλεύσεις, να μείνουν και να επιχειρήσουν οι νέοι στον πρωτογενή τομέα.

Πώς θα επιτευχθεί αυτό, αν δεν ενισχύσουμε παράλληλα τα έργα και τις επιχειρηματικές δράσεις, όπως κάνουμε με το Μέτρο 19; Είναι κρίκοι της ίδιας αλυσίδας που θα μας οδηγήσει στην ανάπτυξη του αγροτικού χώρου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σταμενίτη.

Ο κ. Ζαμπάρας, έχει τον λόγο για τρία λεπτά για να δευτερολογήσει.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, δεν μου απαντήσατε σε απολύτως τίποτα, σε σχέση με την ερώτηση. Υπάρχει έγγραφο του Επιμελητηρίου Αιτωλοακαρνανίας που λέει αδικαιολόγητη -και θα το καταθέσω στα Πρακτικά- για τη συμβατική μονομερής μεταβολή του ρόλου του των όρων του προγράμματος «LEADER». Αυτό σας ρωτάω και σε αυτό θέλω μια απάντηση, γιατί μεταβάλατε τους όρους ενός προγράμματος, ενώ δεν υπήρχε εξαρχής, με μία συγκεκριμένη νομοθετική ρύθμιση -που θα ήθελα να μου πείτε που εδράζεται αυτό, σε ποιο νόμο εδράζεται, σε ποιο νομοθετικό πλαίσιο εδράζεται;- με αποτέλεσμα να υπάρχει ο κίνδυνος απένταξης έργων. Αυτό σας ρωτάω.

Λέει, λοιπόν, το Επιμελητήριο Αιτωλοακαρνανίας: «Οι συγκεκριμένες επιστολές του Γενικού Γραμματέα Ενωσιακών Πόρων κ. Παπαγιαννίδη αποτελούν προσπάθεια μονομερούς μεταβολής των όρων του προγράμματος «LEADER» και των σχετικών συμβάσεων που έχουν υπογραφεί, μεταξύ των επιχειρήσεων και των ομάδων τοπικής δράσης και για τους λόγους αυτούς θα πρέπει να ανακληθούν».

Αν λάβουμε υπ’ όψιν, κύριε Υπουργέ, το ξέσπασμα της πανδημίας σε σχέση με την ένταξη αυτών των προγραμμάτων, τον πόλεμο της Ουκρανίας, το ενεργειακό κόστος που έχει αυξηθεί, τον χάλυβα που αποτελεί το βασικό υλικό για την κατασκευή μηχανημάτων και εξοπλισμών για όλα αυτά τα επενδυτικά σχέδια που έχουν κατατεθεί και τρέχουν, δεν υπάρχει -αυτό σας λέω- πρακτική δυνατότητα να υποβληθεί μερικό αίτημα για υλοποίηση σε ποσοστό 10% του προϋπολογισμού. Αυτό θα έχει σαν αποτέλεσμα η υλοποίηση αρκετών επενδυτικών έργων που έχει καθυστερήσει εξαιτίας της μεγάλης καθυστέρησης των δημοσίων υπηρεσιών να πάει πιο πέρα και να απενταχθεί.

Τέλος, κύριε Υπουργέ, είναι πολύ σημαντικό και το σήμα που στέλνουμε, γιατί σε μια τέτοια περίπτωση καμμία επιχείρηση στο μέλλον δεν θα επιθυμεί να συμμετέχει σε προγράμματα που υλοποιούνται μέσω των αναπτυξιακών εταιρειών. Είναι ένα οξύ ζήτημα, ένα σοβαρό ζήτημα, περιμένω την απάντησή σας, γιατί με τον τρόπο αυτό δημιουργείται ένα ανασφαλές περιβάλλον για τις επιχειρήσεις, αφού δεν θα γνωρίζουν από δω και πέρα, πότε εσείς θα παίζετε και θα αλλάζετε τους όρους ενός προγράμματος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κύριε Υφυπουργέ, έχετε τον λόγο για τρία λεπτά για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κατ’ αρχάς, οι ερωτήσεις είναι δύο και οι απαντήσεις είναι δύο. Άρα, λοιπόν, ο Υπουργός έχει δικαίωμα να απαντήσει στις δύο αυτές ερωτήσεις και είναι απαραίτητο -επαναλαμβάνω γι’ αυτούς που μας ακούνε- να αναλύσουμε τι ήταν το Μέτρο 19.

Επανέρχομαι στο θέμα των επιστολών της Γενικής Γραμματείας του Υπουργείου μας. Κατ’ αρχάς, δεν υπάρχει καμμία καταχρηστική και μονομερής μεταβολή των όρων του προγράμματος. Αντίθετα, όπως σαφώς ορίζεται στην παράγραφο 2 του άρθρου 13 της υπ’ αριθμόν 3083/28-4-2021 ΥΑ, καθώς και στο άρθρο 12 της σύμβασης μεταξύ των οργανισμών και των δικαιούχων, όπου κατά τη διαδικασία παρακολούθησης ελέγχου της πορείας υλοποίησης της πράξης διαπιστώνονται σοβαρές αποκλίσεις ή εμπλοκές σε σχέση με την πραγματοποιθείσα πρόοδο ή τους όρους ένταξης, θα απαιτείται η ανάκληση της απόφασης ένταξης της εν λόγω πράξης.

Οι δικαιούχοι είχαν αρχικά υποχρέωση ολοκλήρωσης των πράξεων μέχρι 30 Ιουνίου 2023. Στο πλαίσιο αυτό, είχαν τη συμβατική υποχρέωση να τηρήσουν το χρονοδιάγραμμα των επιμέρους σταδίων υλοποίησης της επένδυσής τους, όπως αυτοί το είχαν δηλώσει μέσω της αίτησης στήριξης που είχαν υποβάλει στην αρχή. Το εν λόγω χρονοδιάγραμμα υλοποίησης αποτελεί ένα από τα στοιχεία της σύμβασης με τις αρμόδιες τοπικές ομάδες δράσης. Μετά από τροποποίηση της περιόδου και με την προσθήκη δύο επιπλέον ετών, δόθηκε η δυνατότητα παράτασης έως τις 30 Ιουνίου 2025. Η τροποποίηση των χρονοδιαγραμμάτων των πράξεων θα έπρεπε να ακολουθήσει τα αναγραφόμενα στα άρθρα 14, 15, 33 και 43 της υπ’ αριθμόν 1337/4-5-2022 Υπουργικής Απόφασης που αντικατέστησε την προαναφερθείσα 3083/2021.

Η αρμόδια ειδική υπηρεσία παρεμβάσεων του Υπουργείου Αγροτικής Ανάπτυξης όφειλε να ελέγξει την πρόοδο υλοποίησης των έργων, με σκοπό την εξυγίανση του προγράμματος. Η εξυγίανση του προγράμματος επιτυγχάνεται με την απένταξη πράξεων που είναι ανενεργές και δεν έχουν πραγματοποιήσει καμμία εργασία για περισσότερο από τρία χρόνια από την ημερομηνία από την οποία εντάχθηκαν στο πρόγραμμα. Διότι οι ανενεργές πράξεις δεσμεύουν ενωσιακούς πόρους οι οποίοι μπορούν να χρησιμοποιηθούν στην ενίσχυση λοιπών πράξεων του προγράμματος αγροτικής ανάπτυξης. Εναλλακτικά, αυτοί οι πόροι αν παραμείνουν δεσμευμένοι και αδιάθετοι, θα επιστραφούν στην Ευρωπαϊκή Ένωση και στόχος μας είναι η μέγιστη δυνατή απορρόφηση κονδυλίων προς όφελος της οικονομίας και της κοινωνίας.

Επιπλέον, με τη μη απορρόφηση πόρων υπάρχει ο κίνδυνος να μην επιτευχθεί το ορόσημο της κατεύθυνσης του 5% του προϋπολογισμού στο συγκεκριμένο μέτρο, ορόσημο που αποτελεί κανονιστική απαίτηση. Σημειώνεται ότι το εν λόγω μέτρο και συγκεκριμένα το υπομέτρο 19.2 παρουσιάζει σημαντική υστέρηση απορρόφησης πόρων, καθώς έως τον Ιούνιο του 2025, δηλαδή σε λιγότερο από ενάμιση χρόνο, θα πρέπει να έχουν γίνει επιπλέον απορροφήσεις ύψους τουλάχιστον 206 εκατομμυρίων ευρώ, ενώ από την αρχή υλοποίησης του υπομέτρου έως σήμερα, σε διάστημα τεσσάρων ετών δηλαδή, έχουν γίνει απορροφήσεις ύψους 246 εκατομμυρίων ευρώ, ποσοστό 54%. Στο γεγονός αυτό συμβάλλουν οι συγκεκριμένες ανενεργές πράξεις, οι οποίες έχουν δεσμεύσει πόρους.

Εξάλλου με τις επιστολές της Γενικής Γραμματείας δίνεται η δυνατότητα στους δικαιούχους που επιθυμούν να υλοποιήσουν την επένδυσή τους, αλλά δεν είχαν προβεί σε καμμία ενέργεια, να πραγματοποιήσουν εργασίες και να καταθέσουν αίτημα πληρωμής ίσο με το 10% του προϋπολογισμού του έργου έως 28 Φεβρουαρίου του 2024, ώστε να μην κριθεί ως ανενεργό. Πάρα πολλές εταιρείες έχουν προβεί σε αυτές τις πράξεις.

Εναλλακτικά οι δικαιούχοι που δεν επιθυμούν να απενταχθούν και σκοπεύουν να υλοποιήσουν την ενταγμένη πράξη τους, αλλά για διάφορους λόγους δεν θα μπορούν να επιτύχουν τον στόχο του 10% στο προκαθορισμένο διάστημα μπορούν να αιτηθούν προκαταβολής ίσης με το 10% του προϋπολογισμού του έργου τους. Συνεπώς, δόθηκε στους συγκεκριμένους δικαιούχους περιθώριο περίπου τεσσάρων μηνών από την αποστολή των παραπάνω εγγράφων από την υπηρεσία μας, ώστε να προχωρήσουν σε εργασίες και δαπάνες ή λοιπές ενέργειες προκειμένου να μην απενταχθούν οι πράξεις τους.

Κλείνοντας, να αναφέρω ότι η αποστολή των συγκεκριμένων εγγράφων δεν συνάντησε αντιδράσεις και βρήκε ανταπόκριση από το σύνολο σχεδόν των ομάδων τοπικής δράσης και των δικαιούχων, οι οποίες είτε έστειλαν αίτημα πληρωμής ή προκαταβολής, είτε δήλωσαν ότι επιθυμούν να απενταχθούν, αποδεσμεύοντας πόρους οι οποίοι θα κατευθυνθούν για να καλύψουν την υπερδέσμευση για τα ενταγμένα.

Τέλος, τα έγγραφα της Γενικής Γραμματείας είναι σύμφωνα με το ισχύον θεσμικό πλαίσιο, ήταν σε συγκεκριμένη λογική, δεν απέκλεισαν κανέναν δικαιούχο, που θέλει να υλοποιήσει το έργο για το οποίο εντάχθηκε και κινητοποίησαν όσους είχαν καθυστερήσει και αποδέσμευσαν πόρους που θα χάνονταν άδικα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Παρακαλώ μόνο να τηρείται ο χρόνος.

Θα συνεχίσουμε με την ένατη με αριθμό 599/21-1-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Φραγκίσκου Παρασύρη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις αμπελουργών Ηρακλείου των οποίων η παραγωγή καταστράφηκε από τον περονόσπορο». Θα απαντήσει ο κ. Διονύσιος Σταμενίτης.

Κύριε συνάδελφε, έχετε τον λόγο για την πρωτολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε το έντονα αρνητικό περιβάλλον στο οποίο κινήθηκε η αμπελοοινική περίοδος του 2023, τις σοβαρές ζημιές οι οποίες προκλήθηκαν λόγω του περονόσπορου και του καύσωνα. Παρά τις όποιες προσπάθειες και παρεμβάσεις επιχείρησαν να κάνουν οι αμπελουργοί, τελικά από ό,τι διεφάνη δεν μπόρεσαν να αντιμετωπίσουν αυτά τα φαινόμενα.

Σύμφωνα και με τις ανακοινώσεις του ΚΕΟΣΟΕ, αλλά και με τα πορίσματα που έχει η Ένωση Αγροτικών Συνεταιρισμών, η περσινή παραγωγή έπεσε στους χίλιους πεντακόσιους τόνους σταφυλιών από τους πέντε χιλιάδες τόνους, που ήταν τα προηγούμενα χρόνια και μάλιστα με πολύ χαμηλότερης ποιότητας σταφύλια.

Σε επίκαιρη ερώτηση του Βουλευτή Αχαΐας εσείς είχατε πει ότι πράγματι αυτές οι φυτοπαθολογικές προσβολές δεν αποζημιώνονται από τον ΕΛΓΑ. Είναι γνωστό αυτό. Δεσμευτήκατε ωστόσο από το Βήμα της Βουλής ότι στο τέλος της περιόδου θα αξιολογήσετε την κατάσταση, θα εκτιμήσετε τις ζημιές και οσονούπω θα αποζημιώνατε και τους δικαιούχους. Επειδή από τότε έχει περάσει πάρα πολύ μεγάλο διάστημα -την 1η Δεκεμβρίου σας κατέθεσα και εγώ μια ερώτηση σχετικά και δεν απαντήθηκε- σας ερωτώ: Τι σκοπεύει τελικά να κάνει το Υπουργείο σχετικά με τον περονόσπορο και τους αμπελουργούς; Είναι στις προθέσεις του να αποζημιώσει την παραγωγή που καταστράφηκε λόγω του περονόσπορου και σε περίπτωση θετικής απάντησης, σε ποιο στάδιο είναι η διαδικασία; Με δεδομένο ότι ο ΕΛΓΑ δεν μπορεί να αποζημιώσει, από πού θα βγουν αυτά τα χρήματα;

Το δεύτερο, που είναι πάρα πολύ σημαντικό, αφορά στην αναδιάρθρωση και στην αναθεώρηση του ΕΛΓΑ. Ακούγονται πάρα πολλά σχετικά με τον κανονισμό του ΕΛΓΑ. Επειδή έχετε πει και εσείς, έχει πει και η πολιτική ηγεσία του Υπουργείου ότι ο ΕΛΓΑ είναι στη φάση της αναθεώρησης, θα ήθελα να μας πείτε σε ποια φάση είναι, αν οι ασθένειες αυτού του τύπου οι οποίες τα τελευταία χρόνια μας ταλαιπωρούν θα ενταχθούν, έτσι ώστε να φτιάξουμε έναν ΕΛΓΑ αναθεωρημένο ο οποίος θα μπορεί να διασφαλίζει και σιγουριά και ασφάλεια μέσα στις νέες κλιματολογικές συνθήκες που βιώνει η χώρα μας, που βιώνει η αγροτική μας παραγωγή, η αγροτική μας οικονομία, έτσι ώστε να μπορέσουν να αντεπεξέλθουν και να μην έχουμε ένα ΕΛΓΑ ο οποίος θα αποζημιώνει μόνο τις χαλαζοπτώσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, στην ερώτησή σας αναφέρεστε στη μειωμένη παραγωγή των αμπελιών λόγω καύσωνα και περονόσπορου. Οπότε θα αναφερθώ ξεχωριστά στους δύο αυτούς παράγοντες.

Κατ’ αρχάς ο καύσωνας είναι ασφαλιστικά καλυπτόμενη ζημιογόνος αιτία. Επομένως οι ζημιές που προκαλεί, αποζημιώνονται από τον ΕΛΓΑ. Εν προκειμένω σύμφωνα με τα στοιχεία του αρμόδιου υποκαταστήματος του ΕΛΓΑ στην Περιφερειακή Ενότητα Ηρακλείου για τις ζημιές που προκλήθηκαν στα αμπέλια από διάφορα ασφαλιστικά καλυπτόμενα ζημιογόνα αίτια, αλλά κατά κύριο λόγο από τον καύσωνα του Ιουλίου του 2023, έγιναν τετρακόσιες αναγγελίες και υποβλήθηκαν έξι χιλιάδες τετρακόσιες δηλώσεις ζημιάς. Το έργο των εκτιμήσεων ολοκληρώθηκε εγκαίρως και ήδη έχουν κοινοποιηθεί το 50% των πορισμάτων. Το επόμενο χρονικό διάστημα αναμένεται να ολοκληρωθεί η κοινοποίησή τους.

Ο ΕΛΓΑ προγραμματίζει την καταβολή αποζημιώσεων στους δικαιούχους παραγωγούς για διάφορα αίτια, μεταξύ των οποίων και ο καύσωνας στο αμέσως επόμενο χρονικό διάστημα. Το Διοικητικό Συμβούλιο του ΕΛΓΑ μάλιστα συνεδριάζει την Τετάρτη 31 Ιανουαρίου και αποφασίζει για τις πληρωμές των παραγωγών σε ολόκληρη τη χώρα και φυσικά πάντοτε στο 100% του ποσού που προβλέπεται στο πόρισμα και σε μια εφάπαξ πληρωμή. Ως εκ τούτου διαψεύδονται για πολλοστή φορά οι Κασσάνδρες που ήθελαν τον οργανισμό αυτήν τη φορά είτε να αφήνει απλήρωτους τους παραγωγούς είτε να πληρώνει τους παραγωγούς σε δόσεις και χαμηλότερα απ’ ό,τι προβλέπει το πόρισμα.

Σας λέω, λοιπόν, με βεβαιότητα ότι ούτε το ένα θα συμβεί ούτε το άλλο. Εμείς άλλωστε είμαστε αυτοί που την προηγούμενη τετραετία δώσαμε 400 εκατομμύρια ευρώ στον ΕΛΓΑ για την ενίσχυση της ρευστότητάς του, ενεργοποιώντας για πρώτη φορά το άρθρο 7 του ν.3877/2010. Έτσι εξορθολογίσαμε τη λειτουργία του οργανισμού, επαναφέραμε το καθεστώς αποζημιώσεων σε εφάπαξ πληρωμή εντός δώδεκα μηνών από την ολοκλήρωση της ζημιάς, σε αντίθεση με την πρακτική του ΣΥΡΙΖΑ που κατέβαλε την αποζημίωση σε τρεις δόσεις -70%, 20% και 10%- και εξοφλούσε τον παραγωγό έως και δεκαοκτώ μήνες μετά από την εκδήλωση της ζημιάς.

Ας δούμε τώρα τι συμβαίνει με τον περονόσπορο. Όπως ορθά αναφέρατε, έχω πράγματι απαντήσει από αυτό εδώ το Βήμα ξανά για το θέμα του περονόσπορου στα αμπέλια σε ερώτηση άλλου συναδέλφου και –όπως, επίσης, ορθά αναφέρετε- είχα αναφέρει ότι πρόκειται για μη καλυπτόμενο ασφαλιστικό ζημιογόνο αίτιο, διότι σύμφωνα με την ισχύουσα νομοθεσία αποζημιώνονται μόνο οι άμεσες ζημιές στην παραγωγή που οφείλονται σε ασφαλιστικά καλυπτόμενα αίτια. Δεν αποζημιώνονται οι δευτερεύουσες ή αυτές που οφείλονται σε μη ασφαλιστικά καλυπτόμενα αίτια. Ως εκ τούτου, φυτοπαθολογικές προσβολές, όπως ο περονόσπορος, δεν καλύπτονται ασφαλιστικά. Σημειώνω ότι η ισχύουσα νομοθεσία είναι ο ν.3877/2010 και ο Κανονισμός Ασφάλισης Φυτικής Παραγωγής, δηλαδή νόμος που έφερε το ΠΑΣΟΚ. Επίσης, όμως, είναι αληθές ότι υπάρχει ευρύ πρόβλημα από τον περονόσπορο στα αμπέλια λόγω του συνδυασμού καιρικών συνθηκών σε διάφορες περιοχές της χώρας.

Και το γνωρίζουμε αυτό τόσο από τις αρμόδιες υπηρεσίες όσο και από τους αγροτικούς φορείς που έχουν κατά καιρούς συναντηθεί με όλη την πολιτική ηγεσία του Υπουργείου μας και έχουν αποτυπώσει την εικόνα και έχουν καταθέσει την ανησυχία τους, ανησυχία που σαφώς συμμεριζόμαστε.

Το αμπέλι είναι μια σημαντική καλλιέργεια στη χώρα μας που επηρεάζει αναλόγως το σύνολο της αγροτικής οικονομίας, αλλά και τις τοπικές οικονομίες. Δεν είναι άλλωστε τυχαίο ότι, κατά την περίοδο διακυβέρνησης της Νέας Δημοκρατίας, για τις αμπελοκαλλιέργειες έχουν δοθεί έκτακτες κρατικές ενισχύσεις συνολικού ύψους 34.431.000 ευρώ. Εξ αυτών στην Περιφερειακή Ενότητα Ηρακλείου, συγκεκριμένα, έχει κατευθυνθεί 1,5 εκατομμύριο ευρώ.

Αυτό ως δείγμα γραφής της Κυβέρνησής μας και της πολιτικής της για τη στήριξη των πληττώμενων κλάδων του πρωτογενούς τομέα.

Στη δευτερολογία θα επιστρέψω στο παρόν θέμα του περονόσπορου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Παρασύρη, έχετε τρία λεπτά για τη δευτερολογία σας.

**ΦΡΑΓΚΙΣΚΟΣ ΠΑΡΑΣΥΡΗΣ:** Κύριε Υπουργέ, εγώ σας έκανα μια ερώτηση για τον περονόσπορο, βέβαια. Εσείς μου απαντήσατε επί όλων των άλλων. Πρέπει να γνωρίζουμε σε ποιο πολιτικό περιβάλλον βρισκόμαστε κάθε φορά και σε ποια κοινωνική συνθήκη απαντάμε αυτά που απαντάμε. Γιατί το λέω αυτό;

Διότι φέτος στην Κρήτη έχουμε ακαρπία ελιάς -και σε όλη την Ελλάδα-, καύσωνα στα αμπέλια, περονόσπορο, περικοπή επιδοτήσεων -επειδή είναι μεταβατική χρονιά-, αύξηση του κόστους παραγωγής και εξαιρετικά μεγάλη αύξηση του κόστους ζωής. Αυτό καταλαβαίνετε ότι επιβαρύνει εξαιρετικά τους ανθρώπους οι οποίοι κατοικούν στην ύπαιθρο και ασχολούνται με την αγροτική οικονομία. Συνεπώς, οι ερωτήσεις, όταν γίνονται, θα πρέπει να απαντώνται και πολύ πιο συγκεκριμένα.

Άρα, μας λέτε ότι ο περονόσπορος δεν θα αποζημιωθεί. Γιατί; Γιατί στην περιφέρεια, σε συνδυασμό με τον τοπικό ΕΛΓΑ, φτιάχτηκαν επιτροπές για να γίνει μια εκτίμηση, να γίνει μια αποτύπωση του φαινομένου και είχαμε όλοι μια αίσθηση -και νομίζω ότι αυτή ήταν και η αίσθηση των αμπελουργών- ότι όλος αυτός ο φάκελος έχει με κάποιον τρόπο δρομολογηθεί;

Θα μου πείτε εσείς, αλλά 15,7 εκατομμύρια απελευθέρωσε, ξεκλείδωσε η Κομισιόν και σε συνδυασμό με την προσαύξηση 200% από εθνικούς πόρους, θα μπορούσε να φτάσει τα 47 εκατομμύρια -έτσι ώστε να μην τεθούν ζητήματα εξάντλησης των ορίων του De minimis- και από εκεί θα μπορούσε να δοθεί, σε ύψος 47 εκατομμυρίων ευρώ, να καλυφθούν κάποιες από τις αποζημιώσεις που αφορούσαν στον περονόσπορο, έκτακτες δηλαδή, αποζημιώσεις σε αμπελουργούς, οι οποίοι υπέστησαν αυτή την έκτακτη εισβολή του περονόσπορου.

Θέλω να σας πω κατ’ αρχάς, γιατί βάλατε πολλά ζητήματα σε σχέση με τον ΕΛΓΑ και εκθειάσατε τις πολιτικές σας, ότι δεν είστε μια Κυβέρνηση λίγων μηνών, είστε μια Κυβέρνηση πέντε ετών. Το θέμα το γνωρίζετε κι εμείς το έχουμε αναδείξει με κάθε τρόπο και σε κάθε στιγμή. Δώσατε, στις 25 Ιανουαρίου, 4,7 εκατομμύρια αποζημιώσεις για το 2022.

Σας βγάλαμε μια ανακοίνωση -ο συνάδελφος Μανόλης Χνάρης ως τομεάρχης αγροτικής ανάπτυξης του ΠΑΣΟΚ- για οριζόντια περικοπή ποσοστού κατά 35%, στις πλημμύρες του Σεπτέμβρη, για τις αποζημιώσεις του ΕΛΓΑ. Για το πρόγραμμα «ΑΜΑΛΘΕΙΑ» -δεν είχα στόχο να τα πω, αλλά μιας και εκθειάσατε το έργο σας, θα σας πω τι μένει-, με ερώτηση που σας έχουμε καταθέσει και μας είπατε, με αυτοματοποιημένο ηλεκτρονικό μήνυμα: «Οι δικαιούχοι θα λάβουν τις απαντήσεις», ακόμη δεν έχουμε λάβει καμμία απάντηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Προφανώς το Υπουργείο Αγροτικής Ανάπτυξης δεν είναι ένα Υπουργείο επιδοτήσεων. Γι’ αυτό σας κάνω και την ερώτηση πώς σκέφτεστε και σε τι στάδιο είναι η διαβούλευση για την αναθεώρηση του ΕΛΓΑ, του κανονισμού του από τη μια και από την άλλη, αφού δεν μπορείτε να καλύψετε τις ανάγκες του αγροτικού τομέα σε σχέση με τις αποζημιώσεις, δώστε έναν δρόμο, έναν προσανατολισμό σε αυτό, στον κόσμο ο οποίος αγωνιά για το τι θα φυτέψει, πώς θα το φυτέψει, με συμβουλευτική υποστήριξη και με υποστήριξη από έναν οργανισμό, ο οποίος θα είναι δίπλα του και όχι ο ΕΛΓΑ, ο οποίος αποζημιώνει μόνο επιμέρους ζητήματα τα οποία είναι ξεπερασμένα από τις κλιματολογικές συνθήκες σήμερα.

Ναι, πράγματι, δεν πρέπει να είστε ένα Υπουργείο επιδοτήσεων, πρέπει να είστε ένα Υπουργείο φάρος, οδηγός για την αγροτική ανάπτυξη της χώρας κι εμείς αυτό θα θέλαμε, αλλά αποδείξτε το.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παρασύρη.

Παρακαλώ πολύ, κύριε Υφυπουργέ, τρία λεπτά για τη δευτερολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αν θεωρείτε ελάχιστα τα 400 εκατομμύρια ευρώ, που πρώτη φορά πήγαν από τον κρατικό προϋπολογισμό στον ΕΛΓΑ, αυτό θα πρέπει να το πείτε στους παραγωγούς. Για πρώτη φορά 400 εκατομμύρια ευρώ πήγαν στον ΕΛΓΑ από τον κρατικό προϋπολογισμό και αλλάξαμε τον τρόπο πληρωμής.

Λοιπόν, στην ερώτησή σας αναφέρει και καύσωνα και περονόσπορο και απαντώ συγκεκριμένα. Όπως είχα πει πάλι εδώ, για να είμαστε ακριβείς στο τι λέμε και στο τι διαβάζετε από τις απαντήσεις, ο ΕΛΓΑ παρακολουθεί την εξέλιξη της καλλιέργειας σε όλες τις περιοχές όπου υπήρχε πρόβλημα και συνέλεξε στοιχεία. Σε επίπεδο χώρας, τα μέχρι στιγμής δεδομένα, οι ζημιές κυμαίνονται από 50% μέχρι 70% για τις συμβατικές καλλιέργειες, ενώ για τις βιολογικές φθάνουν στο 90% με 100%.

Σε συνδυασμό με τα στοιχεία και άλλων υπηρεσιών, όπως των ΔΑΟΚ, θα έχουμε τη δυνατότητα ακριβέστερης αποτύπωσης της κατάστασης ανά περιοχή και εξεύρεσης του βέλτιστου δυνατού χρηματοδοτικού εργαλείου, μελετώντας για κάθε ένα τις προϋποθέσεις ένταξης, αλλά και το οικονομικό όφελος, πάντοτε εντός των ορίων του δημοσιονομικού και νομικού πλαισίου του εθνικού και ενωσιακού. Αυτό ακριβώς απάντησα, αυτό ακριβώς απαντώ και σε εσάς.

Και μάλιστα, σε αυτή τη λογική του κοινού πλαισίου εθνικών και ευρωπαϊκών δυνατοτήτων και επιλογών, με πρωτοβουλία του Έλληνα Υπουργού Αγροτικής Ανάπτυξης και Τροφίμων κ. Αυγενάκη, συγκλήθηκε την περασμένη Τετάρτη 24 Ιανουαρίου συνεδρίαση των Υπουργών Γεωργίας και Αλιείας των εννέα χωρών του ευρωπαϊκού νότου. Η ομάδα συγκλήθηκε για πρώτη φορά για την αντιμετώπιση ζητημάτων του πρωτογενούς τομέα, ζητημάτων που είναι απόρροια της κλιματικής αλλαγής.

Σκοπός της συνάντησης είναι οι συμμετέχουσες χώρες να συντονίσουν τα βήματά τους και να αναλάβουν κοινές πρωτοβουλίες και συνεργασίες με στόχο τις συνέργειες που θα φέρουν αποτελεσματικότερες και μακροπρόθεσμες λύσεις.

Στην ελληνική ατζέντα πρωτεύουσα θέση είχε το θέμα του περονόσπορου στο αμπέλι και της ακαρπίας στην ελιά. Οι ελληνικές θέσεις αγκαλιάστηκαν από το σύνολο των χωρών για οικονομική στήριξη των αγροτών, των οποίων το εισόδημα συρρικνώνεται σημαντικά, για συνεργασία των ερευνητικών ινστιτούτων και φορέων για τη βελτίωση της ανθεκτικότητας των ποικιλιών και για αξιοποίηση του ποσοστού 2% από την ΚΑΠ για ανακούφιση των ζημιωθέντων από την κλιματική κρίση. Συμφωνήθηκε, μάλιστα, η δημιουργία ενός νέου μηχανισμού που θα απαντά σε τέτοια φαινόμενα άμεσα και χωρίς καθυστερήσεις. Τον Φεβρουάριο η συνάντηση θα επαναληφθεί για να προχωράμε με κοινό μέτωπο και αλληλεγγύη.

Παράλληλα, σε εθνικό επίπεδο δρομολογήσαμε μια διαρθρωτική αναμόρφωση του γεωργοασφαλιστικού συστήματος και τη νομοθέτηση ενός νέου, εκσυγχρονισμένου και βελτιωμένου κανονισμού του ΕΛΓΑ. Οι δύο μελέτες που έγιναν για τον σκοπό αυτό περιλαμβάνουν την αξιολόγηση νέων κινδύνων, νέων μορφών ασφάλισης και τις δυνατότητες αξιοποίησης των διαθεσίμων από τη νέα ΚΑΠ εργαλείων διαχείρισης κινδύνου.

Σε αυτή τη βάση σχεδιάζουμε το ανανεωμένο, εκσυγχρονισμένο σύστημα γεωργικών ασφαλίσεων ευέλικτο, αξιόπιστο και οικονομικά βιώσιμο που θα ανταποκρίνεται περισσότερο στις σύγχρονες ανάγκες και απαιτήσεις των γεωργών και των κτηνοτρόφων.

Όπως έχει ανακοινώσει ο Υπουργός Αγροτικής Ανάπτυξης και Τροφίμων, εντός των επόμενων μηνών θα κατατεθεί το σχετικό νομοσχέδιο προς ψήφιση στη Βουλή. Επομένως, πού καταλήγουμε; Όχι μόνο γνωρίζουμε και αναγνωρίζουμε το πρόβλημα, αλλά το βγάζουμε από τα σύνορά μας και το καθιστούμε πρόβλημα κοινό με τους εταίρους μας.

Άραγε, αν θέλαμε να το αγνοήσουμε ή αν θέλαμε να προσπεράσουμε το πρόβλημα, θα το κοινοποιούσαμε, θα του δίναμε τέτοια διάσταση; Η απάντηση είναι προφανής και είναι όχι. Αντίθετα, το αναδεικνύουμε για να το αντιμετωπίσουμε. Εκμεταλλευόμαστε την ισχύ της αλληλεγγύης και εξαντλούμε όλες τις εθνικές και ενωσιακές επιλογές, για να καταλήξουμε στην πιο ωφέλιμη λύση για τους Έλληνες αμπελουργούς.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ στον κ. Σταμενίτη.

Θα συνεχίσουμε με την τρίτη με αριθμό 584/16-1-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεώργιου Νικητιάδη προς τον Υπουργό Προστασίας του Πολίτη με θέμα: «ΕΔΕ κατά αστυνομικών στην Κω που έκλεισαν λακκούβα».

Παρακαλώ πολύ, κύριε συνάδελφε.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, η Κως έχει σαράντα χιλιάδες μόνιμους κατοίκους και εκατόν είκοσι χιλιάδες επισκέπτες επί επτά μήνες, δηλαδή επί επτά μήνες διακινούνται στο οδικό δίκτυο της Κω εκατόν εξήντα χιλιάδες άνθρωποι.

Το περιφερειακό οδικό δίκτυο της Κω βρίσκεται σε τραγική κατάσταση. Θα σας πω μόνο τούτο: Προχθές ήμουν στην Κω και σε μια συζήτηση που είχα με έναν σεβάσμιο ιερέα ήρθε η κουβέντα για το οδικό δίκτυο και το περίφημο πρόβλημα με τις λακκούβες. Μου είπε ότι ο ίδιος μέτρησε από το σπίτι του μέχρι την εκκλησία που πηγαίνει, σε μια απόσταση οκτώ χιλιομέτρων, εκατόν δεκατρείς λακκούβες, άλλες μεγαλύτερες, άλλες μικρότερες. Τα στοιχεία στη διάθεσή σας.

Στην περιοχή Μεσαριά της Κω, για την οποία μιλάμε, υπήρχε πρόβλημα, για έναν περίπου μήνα, με μια μεγάλη λακκούβα. Ειδοποιούσαν συνέχεια την αστυνομία, έπεφταν αυτοκίνητα, μηχανάκια, σπάγανε λάστιχα, σπάγανε σασί. Υπήρχε διαρκώς ένας κίνδυνος. Στις 7 Ιανουαρίου γίνεται εκ νέου κλήση στο «100» και μεταβαίνουν εκεί δύο αστυνομικοί. Με παρότρυνση των κατοίκων, με τη βοήθεια των κατοίκων αναλαμβάνουν εθελοντικώς αυτοί οι άνθρωποι να κλείσουν τη συγκεκριμένη λακκούβα στην περιοχή Μεσαριά, που είναι στην αρμοδιότητα του περιφερειακού δικτύου.

Τι ακολουθεί; Η πολιτεία, διά του κυρίου περιφερειάρχη, προβαίνει σε ανακοίνωση, όπου λίγο πολύ ζητάει την παραπομπή αυτών των ανθρώπων, τους κατηγορεί για αυτοδικία. Αφήνω τη λέξη «αυτοδικία». Προφανώς δεν έχει σχέση με τη νομική επιστήμη ο περιφερειάρχης και ανέφερε «αυτοδικία».

Εσείς σε αυτή την περίπτωση, ενώ περιμέναμε μια αντίδραση θετική, διατάσσετε προφορική διοικητική εξέταση, όχι ΕΔΕ που γράφω στην επίκαιρη ερώτησή μου, γιατί αυτή ήταν η αρχική μου πληροφόρηση, αλλά ούτως ή άλλως αυτοί οι αστυνομικοί εγκαλούνται και πρέπει να δώσουν μια προφορική απάντηση για το τι έγινε.

Το ερώτημά μου, λοιπόν, είναι: Θεωρείτε εσείς, ότι διέπραξαν αυτοδικία οι συγκεκριμένοι αστυνομικοί; Συμφωνείτε ότι αντί να εγκαλούμε τους αστυνομικούς θα πρέπει να κυνηγήσουμε αυτούς που πραγματικά είναι υπαίτιοι για τη δημιουργία ενός τέτοιου οδικού δικτύου επικίνδυνου, εν δυνάμει, για τους ανθρώπους;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ τον κ. Νικητιάδη.

Παρακαλώ πολύ, κύριε Υφυπουργέ, έχετε τρία λεπτά για την πρωτολογία σας. Σημαντικό θέμα οι λακκούβες.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Νικητιάδη, αντιλαμβάνομαι τους προβληματισμούς και τις ανησυχίες για την κατάσταση του περιφερειακού οδικού δικτύου της Κω, αλλά δεν είμαι σε θέση ούτε να σας απαντήσω για τα έργα τα οποία έχει σε εξέλιξη η περιφέρεια ούτε μπορώ να ασκήσω οποιαδήποτε κριτική πάνω σε αυτό το σημείο. Με ενδιαφέρει, όμως, και πρέπει να σας απαντήσω κατά το σκέλος που αφορά στη συμπεριφορά των αστυνομικών που έκαναν αυτή την παρέμβαση την οποία εσείς περιγράψατε.

Πρέπει να σας πω, λοιπόν, ότι το ένστολο προσωπικό της Ελληνικής Αστυνομίας έχει αυξημένο καθήκον υπακοής και νομιμοφροσύνης και το υπηρεσιακό αυτό καθήκον επεκτείνεται και εκτός διατεταγμένης υπηρεσίας, επιβάλλοντας την τήρηση του Συντάγματος, των νόμων, των διαταγών της υπηρεσίας και κάθε άλλης χρηστής συμπεριφοράς που πρέπει να τηρεί ο αστυνομικός, λόγω της ιδιότητάς του.

Πρέπει να ελέγχεται κάθε παράνομη, αντικοινωνική, απρεπής συμπεριφορά και δική μας υποχρέωση είναι να παρακολουθούμε συνεχώς όλα τα ανά την επικράτεια περιστατικά και να διερευνούμε κάθε καταγγελία ή κάθε πληροφορία.

Προσοχή, εγώ δεν μπορώ να υιοθετήσω εκ των προτέρων αν εδώ πέρα υπάρχει οποιαδήποτε παράνομη πράξη ή ακόμα και κάποιο πειθαρχικό παράπτωμα. Όμως, για την προάσπιση του κύρους και των θεσμών, η Ελληνική Αστυνομία πρέπει να κάνει διερεύνηση κάθε υπόνοιας παραβατικής συμπεριφοράς εκ μέρους του προσωπικού της και πρέπει να διερευνώνται όλες οι αιτιάσεις, όλα τα καταγγελλόμενα και πιθανές επίμεμπτες πράξεις αστυνομικών.

Τι έγινε στην προκειμένη περίπτωση; Εδώ δεν μιλάμε για καταγγελία περιφερειάρχη. Στις 8-1-2024 αναρτήθηκε ένα άρθρο στην ηλεκτρονική εφημερίδα «Το βήμα της Κω», που έχει τον τίτλο: «Αστυνομικοί σταμάτησαν μπετονιέρα για να κλείσουν λακκούβες στη Μεσαριά». Θα το δώσω και για τα Πρακτικά.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως αντιλαμβάνεστε εδώ, η καταγγελία δεν αφορά μόνο στο γεγονός ότι κάποιοι αστυνομικοί έκλεισαν μια λακκούβα. Η καταγγελία λέει ότι οι αστυνομικοί σταμάτησαν μπετονιέρα για να κλείσουν τη λακκούβα. Εγώ επαναλαμβάνω και πάλι ότι δεν μπορώ να υιοθετήσω τίποτα από όλα αυτά και δεν υιοθετούμε τίποτα από όλα αυτά.

Τι πρέπει να κάνουμε, όμως, σε αυτή την περίπτωση; Προφανώς και το αντιληφθήκατε ότι δεν κάναμε πειθαρχική δίωξη και ΕΔΕ. Άρα, η απάντηση είναι ναι, δεν κάναμε τέτοιο πράγμα. Έπρεπε, όμως, να διερευνήσουμε, να μην αφήσουμε καμμία σκιά στη συγκεκριμένη υπόθεση.

Δόθηκε, λοιπόν, στις 11 Ιανουαρίου του 2024 διαταγή της Γενικής Περιφερειακής Αστυνομικής Διεύθυνσης Νοτίου Αιγαίου και διατάχθηκε από τη Β΄ Διεύθυνση Αστυνομίας Δωδεκανήσου η διενέργεια προκαταρκτικής διοικητικής εξέτασης προς διερεύνηση της εν λόγω υπόθεσης, σύμφωνα με τα άρθρα 21, 22, 24 παράγραφος 1 εδάφιο Α του προεδρικού διατάγματος 120 του 2008.

Τι διερευνάται σε αυτή την περίπτωση σύμφωνα με τον νόμο; Σε περίπτωση που πιθανολογείται ή δεν υπάρχουν σαφείς ενδείξεις, να δούμε δηλαδή, αν πρέπει να ασκηθεί κάποια πειθαρχική δίωξη ή αν πρέπει να διαταχθεί ΕΔΕ στη συγκεκριμένη περίπτωση.

Άρα, λοιπόν, νομίζω ότι αυτό που κάναμε είναι να μην αφήσουμε καμμία σκιά, να διερευνήσουμε αυτό που λέει ένα site εκεί και να έχουμε πλήρη διαλεύκανση αυτής της υπόθεσης.

Στην ερώτηση, λοιπόν, αυτή -παίρνω και λίγο χρόνο από τη δευτερολογία μου, κύριε Πρόεδρε- δεν υπάρχει ΕΔΕ, υπάρχει διερεύνηση σε προκαταρκτικό στάδιο, άρα καμμία πειθαρχική δίωξη προς το παρόν. Στο δεύτερο ερώτημα, αν πρέπει να διώκονται αυτοί που θέτουν σε κίνδυνο την ασφάλεια των οδηγών, προφανώς, όταν υπάρχει μια τέτοια καταγγελία και όταν διαπιστώνουμε κάτι τέτοιο, προφανώς, η ελληνική αστυνομία θα διώκει όποιον θέτει σε κίνδυνο την ασφάλεια των οδηγών και προφανώς, στο δεύτερο σκέλος -γιατί βάζετε και δεύτερο σκέλος- του ερωτήματος, αν πρέπει να τιμωρούμε όσους προσπαθούν εθελοντικά, ο εθελοντισμός είναι κάτι το οποίο είναι γενικότερα αποδεκτό και εμείς αποδεχόμαστε. Αλλά η καταγγελία εδώ πέρα δεν αφορούσε μόνο εθελοντισμό και αυτό έπρεπε να διερευνήσουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Παρακαλώ πολύ, κύριε Νικητιάδη, έχετε τρία λεπτά για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Αντιλαμβάνομαι ότι το πνεύμα του Υπουργείου, από τα συμφραζόμενά σας, είναι ότι ακόμα και στις συνταγματικές υποχρεώσεις των αστυνομικών οργάνων συμπεριλαμβάνεται η προστασία του δημόσιου αγαθού, ακόμα και αν δεν περιγράφεται στενά στις αρμοδιότητές του και χαίρομαι γι’ αυτό.

Θέλω, όμως, να σας θυμίσω αντίστοιχες περιπτώσεις: αστυνομικοί συγκεντρώνουν χρήματα για να ζευγάρι που έπεσε θύμα απάτης και ληστείας και προβαίνουν σε μια πράξη αγαθοεργίας. Τι κάνει το Υπουργείο σας; Τους βραβεύει με Υπουργό τον κ. Θεοδωρικάκο. Ξανά αστυνομικοί σε άλλη περίπτωση συγκεντρώνουν πάλι χρήματα για ένα ζευγάρι ανθρώπων που δεν είχαν καν παπούτσια να φορέσουν. Και πάλι το Υπουργείο σας, προς τιμήν του, βραβεύει τους συγκεκριμένους αστυνομικούς.

Στην περίπτωσή μας, η κοινή γνώμη στην Κω, στο νησί του Ιπποκράτη, μόνο μπράβο και επαίνους έχει για τους δύο αστυνομικούς. Ήρωες τους θεωρούνε αυτούς τους ανθρώπους που ανέλαβαν την πρωτοβουλία να κλείσουν τη γνωστή λακκούβα.

Εγώ θέλω να δω που βρίσκεται αυτή η εξέταση. Εικάζω ότι λογικώς πρέπει να πάει στο αρχείο. Εύχομαι να είναι έτσι τα πράγματα. Εύχομαι πραγματικά οι αστυνομικοί, που ειδικά στις νησιωτικές περιοχές, όπως η Κως και η Ρόδος, ασκούνε επιπλέον καθήκοντα χωρίς να επαρκεί ο αριθμός τους -γιατί δεν έχουν μόνο την ανεύρεση των εγκλημάτων, τη δίωξη των εγκλημάτων, αλλά έχουν και το μεταναστευτικό, και αυτοί οι άνθρωποι κάνουν διπλή δουλειά, είναι, λοιπόν, ήρωες και υπολείπεται το προσωπικό κατά πολύ αυτών που απαιτούνται για να μπορέσουν να καλύψουν τόσες αρμοδιότητες- εγώ εύχομαι το Υπουργείο πολύ γρήγορα να θέσει αυτή την υπόθεση στο αρχείο για να μην υπάρχουν και υπόνοιες ότι κάποιος περιφερειάρχης βγαίνει και δίνει γραμμή για το τι πρέπει να κάνει το Υπουργείο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Παρακαλώ πολύ, κύριε Υφυπουργέ, τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κατ’ αρχάς, κύριε Νικητιάδη, νομίζω σας απάντησα ότι δεν είχε να κάνει με οποιαδήποτε καταγγελία το φαινόμενο του περιφερειάρχη. Εδώ ήταν ένα συγκεκριμένο δημοσίευμα που εκκίνησε τη διαδικασία από την πλευρά της Ελληνικής Αστυνομίας.

Θέσατε και κάποια παραδείγματα τα οποία αφορούν στην Κυβέρνηση της Νέας Δημοκρατίας. Βλέπετε στο παρελθόν η Ελληνική Αστυνομία έπραξε αυτό που σας είπα και πριν. Δεν είμαστε αντίθετοι σε πράξεις αλληλεγγύης, σε εθελοντισμό από την πλευρά των αστυνομικών, υπό τον όρο ότι δεν προσβάλουν το κύρος και τον θεσμό της Ελληνικής Αστυνομίας. Άρα, λοιπόν, βλέπετε ότι όταν υπάρχουν τέτοιες συμπεριφορές, ναι τις επιβραβεύουμε.

Όμως, εδώ διερευνάται κάτι το οποίο είναι διαφορετικό. Είναι εντελώς διαφορετική η καταγγελία. Άρα, λοιπόν, καταλαβαίνω την ευχή την οποία κάνετε σήμερα, όμως, θα πρέπει να σας πω ότι η προκαταρκτική διοικητική εξέταση σε κάθε τέτοια διαδικασία είναι μυστική, σύμφωνα με τον νόμο, διερευνάται ανεξάρτητα, χωρίς να μπορούμε να έχουμε εικόνα ή έλεγχο. Αυτή τη στιγμή, λοιπόν, είναι σε εξέλιξη μια διαδικασία. Δεν μπορώ ούτε να προδικάσω -αυτή τη στιγμή- το αποτέλεσμα ούτε να κάνω οποιαδήποτε ευχή. Άρα αυτό που μένει είναι να διερευνηθούν, όπως πρέπει όλα τα πραγματικά περιστατικά, να δούμε κι αν αυτή η καταγγελία με τις φωτογραφίες έχει κάποια βάση κι από εκεί και πέρα θα υπάρξει απόφαση του αρμόδιου οργάνου και εφόσον -όπως λέτε- διαπιστωθεί ότι δεν έχει τελεστεί οποιαδήποτε πειθαρχική ή παράνομη πράξη, θα τεθεί στο αρχείο. Σε διαφορετική περίπτωση θα ασκηθεί πειθαρχική διαδικασία.

Ας αναμένουμε το αποτέλεσμα, με βάση την αρχή της μυστικότητας, όπως σας είπα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολακόπουλο.

Σειρά έχει η τέταρτη με αριθμό 586/16-1-2024 επίκαιρη ερώτηση δεύτερου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη προς τον Υπουργό Προστασίας του Πολίτη με θέμα: «Ανάκληση αποσπάσεων αστυνομικών που υπηρετούν στον Έβρο στο πλαίσιο της επιχείρησης ΑΣΠΙΔΑ».

Κύριε συνάδελφε, έχετε τον λόγο για δύο λεπτά για την πρωτολογία σας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, έχει μειωθεί ο πληθυσμός του Έβρου την τελευταία δεκαετία κατά δεκαεπτά χιλιάδες. Αυτό σημαίνει πληθυσμιακά έχει φύγει από τον Έβρο μια Σαμοθράκη και ένα Σουφλί.

Επίσης, πρέπει να γνωρίζετε ότι με την τελευταία μελέτη του Πανεπιστημίου Θεσσαλίας, έχουμε μια γέννηση ανά δεκαοκτώμισι θανάτους στο Δήμο Τριγώνου. Ο Δήμος Τριγώνου απαρτίζεται από δεκαεπτά χωριά στον Έβρο. Στη Δημοτική Ενότητα Μεταξάδων έχουμε μία γέννηση ανά δώδεκα θανάτους. Στον Κυπρίνο έχουμε μία γέννηση ανά εννέα θανάτους, στη Βύσσα μία γέννηση με έξι θανάτους, στο Δήμο Ορφέα μία γέννηση με τέσσερις θανάτους, στο Τυχερό μία με 3,6, να μην αναφερθώ λεπτομερώς περισσότερο και κουράσω. Στην καλύτερη περίπτωση είναι η Αλεξανδρούπολη με μία γέννηση ανά έναν θάνατο και η Ορεστιάδα με μία γέννηση ανά 1,25 θανάτους.

Αυτό σημαίνει ότι ο Έβρος ματώνει. Εργοστάσια δεν υπάρχουν, οι μεταποιητικές εταιρείες είναι πάρα πολύ λίγες και δεν υπάρχουν. Δεν κάθεται κανένας στον Έβρο πλέον. Τουναντίον η Τουρκία στην Αδριανούπολη απέναντι φτάνει σχεδόν στο μισό εκατομμύριο.

Αυτό που μας έχει απομείνει είναι ο Στρατός και η Αστυνομία που κατά την επιχείρηση «ΑΣΠΙΔΑ» το 2012, αποσπάστηκαν στον Έβρο για την πάταξη της λαθρομετανάστευσης περίπου τριακόσιοι αστυνομικοί. Οι περισσότεροι κατάγονταν από τον Έβρο. Σιγά σιγά άρχισαν να μειώνονται και να μειώνονται και φτάσαμε σήμερα στους εκατόν δέκα. Κι ενώ δεν έχει εξαλειφθεί το πρόβλημα του μεταναστευτικού -με μια έκθεση καινούργια η FRONTEX αναφέρει ότι το 2023 έχει αυξηθεί η λαθρομετανάστευση στην Ευρωπαϊκή Ένωση κατά 17% και πιάσαμε τα επίπεδα του 2016- αίφνης με την αλλαγή του Υπουργού, ανακαλούνται οι αποσπάσεις αυτών των αστυνομικών που ασκούν προανακριτικά καθήκοντα -είναι βαθμοφόροι, έχουν μπει από σχολές και σχηματίζουν δικογραφίες- ενώ είναι στα συνοριακά τμήματα άλλοι αστυνομικοί που είναι από προκηρύξεις συνοριοφύλακες που δεν μπορούν, γιατί δεν έχουν τον ανάλογο βαθμό σύμφωνα με το άρθρο 31 του Κώδικα Ποινικής Δικονομίας. Έχουν φτιάξει τη ζωή τους, έχουν φτιάξει τις οικογένειές τους, έχουν πάρει τα σπίτια τους, έχουν κάνει την οικογένειά τους και αίφνης, ενώ το πρόβλημα δεν έχει εξαλειφθεί, ανακαλούνται οι αποσπάσεις.

Θα ήθελα, λοιπόν, να μάθω για ποιον λόγο ανακαλούνται οι αποσπάσεις, εφόσον δεν έχει εξαλειφθεί το πρόβλημα της λαθρομετανάστευσης, ίσα ίσα έχει αυξηθεί; Και αν προτίθεστε να μας πείτε, εκτός του λόγου, για ποια Σώματα μιλάμε, για ποιες υπηρεσίες. Γιατί μιλάμε για τη «ΔΙΑΣ» νομίζω και για την Άμεση Δράση. Αν κάνω λάθος, διορθώστε με.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Παρακαλώ, κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε Παπαδάκη, αντιλαμβάνομαι ότι η ερώτησή σας έχει ως πυρήνα το θέμα της προστασίας των συνόρων, τη στήριξη των παραμεθόριων περιοχών και βέβαια της ενίσχυσης της δύναμης της Ελληνικής Αστυνομίας, που διατίθεται για την προστασία των συνόρων.

Αν αντιλαμβάνομαι καλά, το ερώτημα δεν αφορά αυτές καθαυτές τις μεταθέσεις των συγκεκριμένων προσώπων ατομικά, αλλά είναι ένα γενικότερο θέμα για το αν ενισχύουμε ή όχι ή αποδυναμώνουμε τις υπηρεσίες στον Έβρο.

Πρέπει να σας πω, λοιπόν, ότι αυτό το οποίο μας ενδιαφέρει είναι η αναβάθμιση της ποιότητας όλων των αστυνομικών όλων των περιοχών, και αυτό γίνεται με έναν συνολικό συστηματικό και υπεύθυνο σχεδιασμό της οργανωτικής δομής των αστυνομικών υπηρεσιών με μια ορθολογική και αποδοτική διαχείριση του ανθρώπινου δυναμικού. Το Αρχηγείο μεριμνά για την επαρκή στελέχωση όλων των περιφερειακών αστυνομικών υπηρεσιών και για την ορθολογική κατανομή της συνολικής δύναμης του Σώματος, σε συνάρτηση με τις ειδικές προβλέψεις του κανονισμού που διέπει τις μεταθέσεις και γενικότερα τις μετακινήσεις του ένστολου προσωπικού. Γνώμονας είναι η διασφάλιση της αξιοκρατίας, της διαφάνειας, της προστασίας των δικαιωμάτων του προσωπικού και της εύρυθμης λειτουργίας των υπηρεσιών.

Στην προκειμένη περίπτωση, αναφέρεστε, πράγματι, σε κάποιες μετακινήσεις, οι οποίες αφορούν τέσσερις αστυνομικούς από υπηρεσίες της Αστυνομικής Διεύθυνσης Αλεξανδρούπολης και τρεις αστυνομικούς της Διεύθυνσης Αστυνομίας Αλεξανδρούπολης και ενός της υπηρεσίας της Ορεστιάδας, των οποίων όμως οι οργανικές θέσεις ήταν σε υπηρεσίες Άμεσης Δράσης της Αττικής. Νομίζω ότι και αυτό σας ενδιαφέρει. Δεν νομίζω ότι δεν σας ενδιαφέρει και η καταπολέμηση της εγκληματικότητας και η ενίσχυση των υπηρεσιών πρώτης γραμμής για την αντιμετώπιση της εγκληματικότητας στην Αττική, όπου υπάρχει και εκεί πρόβλημα που πρέπει να αντιμετωπίσουμε.

Άρα, λοιπόν, είναι συγκεκριμένος και περιορισμένος ο αριθμός. Έγιναν, γιατί, ακριβώς, το Υπουργείο και το Αρχηγείο εκτιμά τις αυξημένες ανάγκες πρώτης γραμμής που έχει η Ελληνική Αστυνομία και στην Αττική. Γι’ αυτόν τον λόγο δώσαμε μια γενικότερη κατεύθυνση, ότι όλοι οι αστυνομικοί που υπηρετούν σε υπηρεσίες πρώτης γραμμής επιστρέφουν στη θέση τους.

Το ερώτημα, όμως, το κρίσιμο είναι: Αποδυναμώθηκε ή όχι η συνολική δύναμη της Αστυνομίας στον Έβρο; Η απάντηση είναι ξεκάθαρα όχι. Και αντιλαμβάνεστε ότι δεν μπορώ να σας δώσω αυτή τη στιγμή τον συνολικό αριθμό των αστυνομικών που υπηρετούν. Θα σας πω μόνο, όμως, δύο στοιχεία -πολύ συγκεκριμένα- τα οποία δείχνουν ότι ενισχύθηκε με πολύ μεγαλύτερο αριθμό από αυτόν στον οποίον αναφέρεστε.

Να σας πω, λοιπόν, ότι για την αντιμετώπιση της παράνομης μετανάστευσης και τη διαχείριση των μεταναστευτικών ροών, οι αστυνομικοί της επιχείρησης «ΑΣΠΙΔΑ», της Διεύθυνσης Αλεξανδρούπολης και Ορεστιάδας, ενισχύονται με εκατόν τρεις και έξι αστυνομικούς, αντίστοιχα.

Θα πρέπει να σας πω, επίσης, ότι το 2023 με τις ετήσιες τακτικές συμπληρωματικές μεταθέσεις, η Αστυνομική Διεύθυνση Αλεξανδρούπολης ενισχύθηκε με έντεκα θέσεις αστυνομικού προσωπικού και μια θέση ειδικού φρουρού. Επίσης, η Αστυνομική Διεύθυνση Ορεστιάδας ενισχύθηκε με δεκαεπτά θέσεις αστυνομικού προσωπικού. Όλες αυτές καλύφθηκαν. Μόνο τρεις από αυτές δεν καλύφθηκαν στην Αστυνομική Διεύθυνση Ορεστιάδας και αυτές θα καλυφθούν.

Βλέπετε, λοιπόν, ότι εδώ πέρα έχουμε έναν συνολικό αριθμό πολύ μεγαλύτερο και μόνο με αυτά τα στοιχεία που σας δίνω.

Πέραν αυτού, όμως, επειδή αντιλαμβάνομαι ότι θέτετε -και πάλι θα πάρω λίγο χρόνο από την δευτερολογία μου, κύριε Πρόεδρε- και κάποια προσωπικά θέματα σε σχέση με την προσωπική κατάσταση των συγκεκριμένων αστυνομικών, θα πρέπει να σας πω ότι κάθε διαδικασία μεταθέσεων προβλέπεται σύμφωνα με τους κανονισμούς της Αστυνομίας. Αυτό πραγματοποιείται μετά από αίτηση του ενδιαφερομένου, εφόσον έχει προσωπικούς λόγους να μεταφερθεί η οργανική του θέση. Και αυτό γίνεται με απόλυτη αξιοκρατία και διαφάνεια, βάσει αντικειμενικών κριτηρίων.

Μπορεί, λοιπόν, ο οποιοσδήποτε το επιθυμεί, να υποβάλει την αίτηση για τη μετακίνηση της οργανικής του θέσης εκεί και θα αντιμετωπιστεί σύμφωνα με τον νόμο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολακόπουλο.

Παρακαλώ πολύ, κύριε Παπαδάκη, έχετε τον λόγο για την δευτερολογία σας, για τρία λεπτά.

**ΠΑΡΑΣΧΟΣ ΠΑΠΑΔΑΚΗΣ:** Άρα, κύριε Υφυπουργέ, από ό,τι καταλαβαίνω προτάσσουμε την Αττική από τον Έβρο, διότι τα οκτώ άτομα θα φύγουν από τον Έβρο. Ναι, και η Αθήνα χρειάζεται προστασία, δεν το συζητάμε αυτό, όλη η Ελλάδα χρειάζεται, αλλά όταν δεν έχει εξαλειφθεί το πρόβλημα για το οποίο αποσπάστηκαν οι συγκεκριμένοι αστυνομικοί, για ποιον λόγο να φύγουν;

Τους αποσπάσαμε εκεί για να τηρήσουν τη νομιμότητα στα σύνορα και να πατάξουν την παράνομη μετανάστευση.

Και κρατήστε αυτό που σας λέω ότι ασκούν και προανακριτικά καθήκοντα, και υπάρχει μεγάλη έλλειψη αστυνομικών που συντάσσουν δικογραφίες και έχουν προανακριτικά καθήκοντα και θα υπάρχει μεγάλο πρόβλημα σε αυτό.

Εσείς μου λέτε τώρα ότι είναι οκτώ τα άτομα. Θα ήθελα να ξέρω αν συνεχιστεί, αν εκτός από τα οκτώ θα έχουμε και κάτι παραπάνω ή αν μιλάμε μόνο για «ΔΙΑΣ» και Άμεση Δράση. Παρακαλώ πολύ να μου απαντήσετε και σε αυτό.

Όμως, εδώ γεννάται το ερώτημα, από τη στιγμή που το πρόβλημα υφίσταται, το πρόβλημα έχει φτάσει ταβάνι, η FRONTEX μας αναφέρει ότι είμαστε στα ίδια επίπεδα του 2016. Πρόσφατα το καλοκαίρι λαθροδιακινητές κινούμενοι στην Εγνατία σκότωσαν δύο συντοπίτες μου Εβρίτες οικογενειάρχες. Μια οικογένεια τεσσάρων ατόμων, με δύο παιδιά, με τρία παιδιά πήγε στο νοσοκομείο, γιατί λαθροδιακινητές έπεσαν πάνω τους.

Θέλω να πω ότι παίζουμε το ποντίκι με τη γάτα στον Έβρο, κυριολεκτικά, με κίνδυνο ζωής. Δεν μπορούσαν οι άνθρωποι και εμείς, πραγματικά, που ζούμε το πρόβλημα και δραστηριοποιούμαστε και ζούμε στον Έβρο, να περπατήσουμε, να οδηγήσουμε το αμάξι μας στην Εγνατία για να πάμε στην Εγνατία ή να πάμε στη Θεσσαλονίκη ή στην Αθήνα. Υπάρχει σοβαρό πρόβλημα.

Και ενώ υφίσταται το συγκεκριμένο πρόβλημα, έρχεται ο Υπουργός και λέει «θα τους πάρω τους οκτώ, θα τους πάω στην Αττική, γιατί λύσαμε το πρόβλημα με τους οκτώ που θα πάρουμε, που τους χρειαζόμαστε στον Έβρο, για να τους πάμε στην Αττική».

Πρόσφατα, προχθές, με πήρε τηλέφωνο ένας από αυτούς τους αστυνομικούς ο οποίος μου λέει: «Κύριε Βουλευτά, έφτιαξα μια οικογένεια. Το πρόβλημα δεν έχει λυθεί. Πήραμε σπίτι, αγοράσαμε σπίτι εδώ πέρα. Η γυναίκα μου ήταν αποσπασμένη, ήταν αναπληρώτρια καθηγήτρια και πλέον μονιμοποιήθηκε. Αν φύγω εγώ από εδώ θα πρέπει να νοικιάσω. Θα πρέπει να πληρώνουμε το δάνειο. Δεν μπορώ να την πάρω μαζί μου διότι πρέπει να κάτσει δύο χρόνια, σίγουρα, ως μόνιμη και δημιουργείται πάρα πολύ μεγάλο πρόβλημα».

Άρα, δεν μπορώ να καταλάβω τη λογική του Υπουργείου, πραγματικά, σε ένα θέμα που ταλανίζει ακόμα τον Έβρο και μαστίζει το δημογραφικό.

Και ένας που θα φύγει -πίστεψέ με, κύριε Υφυπουργέ- είναι πρόβλημα, γιατί αυτός ο ένας που θα φύγει «ακουμπάει» -να το πούμε λαϊκιστί- «τα χρήματά του», αγοράζει σπίτι, συμβάλλει στην τοπική οικονομία και απέναντι ο Τούρκος -το ξαναλέω- έχει φτάσει η Αδριανούπολη στο μισό εκατομμύριο, και εμάς τα τελευταία δέκα χρόνια έχει μειωθεί ο πληθυσμός στις δεκαεπτά χιλιάδες.

Πρέπει να μείνουν οι Έλληνες αστυνομικοί -που οι περισσότεροι κατάγονται από τον Έβρο- και οι οκτώ αυτοί άνθρωποι να μη φύγουν από τα σύνορα αλλά να καλυφθούν από κάπου αλλού, γιατί παίζουν ουσιαστικό σημαντικό ρόλο και επιχειρησιακά αλλά και στα ανακριτικά τους καθήκοντα, που -πραγματικά σας το λέω- αν μιλήσετε με το Σωματείο Συνοριοφυλάκων Έβρου, θα σας πω ότι έχουν πρόβλημα στα προανακριτικά και επιχειρησιακά καθήκοντα. Διότι, όντως, κάνατε κάποιες προσλήψεις αλλά πιστέψτε με -αν μιλήσετε μαζί τους- δεν φτάνουν, εκτός αν πούμε ότι νομιμοποιούμε τους παράνομους μετανάστες όπως κάνατε, και άρα δεν υπάρχει κανένας λόγος να υπάρχει κανείς εκεί και να σηκωθούν να φύγουν όλοι, να γυρίσουν πίσω στις οργανικές τους θέσεις.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Κύριε Υπουργέ, έχετε τον λόγο για τρία λεπτά για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε Παπαδάκη, απευθύνετε την ερώτηση και εκφράζετε τις ανησυχίες για την προστασία των συνόρων σε μια Κυβέρνηση η οποία ξέρετε πάρα πολύ καλά ότι έχει προστατέψει τα σύνορα στο παρελθόν με μεγάλη επιτυχία, αποτελεσματικότητα και αποφασιστικότητα που έχει και συνεχίζει και επεκτείνει τον φράχτη στον Έβρο, που έχει ενισχύσει τη δύναμη στον Έβρο, που έχει διεκδικήσει χρηματοδοτικά κονδύλια, που έχει προσλάβει συνοριοφύλακες και νομίζω ότι έχει καταφέρει να μειωθούν κατά πολύ οι ροές.

Αν σας αναφέρω δε και τα στοιχεία της αποτελεσματικότητας της δύναμης του Έβρου, τότε θα αντιληφθείτε ότι το 2023 έγιναν επτά χιλιάδες σαράντα επτά συλλήψεις για παράνομη είσοδο. Σε σχέση με το 2022 υπάρχει μεγάλη αύξηση, γιατί το 2022 ήταν έξι χιλιάδες τριακόσια ενενήντα τέσσερα και το 2021 ήταν τέσσερις χιλιάδες επτακόσια εξήντα επτά.

Βλέπετε, λοιπόν, πόσο ενισχύεται η αποτελεσματικότητα της δύναμης του Έβρου. Αν θέλετε δε να σας δώσω και τα στοιχεία των συλλήψεων των διακινητών πάλι είναι εντυπωσιακά, γιατί το 2022 είχαμε επτακόσιες δεκαοκτώ και το 2023 εξακόσιες ογδόντα εννιά από τετρακόσιες εξήντα το 2021 και τριακόσιες ογδόντα έξι το 2020.

Βλέπετε, λοιπόν, ότι οι αριθμοί μιλούν για αποτελεσματικότητα. Θέλουμε, όμως, η ίδια αποτελεσματικότητα να υπάρχει παντού και η εγκληματικότητα να καταπολεμάται και να αντιμετωπίζεται και στην Αττική. Από τα στοιχεία τα οποία σας έδωσα και τους αριθμούς ήταν απολύτως ξεκάθαρο ότι όχι μόνο δεν μειώνεται η δύναμη του Έβρου αλλά μεγαλώνει η δύναμη. Σας ανέφερα μεταθέσεις πολύ μεγαλύτερες σε αριθμό από αυτές τις οκτώ τις οποίες αναφέρετε και οι οποίες αντιλαμβάνεστε ότι έγιναν για τους λόγους που σας εξήγησα.

Και επειδή με ρωτάτε σε ποιες υπηρεσίες, σας είπαμε ότι όλοι οι αστυνομικοί που υπηρετούν σε υπηρεσίες πρώτης γραμμής -τμήματα ασφαλείας, τμήματα τροχαίας, Άμεση Δράση, «ΔΙΑΣ»- επιστρέφουν στις οργανικές τους θέσεις. Αυτό δεν σημαίνει ότι δεν πηγαίνουν άλλοι να ενισχύσουν τη φύλαξη των συνόρων. Και αυτό κάνουν.

Άρα, λοιπόν, οι συγκεκριμένοι τέσσερις -επειδή με ρωτήσατε- από την Αστυνομική Διεύθυνση Αλεξανδρούπολης επιστρέφουν στη Διεύθυνση Άμεσης Δράσης Αττικής. Και αυτό σας ενδιαφέρει. Και στην Αττική έχουμε προβλήματα και στον Έβρο τα αντιμετωπίζουμε. Και οι υπόλοιποι τρεις στους οποίους αναφερθήκατε στις υπηρεσίες της Γενικής Αστυνομικής Διεύθυνσης Αθηνών, Διεύθυνση Άμεσης Δράσης Αττικής, Υποδιεύθυνση Ειδικών Επιχειρησιακών Δράσεων. Όπως βλέπετε και αυτές είναι υπηρεσίες αιχμής, είναι υπηρεσίες πρώτης γραμμής.

Άρα, λοιπόν, σε γενικές γραμμές βλέπετε ότι εμείς ενισχύουμε τις δυνάμεις στον Έβρο. Οπωσδήποτε κατανοώ τα προσωπικά προβλήματα που θέσατε. Καταλαβαίνω ότι κάποιοι από αυτούς έχουν αφεθεί και εμείς αντιμετωπίζουμε με κατανόηση όλα τα αιτήματα. Όμως, για κάθε μεταφορά-μετάθεση οργανικής θέσης αστυνομικού υπάρχει μια συγκεκριμένη αξιοκρατική διαδικασία με αντικειμενικά κριτήρια η οποία πρέπει να τηρείται, και να μην έχουμε διακρίσεις του ενός σε βάρος του άλλου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικολακόπουλο.

Θα συνεχίσουμε με τη συζήτηση της έκτης με αριθμό 600/22-1-2024 επίκαιρης ερώτησης πρώτου κύκλου της Βουλευτού Φλωρίνης της Κοινοβουλευτικής Ομάδας «Νέα Αριστερά» κ. Θεοπίστης Πέρκα προς τον Υπουργό Περιβάλλοντος και Ενέργειας, με θέμα: «Πολύχρωμη εξαπάτηση των καταναλωτών ρεύματος με ευθύνη της Κυβέρνησης».

Παρακαλώ πολύ, κυρία συνάδελφε, έχετε τον λόγο για δύο λεπτά για την πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, αν κάτι έδειξε η εβδομάδα που μεσολάβησε από την κατάθεση της ερώτησης για το χάος με τα τιμολόγια ρεύματος, είναι ακριβώς η επιβεβαίωση του χάους.

Χαρακτηριστικό παράδειγμα αυτού του χάους και της αντίστοιχης σύγχυσης που έχει προκαλέσει στους καταναλωτές αυτή η μεταρρύθμιση με τα πολύχρωμα τιμολόγια, είναι ότι το τιμολόγιο που λανσάρει ως σταθερό -ενώ δεν ανήκει στην κατηγορία «μπλε σήμανση», αφού δεν είναι δωδεκάμηνης, αλλά οκτάμηνης διάρκειας- μια εταιρεία στην οποία, μάλιστα, έχει πλειοψηφικό πακέτο-ποσοστό το ελληνικό δημόσιο. Υπάρχει διαφήμιση στα μέσα μαζικής επικοινωνίας.

Και μάλιστα, υπάρχει ιστοσελίδα η οποία ασχολείται με την αγορά ενέργειας και συγκρίνει τα διάφορα τιμολόγια και έχει φτάσει μόνη της η ιστοσελίδα να λέει ότι κατατάσσω μόνη μου το εν λόγω τιμολόγιο στα σταθερά με τη μπλε σήμανση. Και μάλιστα, αναφέρεται σε σύγχυση που προκαλείται μεταξύ του Υπουργείου και ΡΑΑΕΥ.

Και τι μας δείχνει αυτό το περιστατικό; Ότι τόσο στη χονδρική όσο και στη λιανική αγορά δεν υπάρχει κανένας έλεγχος και το μοναδικό μήνυμα που περνάει η Κυβέρνηση είναι ότι επιτρέπει οτιδήποτε αυξάνει την κερδοφορία των μετόχων, αλλά επιβαρύνει διαρκώς τους καταναλωτές, ότι δεν υπάρχει δηλαδή έλεγχος και δεν μπαίνουν και κανόνες στην αγορά ηλεκτρικής ενέργειας και ο κάθε πάροχος μπορεί τελικά να κάνει ό,τι θέλει.

Άλλωστε, κύριε Υπουργέ, έχετε αποδεχτεί σε δήλωσή σας ότι η ιστορία με τα πολύχρωμα τιμολόγια έχει κόστος για τους καταναλωτές, αλλά και ότι ο καταναλωτής θα διαφυλάξει ο ίδιος τα συμφέροντά του.

Οφείλουμε, όμως, να σας θυμίσουμε ότι εκ του ρόλου και της θέσης σας, ως Υπουργός Περιβάλλοντος και Ενέργειας, εσείς είστε υποχρεωμένος να διαφυλάττετε τα συμφέροντα των καταναλωτών έναντι των συμφερόντων των προμηθευτών, πράγμα που, δυστυχώς, έχει φανεί ότι κάνει τα τελευταία τεσσεράμισι χρόνια η Κυβέρνηση της Νέας Δημοκρατίας.

Ένα άλλο πολύ σημαντικό θέμα είναι η αύξηση της πάγιας χρέωσης στα τιμολόγια η οποία είναι εκρηκτική. Η ΔΕΗ τον Ιούλιο του 2022 αύξησε το πάγιό της από 1,69 ευρώ το τετράμηνο σε 3,5 ευρώ το μήνα, δηλαδή 728,4% πάνω, και αντίστοιχες αυξήσεις έχουν εφαρμόσει και οι υπόλοιποι πάροχοι. Η δε παράγραφος 3 του άρθρου 2 της υπουργικής σας απόφασης αναφέρει πως το ειδικό τιμολόγιο δύναται να εμπεριέχει και πάγια χρέωση προμήθειας ίση με 5 ευρώ ανά μήνα, κατά μέγιστο. Το άνω αυτό όριο δεν ισχύει όμως για τα τιμολόγια με τις υπόλοιπες χρωματιστές σημάνσεις.

Επομένως, σας ρωτάμε σε ποιες παρεμβάσεις θα προχωρήσετε ως το αρμόδιο Υπουργείο μαζί με τη Ρυθμιστική Αρχή Αποβλήτων Ενέργειας και Υδάτων για να προστατεύσετε τους καταναλωτές. Θα τεθεί ανώτατο όριο και θα αναθεωρηθεί η πάγια χρέωση των τιμολογίων; Ποια είναι η εισήγηση της ΡΑΑΕΥ για όλα τα παραπάνω και ειδικότερα για την εκρηκτική αυτή αύξηση της πάγιας χρέωσης προμήθειας, και πώς δικαιολογείται και ποια είναι η γνώμη της ΡΑΑΕΥ γι’ αυτή;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υπουργέ, έχετε τον λόγο για τρία λεπτά για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αξιότιμη κυρία συνάδελφε, δεν ξέρω αν έχετε συνειδητοποιήσει τι συνέβη, αλλά εξαιτίας των παρεμβάσεων που κάναμε στην αγορά της ενέργειας, είχαμε μια πολύ σοβαρή ένταση του ανταγωνισμού και χαμηλότερες τιμές. Αυτό το κατάλαβαν οι πάροχοι. Κάποιοι από αυτούς διαμαρτυρήθηκαν έντονα σε διάφορες φάσεις. Προφανώς δεν το καταλάβατε εσείς. Και για να έχετε μια αίσθηση τού τι σημαίνει αυτή η ένταση του ανταγωνισμού, μεταξύ του φθηνότερου και του ακριβότερου παρόχου στο «πράσινο» τιμολόγιο στην περίπτωση του Ιανουαρίου, που ξέρουμε τις τιμές, είχαμε μια διαφορά από 13,6 μέχρι 17 κόμμα κάτι σεντς, που είναι μια διαφορά περίπου 3 με 3,5 σεντς στο τιμολόγιο από τον φθηνότερο στον ακριβότερο. Αυτά με μια μέση κατανάλωση –κάνω τον λογαριασμό με τα 500, η μέση κατανάλωση είναι κατά τι μικρότερη- σημαίνουν μια τάξη μεγέθους πάνω από 150 ευρώ διαφορά μεταξύ του φθηνότερου και του ακριβότερου στα τιμολόγια που είναι αντικείμενο του ανταγωνισμού. Θα έχουμε τον Φεβρουάριο καλύτερες τιμές από αυτό. Μας βοηθάει το ότι έπεσε η dap, αλλά το σίγουρο είναι ότι για πρώτη φορά οι καταναλωτές με το σύστημα που έχουμε, έμαθαν ποιος είναι ο ακριβότερος και ποιος είναι o φθηνότερος και μπόρεσαν και μπορούν να λάβουν αποφάσεις προς το συμφέρον τους, διότι ο καταναλωτής δεν μπορούσε να αντιδράσει όσο δεν ήξερε ποιος είναι ο ακριβός και ποιος είναι ο φθηνός.

Το πάγιο αυτό, το άνω όριο που βάλαμε των 5 ευρώ, δεδομένου ότι το 95% πήγε στο «πράσινο», βοηθάει τους καταναλωτές και από αυτήν την άποψη, αλλά σε κάθε περίπτωση ο καταναλωτής θα πρέπει να λάβει υπ’ όψιν του τον συνδυασμό παγίου και τελικής τιμής για να βγάλει το συμπέρασμά του. Ένα ευρώ στο πάγιο για δώδεκα μήνες, η διαφορά είναι 12 ευρώ. Διαφορά 3,5 σεντς για δώδεκα μήνες είναι πάνω από 150 ευρώ. Συνεπώς, να μην κοιτάμε το δέντρο και να χάνουμε το δάσος.

Σε σχέση με το τιμολόγιο που είπατε, για να ολοκληρώσω λίγο στον χρόνο μου, γι’ αυτό κάνουμε μια παρέμβαση. Υπήρχε μια ερμηνεία της ΡΑΑΕΥ για το αν αυτό είναι «μπλε» ή δεν είναι. Είναι λίγο πιο σύνθετο το θέμα, διότι ο κώδικας αναφέρεται σε ετήσια διάρκεια των συμβάσεων, όλων των συμβάσεων, με εξαίρεση όμως τις περιπτώσεις που υπάρχει συναίνεση του καταναλωτή οπότε μπορεί να πέφτει στους έξι μήνες. Επειδή εδώ είχαμε μια ερμηνεία της ΡΑΑΕΥ συγκεκριμένη και για να διευκολύνουμε τον καταναλωτή να έχει πρόσβαση σε φθηνότερα τιμολόγια, υπογράφεται μια παρέμβαση που επιτρέπουμε και διευκρινίζουμε και τη δυνατότητα μικτών τιμολογίων, θα τα έλεγα, που δεν μπορούν εύκολα να κατηγοριοποιηθούν σ’ αυτές τις υφιστάμενες χρωματικές κατατάξεις.

Το συμπέρασμα όμως, για να μη σας ταλαιπωρώ, είναι ότι ο ανταγωνισμός λειτουργεί προς όφελος του καταναλωτή χάρη σε αυτήν την παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη, αν και πιστεύω ότι ποσοστιαία θα ήταν πιο καθαρές οι διάφορες.

Παρακαλώ πολύ, κυρία Πέρκα, έχετε τον λόγο για τρία λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Κατ’ αρχάς, κύριε Υπουργέ, να πούμε ότι ο ανταγωνισμός δεν λειτούργησε. Μάλλον οι τιμές πέφτουν γιατί είναι γεμάτες οι αποθήκες της ΕΕ -έχω κάνει τη σχετική δήλωση προσφάτως-, υπάρχει ήπιος χειμώνας κ.λπ., και σε κάθε περίπτωση παραμένουν οι τιμές πολύ ψηλά, αλλά αυτό δεν είναι απάντηση στο ερώτημα πώς μπορεί ένας πάροχος να ξεφύγει από τις πολύχρωμες σημάνσεις, τα τέσσερα χρώματα, με οκτάμηνη διάρκεια αντί για δωδεκάμηνη. Τι λέει η ΡΑΑΕΥ γι’ αυτό; Δεν το έχουμε συνηθίσει.

Με αυτό που είπατε για τους καταναλωτές επιβεβαιώνετε αυτό που είπα να διαφυλάξουν μόνοι τους τον εαυτό τους, εγώ θα έλεγα να μάθουν καλύτερα μαθηματικά για να λύνουν τον γρίφο με τη ρήτρα και τον μηχανισμό προσαρμογής και να συμπληρώνουν στη συνθήκη αυτή και το πάγιο. Θα επιμείνω και για το πάγιο. Πραγματικά δεν μου απαντήσατε για το πάγιο για το αν θα μπουν ανώτατα όρια. Γενικώς, δηλαδή, το 70% των καταναλωτών έχουν διαλέξει το ειδικό, γιατί δεν μπορούν στην ουσία να επιλέξουν –να το λέμε κι αυτό-, άρα σύγχυση αντί για διαφάνεια.

Διαρρέετε ότι θα επιτρέψετε τη διάθεση τιμολογίων με σταθερές χρεώσεις για λιγότερο από δωδεκάμηνο. Δηλαδή θα τροποποιήσετε την υπουργική απόφαση; Δεν ξέρω αν ισχύει. Ρωτάω. Αυτό είναι ένα πρόβλημα, γιατί, πραγματικά, πάει να νομιμοποιηθεί εκ των υστέρων η πρακτική μιας εταιρείας που παραβιάζει τους όρους που εσείς θέσατε με την υπουργική σας απόφαση.

Τώρα εδώ έχουμε και το θέμα με τη ΡΑΑΕΥ, ότι στην παράγραφο 5 της σχετικής υπουργικής αναφέρεται ότι η ΡΑΑΕΥ έχει την υποχρέωση να διαπιστώνει την ορθή εφαρμογή της διαδικασίας και στην περίπτωση που αυτή δεν τηρείται να επιβάλει πρόστιμο. Εγώ θέλω να σημειώσω ότι διαβάζουμε ότι η ΡΑΑΕΥ έχει γνωμοδοτήσει ότι το προϊόν, πραγματικά, παραβιάζει την ταξινόμηση των τιμολογίων στα τέσσερα χρώματα και προκαλεί σύγχυση στους καταναλωτές, και η αρχή εκτιμά ότι πρέπει να ληφθούν μέτρα, γιατί αλλιώς και άλλοι προμηθευτές θα μπορούν με τον ίδιο τρόπο να παραβιάζουν αυτές τις κατηγορίες.

Θέλω τώρα πραγματικά να μου πείτε: Θα ξανακάνετε αυτό που έγινε σε προηγούμενο νομοσχέδιο, τότε που ήταν η συναλλαγή της πώλησης της ΔΕΠΑ Υποδομών στην «ITALGAS», όπου αφαιρέσατε αρμοδιότητα από τη ρυθμιστική αρχή γιατί δεν σας βόλευαν οι όροι που έθετε η ΡΑΕ για να προχωρήσει στην πιστοποίηση του νέου διαχειριστή; Δηλαδή για να επισπευσθεί τάχα η διαδικασία θα παρακάμψουμε τη ρυθμιστική αρχή; Εντάξει αλλά κάποιοι νεοφιλελεύθεροι αφαιρείτε και δίνετε αρμοδιότητα σε ανεξάρτητες αρχές.

Για σήμερα θα τελειώσουμε, γιατί θα επανερχόμαστε σε αυτό το θέμα που αφορά την προστασία των καταναλωτών και πραγματικά υπάρχει μεγάλη δυσκολία στον κόσμο. Το ειδικό τιμολόγιο με την πράσινη σήμανση υποτίθεται ότι διαμορφώνεται βάσει κοινής μεθοδολογίας για όλους τους προμηθευτές, ώστε να βοηθά τους καταναλωτές να συγκρίνουν τα τιμολόγια. Οι παράμετροι, όμως, του μηχανισμού διακύμανσης ορίζονται ελεύθερα από τους προμηθευτές -γι’ αυτό λέω ότι χρειάζεται πολύ καλή γνώση μαθηματικών-, τις οποίες αυτοί μπορούν να αναπροσαρμόζουν κάθε μήνα. Επιλέγουν, δηλαδή, ελεύθερα τον συντελεστή. Το αποτέλεσμα είναι οι περισσότεροι πάροχοι να ορίσουν πάρα πολύ χαμηλά όρια όπου δεν ενεργοποιείται ο μηχανισμός αναπροσαρμογής, δηλαδή η ρήτρα, με αποτέλεσμα να ενεργοποιείται πάντα.

Θα παρέμβετε για να τεθούν αυτά τα ανώτατα όρια με μια εισήγηση στη ΡΑΑΕΥ; Επιμένουμε σ’ αυτό και επιμένουμε και στο πάγιο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υπουργέ, έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ κι εγώ.

Κατ’ αρχάς, οι καταναλωτές δεν χρειάζεται να ξέρουν «υψηλά» μαθηματικά. Πρέπει να ξέρουν τη διαφορά μεταξύ του 17 και του 13,6 ή του 16 και του 12,5, διότι στην αρχή κάθε μήνα μαθαίνουν την καινούργια τιμή και αν δεν τους ικανοποιεί η τιμή, το συμβόλαιο το συγκεκριμένο ή ο πάροχος, μπορούν να φύγουν.

Ποια είναι η διαφορά από το παρελθόν; Η διαφορά από το παρελθόν είναι ότι τώρα ξέρουν ποιος είναι ακριβός και ποιος είναι φθηνός. Προηγουμένως δεν ήξεραν. Είχα ρωτήσει όποιον είχα βρει, τους δημοσιογράφους, τους Βουλευτές, τα στελέχη του Υπουργείου. Κανένας δεν ήξερε ποιος είναι ο φθηνότερος πάροχος. Τώρα ξέρουμε και θα ξέρουμε και τον άλλο μήνα και τον παράλλο ποιος θα είναι.

Συνεπώς αυτό είναι το εργαλείο. Έτσι δουλεύει. Και πιστεύω ότι δουλεύει καλά αυτή τη στιγμή. Τι συνέβαινε επί της ουσίας; Στην πραγματικότητα οι πάροχοι έκαναν προσφορές οι οποίες κράταγαν μερικούς μήνες –δύο, τρεις, τέσσερις- και στη συνέχεια έπεφταν τα συμβόλαια σε πιο ακριβή κατάσταση από την προσφορά. Και οι άνθρωποι επειδή υπάρχει αδράνεια -και η αδράνεια είναι πολύ ισχυρό πράγμα στις αγορές- έμεναν στα παλιά συμβόλαια. Τι είχαμε να επιλέξουμε και ποια ήταν η εισήγηση της ΡΑΑΕΥ όταν έγινε αυτή η αλλαγή; Τα συμβόλαια τελείωναν. Διότι πέραν των σταθερών όλα τα συμβόλαια τελείωσαν την 31-12-2023. Είτε θα πήγαιναν οι καταναλωτές στα συμβόλαια που θα διάλεγαν οι πάροχοι, τα πιο κοντινά σε αυτό που είχαν, είτε θα κάναμε κάτι άλλο. Εκεί ήρθαμε και παρενέβημεν και μεταφέραμε στο πράσινο τιμολόγιο -95% τελικά διάλεξαν το πράσινο τιμολόγιο- στο οποίο δεν ισχύουν πια τα ψιλά γράμματα των παλιών συμβολαίων. Είναι καθαρή εικόνα και μπορούν να έχουν όπως απεδείχθη από τα πράγματα καλύτερες τιμές. Διότι πετύχαμε καλύτερες τιμές στο πράσινο χωρίς επιδοτήσεις παρά τον προηγούμενο μήνα που είχαμε επιδοτήσεις.

**ΘΕΟΠΙΣΤΗ (ΠΕΤΗ) ΠΕΡΚΑ:** Το τιμολόγιο που έχει διαφήμιση σε ποια κατηγορία είναι;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Πάμε τώρα στο συγκεκριμένο τιμολόγιο. Η ΡΑΑΕΥ έκανε μια συγκεκριμένη ερμηνεία. Δεν είναι δουλειά μου να κάνω ερμηνεία των κανόνων. Είναι δουλειά της ΡΑΑΕΥ. Εγώ είπα ότι η μόνη σύστασή μου είναι να ερμηνεύουμε υπέρ του συμφέροντος του καταναλωτή. Το συμφέρον του καταναλωτή είναι να έχει ποικιλία τιμολογίων.

Γιατί έχει νόημα να έχουμε και συμβόλαια έξι με δώδεκα μήνες σταθερά; Θα σας εξηγήσω γιατί είναι πιο σύνθετο. Τα σταθερά τιμολόγια έχουν ένα κόστος αντιστάθμισης του οποίου η τιμή, όσο πηγαίνεις πιο πέρα στον χρόνο, αυξάνεται δυσανάλογα. Δηλαδή εάν το κόστος αντιστάθμισης πάει στον επόμενο χειμώνα, που έχεις δυσκολία να προβλέψεις τι θα γίνεται στην αγορά, είναι πολύ υψηλότερο το κόστος αντιστάθμισης από τον έβδομο, όγδοο μήνα μέχρι τον δωδέκατο απ’ ό,τι στο πρώτο επτάμηνο, οκτάμηνο. Μπορεί ο καταναλωτής να θέλει -και είναι λογικό- να έχει ένα σταθερό τιμολόγιο μικρότερης διάρκειας αλλά με πολύ χαμηλότερο κόστος αντιστάθμισης. Και αυτό ήταν ένα καλό τιμολόγιο από πλευράς τιμών.

Εδώ η ίδια οδηγία δίνει πλήρη ελευθερία. Κι εμείς όταν παρενέβημεν στο πράσινο παρενέβημεν γιατί οι συμβάσεις μεταξύ των δύο πλευρών ήταν ατελείς διότι οι καταναλωτές δεν διάλεγαν συμβόλαιο. Οπότε ήρθαμε εμείς να διαλέξουμε γι’ αυτούς διότι δεν υπήρχε επιλογή συμβολαίου. Όταν έκαναν συμβόλαιο δεν μπορούσαμε να παρέμβουμε. Κι αυτός ακριβώς ήταν ο λόγος για τον οποίο παρεμβαίνουμε να αλλάξουμε τον κανόνα -να τον διευκρινίσουμε κατά τη γνώμη μου- και να διευκολύνουμε μεγαλύτερη ποικιλία σε τιμολόγια. Αλλά διευκολύνουμε μεγαλύτερη ποικιλία με βάση τη μείωση από εκατόν τριάντα που ήταν τον Δεκέμβριο τα τιμολόγια, σε τριάντα - σαράντα τιμολόγια. Αυτή είναι η πρώτη μείωση που είναι πολύ σημαντική. Επίσης το γεγονός ότι ξέρουμε πια τις πραγματικές τιμές, ποιος είναι ακριβός και ποιος είναι φθηνός. Κατά τη γνώμη μου η αγορά θα λειτουργήσει ακόμη περισσότερο ανταγωνιστικά τους επόμενους μήνες και το να υπάρχει ποικιλία επιλογής του καταναλωτή από την ασφάλεια του πράσινου τιμολογίου είναι κάτι θετικό για όλους.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχω την τιμή να ανακοινώσω στο Σώμα η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: Κύρωση της από 11.12.2023 Πράξης Νομοθετικού Περιεχομένου «Έκτακτα μέτρα απαγόρευσης διάθεσης εισιτηρίων και παρουσίας θεατών σε αγώνες ποδοσφαίρου για επιτακτικούς λόγους προστασίας της δημόσιας τάξης και ασφάλειας» (Α΄ 203) - Λήψη μέτρων για την αποτροπή και αντιμετώπιση της βίας στο πλαίσιο αθλητικών συναντήσεων και λοιπές ρυθμίσεις αρμοδιότητας Υπουργείου Παιδείας, Θρησκευμάτων και Αθλητισμού.

Θα συζητηθεί τώρα η πρώτη με αριθμό 609/22-1-2024 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Η ιδιωτικοποίηση του νερού το επόμενο βήμα της Κυβέρνησης».

Θα απαντήσει ο Υπουργός Περιβάλλοντος κ. Σκυλακάκης.

Παρακαλώ πολύ, κύριε συνάδελφε, έχετε δύο λεπτά για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ πολύ, κύριε Πρόεδρε.

Οι επίσημες ανακοινώσεις σας, κύριε Υπουργέ, σχετικά με το μέλλον των ΔΕΥΑ είναι ότι θα ιδρυθούν λίγες περισσότερες από δεκατρείς επιχειρήσεις που θα ονομάζονται μεν ΔΕΥΑ χωρίς ακόμη να έχουν καταλήξει στη γεωγραφική κατανομή. Οι επιχειρήσεις αυτές θα διοικούνται από εννεαμελές ΔΣ που θα απαρτίζεται από πέντε δημάρχους, έναν καθηγητή πανεπιστημίου, δύο εκπροσώπους του ελληνικού δημοσίου, έναν γενικό διευθυντή μάνατζερ ο οποίος θα προσληφθεί για κάθε επιχείρηση. Κάτω από το νέο ΔΣ θα συσταθεί μία τεχνική υπηρεσία που θα πραγματοποιεί μελέτες και διαγωνισμούς έργων και προμηθειών.

Τα χρέη των ΔΕΥΑ που έχουν αυξηθεί τα τελευταία χρόνια και λόγω της ΔΕΗ και της ρήτρας αναπροσαρμογής και στους προμηθευτές συνολικά, όπως αναφέρατε εσείς ο ίδιος, είναι 320 με 330 εκατομμύρια ευρώ και θα καλυφθούν με δήθεν επιδότηση η οποία στην πραγματικότητα θα αποτελεί δάνειο που θα αποπληρωθεί από τους ΟΤΑ Α΄ βαθμού. Το τιμολόγιο, επίσης, θα είναι διαφορετικό και θα το αποφασίζει η Ρυθμιστική Αρχή Ενέργειας Αποβλήτων και Υδάτων, η ΡΑΑΕΥ. Οι οφειλές των δημοτών μέχρι τη σύσταση της νέας εταιρείας, επίσης έχετε πει ότι θα αναζητηθούν και ένα χρόνο μετά τη σύσταση της εταιρείας οι οφειλές θα καταλογίζονται στην εφορία, εφόσον δεν έχουν τακτοποιηθεί και θα χρεώνονται στη φορολογική δήλωση.

Από τη δημιουργία, λοιπόν, κύριε Υπουργέ, της Ρυθμιστικής Αρχής Αποβλήτων Ενέργειας και Υδάτων προειδοποιούσαμε ότι σκοπός σας ήταν η ιδιωτικοποίηση του νερού και εσείς το αρνιόσασταν. Αλλά τώρα κάνετε ιδιωτικοποίηση από την πίσω πόρτα. Να θυμίσω και τη δήλωση του γενικού γραμματέα το 2020, κ. Γραφάκου, που είχε μιλήσει για ΣΔΙΤ στα νερά. Αυτό πρακτικά σημαίνει, σε σχέση και με το σχέδιο που έχετε εξαγγείλει, υπερσυγκεντρωτικό μοντέλο λειτουργίας χωρίς να λαμβάνεται υπ’ όψιν η τοπική ιδιαιτερότητα, που για εμάς είναι κάτι πολύ σημαντικό. Θα υπάρξει σίγουρα ανάγκη για μεγάλα έργα και διαγωνισμούς που θα πηγαίνουν με τις συνηθισμένες για την Κυβέρνηση σας απευθείας αναθέσεις σε συγκεκριμένα συμφέροντα. Θα υπερχρεωθούν οι ΟΤΑ με δάνειο για να αποπληρώσουν τα χρέη των ΔΕΥΑ που θα αναγκαστούν να κόψουν από άλλες ανάγκες, ενώ θα έπρεπε να πληρωθούν από το κράτος αφού εσείς ευθύνεστε για την συσσώρευση χρεών και όχι οι ΟΤΑ. Τα τιμολόγια του νερού θα αλλάξουν και οι τοπικές κοινωνίες δεν θα έχουν λόγο σε αυτό. Επίσης, η κοινωνική πολιτική που οι ΔΕΥΑ διαχρονικά εφάρμοζαν δεν θα ισχύει πια αφού θα είναι απρόσωπο σχήμα χωρίς επαφή με την τοπική κοινότητα.

Με όσα σωματεία εργαζομένων των ΔΕΥΑ έχω μιλήσει, κύριε Υπουργέ, όλοι μου λένε ότι οι γεωγραφικές ιδιαιτερότητες της κάθε περιοχής θα είναι άγνωστες για το καινούργιο σχήμα και αυτό θα δυσκολεύει τις επισκευές, τις επισυνδέσεις κ.τ.λ., μιας και αυτοί οι άνθρωποι που καλούνται στο καθήκον ανά πάσα στιγμή έχουν μια οργανική σχέση με την περιοχή και μπορούν και με τους τοπικούς φορείς, τους τοπικούς άρχοντες, τους προέδρους των τοπικών συμβουλίων να συνεννοούνται και να διορθώνουν μία βλάβη ανά πάσα στιγμή. Φανταστείτε με ένα μοντέλο υδροκέφαλο, έτσι όπως το παρουσιάζετε, πότε θα αποκαθίστανται οι βλάβες και εάν θα βολεύει τον ιδιώτη για κάτι τέτοιο.

Κλείνοντας, κύριε Υπουργέ, να πω ότι, όπως τόνισε ο πρόεδρος της Ένωσης των ΔΕΥΑ της χώρας, ο Δήμαρχος Ρεθύμνης, κ. Μαρινάκης, ένα από τα αίτια της συσσώρευσης προβλημάτων των ΔΕΥΑ σύμφωνα με μελέτη της DG Regio είναι ότι κάλυπταν πόλεις και βρέθηκαν να καλύπτουν και αχαρτογράφητες εκτάσεις. Ακόμα έχουμε αχαρτογράφητα δίκτυα και όταν ζητήσαμε χρήματα για τη χαρτογράφησή τους δεν δόθηκε τίποτα. Η μεταρρύθμισή σας επεκτείνει ακόμα περισσότερο τα όρια των ΔΕΥΑ και είμαστε επιφυλακτικοί. Στον δικό μου νομό, κύριε Υπουργέ -έτσι για την ιστορία- στον Νομό Αιτωλοακαρνανίας όταν άλλαξαν οι καλλικρατικοί δήμοι η ΔΕΥΑ Αγρινίου πήρε μια σειρά από άλλες ΔΕΥΑ -αυτό εννοεί εδώ ο κ. Μαρινάκης- με ζητήματα και προβλήματα που ακόμα και σήμερα δεν έχουν επιλυθεί σε σχέση με τη λειτουργία τους. Άρα το ερώτημα είναι ένα και συγκεκριμένο: εάν θα παραμείνουν στο ίδιο καθεστώς, όπως λειτουργούν σήμερα και θα ενισχυθούν περαιτέρω οι ΔΕΥΑ ή θα προχωρήσετε στο σχέδιο ιδιωτικοποίησης του νερού που είναι το επόμενό σας βήμα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Παρακαλώ πολύ, κύριε Υπουργέ, έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ξεκινήσουμε από την ιστορία της ιδιωτικοποίησης. Είναι προφανές ότι ιδιωτικοποίηση υπάρχει μόνο στο δικό σας μυαλό για λόγους πολιτικούς. Δεν υπάρχει καμμία πρόθεση ιδιωτικοποίησης. Αντιθέτως, η Κυβέρνηση -κάτι που είναι το τελείως αντίθετο με αυτό που κάνατε εσείς- έβαλε πίσω την ΕΥΔΑΠ στη γενική κυβέρνηση. Οπότε, εσείς που βγάλατε την ΕΥΔΑΠ από τη γενική κυβέρνηση, μας λέτε εμάς, που τους βάζουμε πίσω, για ιδιωτικοποίηση νερού; Άσχετα με το καλό ή κακό που μπορεί να έχει κάτι τέτοιο, είναι μη πραγματικό, οπότε είναι περιττή η συζήτηση.

Τώρα, τη γεωγραφική κατανομή θα τη συζητήσουμε με την τοπική αυτοδιοίκηση, γι’ αυτό και σεβόμαστε το γεγονός ότι έχει τις δικές της διαδικασίες και πρέπει να ολοκληρωθούν για να κάνουμε τη σχετική συζήτηση. Αλλά, δεν καταλαβαίνω γιατί οι υπάλληλοι των ΔΕΥΑ δεν θα μπορούν να παρέμβουν όταν θα είναι μεγαλύτερη η ΔΕΥΑ; Οι ίδιοι άνθρωποι θα είναι, συν ό,τι ενίσχυση θα έχουν από την πλευρά των δήμων.

Δεύτερον, σχετικά με τα χρήματα. Οι ΔΕΥΑ χρωστάγανε και πριν την ενεργειακή κρίση και πολλές ΔΕΥΑ καλές, δεν χρωστάνε τίποτε. Η ενεργειακή κρίση κοινή ήταν για όλους. Γιατί κάποιες χρωστάγανε και κάποιες δεν χρωστάγανε; Μήπως εσείς στο νόμο σας έχετε ακούσει ότι μπορεί να μην γίνεται –ενδεχομένως σε αυτόν να μη γίνεται, σε άλλους νομούς να γίνεται, δεν το ξέρω- κανονική είσπραξη των χρημάτων; Δηλαδή υπάρχουν υψηλά χρέη διότι δεν εισπράττονται πολλές ληξιπρόθεσμες οφειλές; Μήπως οι πολύ μικρές ΔΕΥΑ, οι οποίες έχουν ως βάση μικρούς δήμους, δεν έχουν τεχνικές υπηρεσίες γιατί είναι ένας ή μισός άνθρωπος και δεν μπορούν να ανταποκριθούν στις ανάγκες, εξού και -όπως είπατε κι εσείς- για δέκα χρόνια δεν μπορούσαν να χαρτογραφήσουν τα δίκτυα, όταν έγιναν οι δήμοι καλλικρατικοί;

Η ουσία αυτής της αλλαγής που πάμε να φέρουμε είναι να δημιουργήσουμε ισχυρότερες επιχειρήσεις. Και να συμπληρώσω κάτι για να είμαστε ακριβείς: Δεν αναφέρεται στα παλιά χρέη το να πάνε στις ΔΟΥ, αναφέρεται στα χρέη που θα δημιουργηθούν από την ώρα που θα γίνουν οι νέες ΔΕΥΑ. Διότι τι γίνεται; Τα χρέη μένουν ανείσπρακτα. Εάν πάνε κανονικά στο Taxisnet, θα αρχίσουν να εισπράττονται. Μιλάμε για τα καινούργια χρέη. Και όταν εισπράττονται τα χρήματα, δεν χρωστάει κάποιος, διότι πληρώνει τις υποχρεώσεις. Όταν δεν εισπράττονται -για όπου δεν εισπράττονται, γιατί σας λέω ότι υπάρχουν και εξαιρετικά καλές ΔΕΥΑ στις οποίες θα στηριχθούμε όλοι για να πάμε παραπέρα- προφανώς, δημιουργούνται χρέη. Και το να μην πληρώνεις το ρεύμα, γιατί στη ΔΕΗ είναι τα περισσότερα από αυτά τα χρέη, δεν είναι τρόπος καλός διαχείρισης, ούτε μπορώ να πω ότι στα δίκτυα γίνεται ό,τι καλύτερο γίνεται. Τις προάλλες σε μία περιοχή της χώρας, σε μία ΔΕΥΑ μπήκε πετρέλαιο στο νερό μιας ολόκληρης πόλης. Το ακούσατε αυτό. Πώς μπήκε το πετρέλαιο; Από σπασμένο αγωγό. Αυτό τουλάχιστον στην ΕΥΔΑΠ και στην ΕΥΑΘ δεν το είχαμε τα τελευταία χρόνια. Έχουμε προβλήματα. Έχουμε και πολύ καλές ΔΕΥΑ, έχουμε και προβληματικές. Το πολύ μικρό μέγεθος είναι εις βάρος των πολιτών που δεν εξυπηρετούνται. Αυτό είναι το πρόβλημά μου. Το να έχεις μια καλή τεχνική υπηρεσία, θέλεις να έχει πέντε, δέκα ανθρώπους που να λειτουργεί ως υπηρεσία. Ένας μηχανικός, δεν είναι υπηρεσία τεχνική πάνω στην οποία μπορείς να στηρίξεις το νερό μιας περιοχής.

Εδώ, λοιπόν, θα βρούμε το optimum μέγεθος, θα το συζητήσουμε, θα συζητήσουμε και τοπικά και εθνικά με την τοπική αυτοδιοίκηση, αλλά είναι μια μεταρρύθμιση που μόνο καλό θα φέρει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Βέβαια, κύριε Υπουργέ, δεν επέστρεψε η Κυβέρνηση την ΕΥΔΑΠ και ΕΥΑΘ, υποχρεώθηκε να τις επιστρέψει και αυτό είναι κάτι διαφορετικό.

Παρακαλώ πολύ, κύριε Ζαμπάρα, έχετε τρία λεπτά για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, προσπαθώ να πιάσω λίγο τον συλλογισμό σας. Προφανώς πριν την ενεργειακή κρίση υπήρχαν ΔΕΥΑ οι οποίες ήταν χρεωμένες ή ΔΕΥΑ που ήταν υγιείς. Το ζήτημα είναι ότι, λόγω της ενεργειακής κρίσης και του δυσβάστακτου κόστους του ρεύματος μέσω της ρήτρας αναπροσαρμογής, πολλές υγιείς ΔΕΥΑ γίνανε ζημιογόνες με ευθύνη δικιά σας, αυτό προσπαθώ να σας πω.

Για παράδειγμα, η ΔΕΥΑ Αγρινίου, πριν από αυτό το γεγονός, ήταν μια ΔΕΥΑ που είχε αποθεματικό 1,5 - 2 εκατομμύρια ευρώ -έχω και τα επίσημα στοιχεία να σας τα καταθέσω. Σήμερα, όμως, είναι 1,5 εκατομμύριο ευρώ μέσα. Άρα δεν σημαίνει ότι, για παράδειγμα, ήταν κάποιοι άνθρωποι που δεν τα έβγαζαν πέρα πριν την οικονομική κρίση και κάποιοι που τα έβγαζαν. Προφανώς μετά την οικονομική κρίση, κύριε Υπουργέ, υπάρχουν και άνθρωποι που ήταν σε μια καλή κατάσταση και δεν κατάφεραν λόγω της κρίσης να επανακάμψουν. Άρα αυτό δεν αποτελεί επιχείρημα.

Τώρα για την ιδιωτικοποίηση. Εμείς εμμένουμε σε αυτό και θα το δείξει η ιστορία, κύριε Υπουργέ. Εγώ κρατάω την απάντηση σας, ότι δεν υπάρχει πρόθεση από την Κυβέρνηση και από εσάς προσωπικά, να ιδιωτικοποιήσετε το νερό, αλλά νομίζω ότι σύντομα η ιστορία θα το δείξει.

Και να πω και κάτι. Είπατε προηγουμένως ότι, κάποιες ΔΕΥΑ δεν κατάφεραν να χαρτογραφήσουν τα δίκτυα που πήραν με τον «ΚΑΛΛΙΚΡΑΤΗ». Άρα πώς εσείς υποστηρίζετε ότι μια μεγαλύτερη ΔΕΥΑ, πολύ πιο μεγάλη από τις υφιστάμενες, θα καταφέρει να το κάνει αυτό, όταν ήδη αυτές που είχαν στην αρμοδιότητά τους, μετά τον «ΚΑΛΛΙΚΡΑΤΗ», να πάρουν και τα άλλα δίκτυα των πέριξ δήμων δεν το κάνανε με έναν επαρκή τρόπο; Πώς, λοιπόν, σήμερα που θα μεγαλώσει πολύ το πράγμα, που θα μεγαλώσει πολύ η πίτα, πώς είστε σίγουροι ότι θα καλυφθεί αυτή η ανάγκη και θα υπάρχει μια καλύτερη λειτουργικότητα των ΔΕΥΑ; Άρα νομίζω το επιχείρημά σας, περισσότερο ενισχύει το δικό μου, παρά το αντικρούει.

Επίσης νομίζω ότι είναι σημαντικό για να το κλείσουμε ως ζήτημα, δεν υπάρχουν καλές περιπτώσεις ιδιωτικοποίησης και δεν υπάρχουν και καλά παραδείγματα. Υπάρχουν, στον αντίποδα, πάρα πολλά παραδείγματα, κύριε Υπουργέ, ιδιωτικοποίησης του νερού στην Ευρώπη που πάρθηκαν πίσω κακήν κακώς γιατί τα αποτελέσματα ήταν ολέθρια και για τον καταναλωτή και για την κοινωνία συνολικά.

Εμείς θεωρούμε ότι, με βάση αυτά που έχετε εξαγγείλει, θα υπάρχει μεγάλο θέμα με τους εργαζόμενους και αυτή τη στιγμή δεν έχει γίνει επί της ουσίας καμμιά ενημέρωση ούτε εάν θα έχουν αυτοί οι άνθρωποι κάποια αντιπροσώπευση στο ΔΣ του νέου φορέα. Αυτό πρέπει να το πείτε –και αυτό είναι σημαντικό- για να δείξετε εάν όντως θέλετε να έχουν μία συμμετοχή στο ΔΣ του νέου φορέα, από τη στιγμή που λέτε ότι δεν έχετε πρόθεση να το ιδιωτικοποιήσετε.

Επίσης, οι νέοι πάροχοι, εάν δεν υπάρξει μείωση στους λογαριασμούς ρεύματος, θα αναγκαστούν να αυξήσουν και τα τιμολόγια του νερού για να ανταπεξέλθουν. Θα υπάρχει, δεδομένα, υποβάθμιση των υπηρεσιών, αμφίβολη ποιότητα του νερού και άγνωστες συνθήκες εργασίας.

Εμείς -και κλείνω με αυτό, κύριε Υπουργέ- προτείνουμε να ακούσετε την κοινωνία. Υπάρχουν πολλοί τρόποι να εξυγιανθούν οι ΔΕΥΑ και να συνεχίσουν να λειτουργούν με έναν τρόπο και να παρέχουν ένα κοινωνικό έργο εξαιρετικά σημαντικό στις τοπικές κοινωνίες και επίσης, οι μικρές τοπικές επιχειρήσεις να μπορούν να παίρνουν μια ανάσα. Γιατί υπάρχει ένας κύκλος χρήματος και ένας κύκλος εργασιών που θα χαθεί, με αποτέλεσμα να πληγεί εξαιτίας αυτού του σχεδιασμού και η τοπική απασχόληση και η τοπική οικονομία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Έχετε τον λόγο για τρία λεπτά, κύριε Υπουργέ, για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Να ξεκινήσω με το γιατί θα είναι καλύτερη η λειτουργία. Ο λόγος ονομάζεται οικονομίες κλίμακος. Είναι μια παλιά οικονομική έννοια, αρχέγονη, βασική στην οργάνωση των οικονομικών συστημάτων. Είναι ο λόγος για τον οποίον οι μεγαλύτερες επιχειρήσεις έχουν πλεονεκτήματα, παρά το γεγονός ότι χάνουν το πλεονέκτημα της ευελιξίας.

Εδώ, στην περίπτωσή μας, ευελιξία δεν χρειαζόμαστε στην οργάνωση των τεχνικών υπηρεσιών. Θέλει μεγάλη τεχνική υπηρεσία με εξειδίκευση και πολλούς ανθρώπους για να μπορείς να κάνεις αποτελεσματικά έργα. Χρειάζεσαι τοπική παρουσία για να ανταποκριθείς γρήγορα σε μία βλάβη. Μπορείς να έχεις και θα προβλέψουμε, προφανώς, και τοπικά παραρτήματα, δεν θα φύγουν οι άνθρωποι που είναι εκεί, εκεί θα είναι, αλλά: Πρώτον, θα έχουν ισχυρότερες τεχνικές υπηρεσίες. Δεύτερον, θα έχουμε πολύ καλύτερες δομές είσπραξης -και εκεί έχουμε σοβαρές οικονομίες κλίμακος- και, κυρίως, θα έχουμε μία αποπολιτικοποίηση της σχέσης μεταξύ της είσπραξης και του τοπικού παράγοντα. Αυτό δεν χρειάζεται να το εξηγήσω σε μεγάλο βάθος. Είναι κομμάτι της δυσκολίας μας.

Και δεν αφορά το νοικοκυριό αυτό, κατά κύριο λόγο αυτό αφορά την τοπική επιχείρηση που καταναλώνει πολύ νερό, δεν το πληρώνει και δεν υφίσταται πίεση για να το πληρώσει από τον τοπικό παράγοντα για «χ» ή «ψ» λόγους που δεν θα μπω στην επεξήγησή τους. Είπα ότι ιδιωτικοποίηση δεν υπάρχει προς συζήτηση. Συνεπώς τι να απαντήσω γι’ αυτό;

Σε σχέση τώρα με το κόστος ενέργειας, ταυτόχρονα με τις κινήσεις αυτές που κάνουμε θα βάλουμε τις ΔΕΥΑ μαζί και με άλλους φορείς της τοπικής αυτοδιοίκησης στο πρόγραμμα «ΑΠΟΛΛΩΝ», που σημαίνει μια ενιαία ενεργειακή κοινότητα ανά περιφέρεια που θα εξασφαλίζει στην τοπική αυτοδιοίκηση και στις ΔΕΥΑ χαμηλότερο κόστος ρεύματος. Αυτό πιστεύω ότι θα ωφελήσει τους πάντες ανεξαρτήτως του πόσες ΔΕΥΑ θα έχουμε ανάλογα και με το μοντέλο που θα κάνουμε.

Σε σχέση με την ποιότητα νερού, λέω ξανά ότι τα προβλήματα ποιότητας νερού δεν τα έχουμε στην Αθήνα –επαναλαμβάνω δεν τα έχουμε στην Αθήνα- που έχουμε μια μεγάλη οργανωμένη επιχείρηση. Τα έχουμε σε διάφορα σημεία της χώρας όπου υπάρχει ανισομέρεια στην ποιότητα του παρεχόμενου νερού και στις διορθώσεις, τα ατυχήματα κ.λπ..

Τέλος, για το ποιος πληρώνει, κοιτάξτε, στη ζωή κάποιος πάντα πληρώνει. Αυτός που είναι ο πιο αόρατος και ο πιο εύκολος στην πληρωμή είναι ο φορολογούμενος, διότι είναι ένα μεγάλο πορτοφόλι. Είμαστε όλοι εκεί και με μεγάλη ευκολία λέμε «α, να το πληρώσει ο φορολογούμενος». Μετά, όμως, όταν ερχόμαστε και του ζητάμε λεφτά, ο φορολογούμενος -και ορθώς- διαμαρτύρεται.

Εδώ θα έρθει να βοηθήσει το κράτος, διότι για μακρά χρονική περίοδο η τοπική αυτοδιοίκηση θα έχει αυτή τη μείωση, αλλά με μηδενικό επιτόκιο. Βάλτε, λοιπόν, στις δεκαετίες μηδέν επιτόκιο. Το επιτόκιο σήμερα για έναν δήμο είναι της τάξεως του 6% με 7%. Πάρτε, λοιπόν, 7% τον χρόνο για δεκαετίες να δείτε ότι το κράτος θα κουβαλήσει μεγάλο μέρος του κόστους αυτών των χρεών, πολύ μεγάλο μέρος του κόστους, μπορεί και πάνω από 50% ανάλογα με το πόσο θα είναι η διάρκεια που θα βάλουμε τελικά στο νομοσχέδιο. Όμως, δεν μπορεί ο φορολογούμενος να πληρώσει όλα αυτά τα χρέη και, μάλιστα, άνισα για μια ΔΕΥΑ που δεν έκανε ποτέ χρέη δεν θα πληρώσει, για την άλλη που έκανε χρέη θα τα πληρώσει όλα. Τι είδους δικαιοσύνη είναι αυτή; Πρέπει να υπάρχει μια μοιρασιά αυτής της ζημιάς ανεξαρτήτως του πώς και γιατί έγινε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.23΄ λύεται η συνεδρίαση για την προσεχή Τετάρτη 31 Ιανουαρίου 2024 και ώρα 9.00΄, πρώτον, με επετειακή αναφορά στη Μνήμη των πεσόντων Ελλήνων αξιωματικών του Πολεμικού Ναυτικού στα Ίμια την 31η Ιανουαρίου 1996 και τήρηση ενός λεπτού σιγής και, δεύτερον, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**